
CUVÂNT ÎNAINTE 


Cu binecuvântarea Domnului nostru lisus 
llristos şi cu rugăciunile Preacuratei Maicii Sale, 
iată, am ajuns la al unsprezecelea volum din seria 
„Ne vorbeşte Părintele Cleopa”, cunoscută în toată 
țara. 

Textul, ca de obicei, este clar, pe înțelesul 
tuturor, şi cuprinde sfaturi duhovniceşti, cuvinte de 
înţelepciune, predici şi îndemnuri sfinte, atât pentru 
intelectuali, cât şi pentru credincioşii de rând. 

Suntem foarte bucuroşi când descoperim 
cuvinte duhovniceşti noi din tezaurul inepuizabil al 
Prea Cuvioşiei sale. De aceea ne străduim în 
continuare să scoatem la lumină cât mai multe 
cuvinte din cele scrise şi vorbite de Părintele Cleopa 
până în ceasul mutării sale la cele cereşti. 

În acest volum am inclus câteva predici rostite 
cu diferite ocazii, în urmă cu peste 20 de ani. Dintre 
ele amintim: Predică la Duminica Tuturor Sfinţilor, 
Predică la Evanghelia femeii gărbove şi Predică la 
vindecurea copilului lunatic. 

Apoi am continuat cu câteva istorioare legate 
de puterea rugăciunilor Bisericii. Nu am evitat să 
reamintim şi despre păcatul capital care stăpâneşte 
astăzi cea mai mare parte a omenirii, adică avortul, 
pe care Sfinţia sa îl combătea întotdeauna cu multă 
asprime. 

Un alt aspect pe care Părintele Cleopa punea 
foarte mare accent este nepăsarea părinților faţă de 
creşterea copiilor, prezentat în capitolul Cele 14 
pricini pentru care vor fi judecați părinţii care nu-şi 
cresc copiii în frica şi certarea Domnului. 

De asemenea, Prea Cuvioşia sa nu uita să 
amintească în predicile sale şi despre dragostea de 
Dumnezeu, dând numeroase exemple din Vieţile 
Sfinţilor, precum în povestirile despre Sfânrul Ignatie 
Teoforul şi Melchisedec, împăratul Salemului. 

În sfârşit, Părintele Cleopa ne îndeamnă pe toți 
la pocăință în capitolul despre sfârşitul lumii şi 
venirea Domnului. dând destule citate din Sfânta 
Scriptură şi de la Sfinţii Părinți. 

Fie ca şi acest volum mult aşteptat să fie 
tuturor bunilor creştini spre îndreptare, spre mângâ- 
iere şi folos duhovnicesc. 


Arhimandrit Ioanichie Bălan 


Sfânta Mănăstire Sihăstria, 
Acoperământul Maicii Domnului 
| octombrie 2001 


PREDICĂ 
la 
DUMINICA TUTUROR SFINȚILOR 


Astăzi Biserica lui Ilristos cea dreptmăritoare 
face pomenirea nu la un sfânt, nu la doi, nu la zece, 
nu la o sută, nu la o mie de sfinţi, ci face pomenirea 
tuturor sfinților. Mare sărbătoare este astăzi. Căci 
dacă „pomenirea dreptului este cu laude”, pomenirea 
drepţilor şi a tuturor sfinţilor, cu câtă laudă nu se face! 

Astăzi, fraţilor, s-a împlinit proorocia marelui 
prooroc Isaia, care zice: Veseleşte-te, stearpă. care nu 
năşteai, că ţi-a înmulțit ţie Cel Prea Înalt. Cu 
adevărat Biserica cea stearpă din păgâni, astăzi 
prăznuieşte mulțimea cea nenumărată a sfinţilor săi. 
Astăzi Biserica cea stearpă din păgâni, logodită cu 
Ilristos, a născut de şapte ori, cum a zis prin Duhul 
Sfânt, proorocița Ana: Căci cea stearpă şapte a 
născut”. Care-s cei şapte? Dumnezeieştii Părinţi spun 
că toate cetele sfinţilor din ceruri şi toţi drepţii se 
împart în șapte cete. Întâi este Maica Domnului, apoi 
urmează cetele Apostolilor, a Proorocilor, a lerar- 
hilor, a Mucenicilor, a Cuvioşilor Părinţi şi a şaptea 
ceată, a tuturor drepţilor celor din veac adormiţi. 

Dar ştie oare cineva numărul sfinților? Nu! Dar 
al îngerilor? Nici pe acela nu-l ştie. Ce spune marele 


Isaia 54, 1; Galateni 4, 27 
I Regi 2, 5. 

răbdător lov? Oastea cerului cine o va număra?” Tot 
aşa şi de sfinți ne arată Duhul Sfânt, că nu se ştie 
numărul lor. Sfinții, cum ştiţi, sunt prietenii lui 
Dumnezeu'. Dar dacă sunt prietenii lui Dumnezeu să 
căutăm şi alte mărturii despre felul cum sunt ei şi cât 
sunt de mulţi. Să auzim pe proorocul care zice: Jar eu 
am cinstit foarte pe prietenii Tăi, Dumnezeule! 

Şi după ce arată stăpânirea lor asupra dracilor, 
asupra lumii, asupra trupurilor, asupra tuturor patimi- 
lor, zice Duhul Sfânt: Foarte s-au întărit stăpăânirile 
lor“. Căci prietenii lui Dumnezeu au stăpânit în lumea 
aceasta peste patimile lor, iar după ce s-au desăvârșit, 
în ceruri stăpânesc împreună cu Ilristos peste toată 
lumea. Şi după ce arată stăpânirile lor, Duhul Sfânt ne 
arată că noi nu putem şti numărul lor. Căci spune: 
Număra-voi pe dânşii şi mai mult decăt nisipul se vor 
înmulți (Ps. 138, 18). 

Cine a putut sau poate vreodată să numere 
nisipul mării? la o mână de nisip şi vei vedea că 
trebuie să stai luni de zile ca să o numeri. Dar nisipul 
care înconjoară toate mările de sub cer, cine-l va 
număra vreodată? S-au înregistrat în Martirologul 
Roman, în Minei, în Proloage şi în Vieţile Sfinţilor 
câţiva sfinţi. Dar aceştia sunt mult prea puţini față de 
numărul lor din ceruri. S-au înregistrat zece milioane 
nouă sute şaizeci şi șase de martiri, dar numărul lor, 
cum am spus, nu-l ştie nimeni, pentru că e mai mare 
decât nisipul mării. Câţi sunt martiri numai cu voia, 
câți se mântuiesc în fiecare zi! Sfântul Ambrozie al 


| lov 25, 3; Ieremia 33, 22; Psalm 67, 18; Damel 7, 10; 
1 Psalm 138, 17; loan 15, 14. 
* Psalm 138, 17; lov 42, 48; Iacov 5, 16; Petru 2, 11. 

Mediolanului a văzut o mare de catran, din care 
ieşeau mii şi mii de porumbei, care zburau la cer. Şi a 
zis despre ei că sunt sufletele care în fiecare ceas se 
mântuiesc din iad, prin mijlocirea Bisericii lui 
Hristos. Biserica, care e trupul lui Hristos, îi trimite la 
Capul ei din cer. Deci nu se pot număra toți sfinţii, 
precum nici toți îngerii. 

Dar oare de ce s-a pus azi Evanghelia care 
începe aşa: Cel ce va mărturisi pentru Mine înaintea 
oamenilor, voi mărturisi şi Eu pentru dânsul înaintea 
Tatălui Meu Care este în ceruri. Şi iarăşi: Cel ce 
iubeşte pe lată, sau pe mamă, sau pe frate, sau pe 
soră, sau holde, sau moşii, sau altceva din lumea 
aceasta, mai mult decât pe Mine, nu este vrednic să 
fie ucenic al Meu. De ce s-a pus azi tocmai Evanghe- 
lia aceasta? Cei ce-au rânduit pericopele evanghelice 
n-au fost oameni neînvăţați. Au fost sfinţi mari şi au 
ales fiecare parte a Evangheliei după sărbătoarea 
potrivită ei. 

Ştiţi de ce s-a pus azi textul acesta: Cel ce va 
mărturisi pentru Mine inaintea oamenilor, voi 
mărturisi şi Eu...? Pentru că toţi sfinţii lui Dumnezeu 
cei din veac L-au mărturisit pe El în două feluri: prin 
cuvânt şi prin fapta lor. Aşa au mărturisit proorocii pe 
Dumnezeu, așa apostolii, aşa martirii, așa cuvioşii, 
aşa ierarhii, aşa cuvioasele muceniţe, tot aşa drepţii 
cei din veac. 

Dar de ce e nevoie de mărturisire ca să te poţi 
face sfânt? Sau de ce trebuie să fii drept ca să te 
mântuieşti? De ce este nevoie să-L mărturisim pe 
Hristos? lată de ce: Omul nu-i numai o ființă de lut, 
fără suflet. Omul are două părţi, are o parte văzută și 

una nevăzută. Dar acestea se unesc într-un singur 
ipostas, aşa se cheamă omul întreg, alcătuit din trup şi 
din suflet. Și nu-i drept ce zic unii: „Este de ajuns să 
cred în inima mea în Dumnezeu, dar de mărturisit 
aceasta în faţa tuturor nu-i nevoie”. Aceştia se înşeală. 
În ziua Judecăţii, chiar cuvintele Evangheliei de astăzi 
vor mustra pe toţi aceia care socotesc că-i de ajuns să 
creadă în taină, fără să mărturisească atunci când e 
nevoie pe Hristos. Căci spune marele Apostol Pavel: 
Cu inima să credeți spre dreptate şi cu gura să 
mărturisiți spre mântuire . 

Deci, când credem în Ilristos înlăuntru, negreşit 
trebuie să-L mărturisim şi în afară. Să audă şi alţii 
mărturisirea noastră şi să vadă şi alții faptele noastre. 
Căci a spus Domnul în Evanghelie: Aşa să lumineze 
lumina voastră înainteu oamenilor, ca văzând faptele 
voastre cele bune, să slăvească pe Tatăl vostru Cel 
din ceruri. Nu-i de ajuns să crezi în taină, ca să te 
mântuieşti. Când eşti întrebat, trebuie negreşit să 
mărturiseşti, căci dacă te vei ruşina, sau dacă te vei 
teme, sau vei urmări alte interese şi nu vei mărturisi la 
arătare, nu poţi să fii cu lisus Ilristos. Şi El Se va 
lepăda de tine înaintea Tatălui Său şi înaintea tuturor 
îngerilor din ceruri. 

Dar de ce s-a spus mai departe în Evanghelie: 
Cel ce iubeşte pe tatăl său, sau pe mama sa, sau pe 
nevasta sa, sau pe copiii săi. sau pe fraţi, sau pe 
surorile sale, sau via, sau moşia. sau chiar viaţa sa — 
cum se spune la Luca — mai mult decât pe Mine. nu 
este vrednic să se numească ucenic al Meu. Oare este 


* apte 8, 37, Romani 10, 9, 10 

mai bine să urâm noi pe tata sau pe mama şi pe frații 
noştri şi pe prietenii noştri? Oare nu se spune în 
porunca a cincea din decalog: Cinsteşte pe tatăl tău şi 
pe mama ta ca să-ți [ie pie bine şi să trăieşti ani mulți 
pe pământ? Oare nu cumva se contrazice Evanghelia 
cu Decalogul? Nu! Doamne fereşte. 

Ca să ne putem lămuri, să ne aducem aminte de 
porunca cea dintâi din lege. Ce spune aceea? Să 
iubeşti pe Domnul Dumnezeul tău din toată inima ta 
şi din tot Sufletul tău şi din toată puterea ta. De ce a 
numit trei părți din om? Cu mare dreptate porunceşte 
Dumnezeu să-L iubim din toată inima, din tot cugetul 
şi din toată puterea. El ne-a dat nouă şi sufletul şi 
mintea şi trupul. Când auzi din toată inima, sau în altă 
parte din tot sufletul, să înţelegi partea cea nevăzută. 
Când zice: din tot cugetul, înțelege mintea omului. lar 
când zice din toată vărtutea, înţelege puterea trupului. 
Deci trebuie să iubim pe Dumnezeu din toată ființa 
noastră. lar în porunca a doua din lege a dat un 
îndreptar pentru iubirea aproapelui. Jur pe aproapele 
tău să-l iubeşti ca pe tine însuţi. 

la seama că în porunca întâi din lege, când cere 
să iubim pe Dumnezeu, nu arată graniţa până unde să-l 
iubim, ci cere să-L iubim fără margini. Dar când a 
vorbit de iubirea aproapelui, în care intră și tata şi 
mama, a pus o graniţă: ca însuţi pe tine. „Îmi eşti tată, 
îmi eşti mamă, soră, cumnată, văr, nepot, dar eu vreau 
să mă mântuiesc şi ca să mă mântuiesc trebuie să fac 
cutare faptă bună sau cutare. Dar te iubesc atât cât mă 
urmezi pe mine în credinţă. lar dacă tu, tată, sau 
mamă, sau soră, mă tragi pe mine de la Dumnezeu, 
sau mă îndemni să calc o poruncă a lui Dumnezeu, 

sau să fac o nedreptate, eu nu te pot iubi pe tine mai 
mult decât pe Hristos”. 

Aşadar, nu trebuie să urâm pe părinţi, sau pe 
frați, sau pe oricare om din lume, căci zice: Nu vei uri 
pe tot omul. Dar când acel om vrea să mă despartă de 
Dumnezeu, atunci trebuie să ştiu că nu-mi este 

_ prieten, căci este vrăjmaşul lui Dumnezeu, şi Duhul 
Sfânt zice că dacă el urăşte pe Domnul şi poruncile 
Lui, şi tu trebuie să-l urăşti pe dânsul: Pe cei ce re 
urăsc pe Tine, Doamne, i-am urăl şi neprieteni s-au 
făcut mie şi cu urâciune desăvârșită i-um urât pe ei . 

Ai auzit? Când cineva care îţi era ţie ochi sau 
mână sau picior, adică ţineai la el ca la ochiul drept şi 
ca la mâna dreaptă şi te foloseai de el, s-a răzvrătit 
împotriva lui Dumnezeu şi nu mai vrea să meargă 
după Hristos, să-l urăşti din toată inima, cu urâciune 
desăvârşită. Pentru ce? S-a făcut vrăjmaş al lui 
Dumnezeu. lată cum se cumpăneşte iubirea. Iată cum 
se chiverniseşte dragostea de Dumnezeu şi dragostea 
față de aproapele. Către Dumnezeu trebuie să fie fără 
margini, iar Către aproapele mărginită. Numai atâta te 
iubesc pe tine, cât mă iubesc şi pe mine şi mai mult 
nu, că nu-mi dă voie porunca a doua din lege. 

Deci n-avem voie să iubim pe nimeni şi nici O 
zidire din veacul acesta mai mult decât pe Dumnezeu. 
Nici pe tatăl şi pe mama, nici banii, nici vitele, nici 
păsările, nici averea, nici bogăţia, nici dregătoria, nici 
cinstea, nimic mai mult ca pe Dumnezeu, dacă vrem 
să fim ucenici ai lui Hristos lisus. Căci odată ce am 
iubit zidirea mai mult decât pe Ziditorul, ne facem 


7 Psalm 96, 11; Prov. 8, 13; Rom. 12,9. 

vrăjmaşi ai lui Dumnezeu şi ne despărțim de 
Dumnezeu după dreptate, că ne-am închinat zidirii şi 
nu lui Dumnezeu. 

Ce spune Evanghelia mai departe? Petru, când a 
auzit că nu trebuie să iubeşti pe tată sau pe mamă mai 
mult decât pe Dumnezeu, s-a gândit la sine. Căci 
amintindu-și că el a lăsat totul atunci când l-a chemat 
Mântuitorul pe lacul Tiberiada, unde era împreună cu 
Andrei, cu lacov şi cu loan, a spus lui Ilristos cu 
îndrăzneală: /ară, noi am lăsat toate şi am urmat Tie. 
oare ce va fi nouă? Da, el a lăsat totul. Nu numai 
corăbioara şi luntrea şi lopata au lăsat Petru şi Andrei. 
Nu. Dacă lăsau numai atât, nu erau ucenici ai lui lisus 
Jlristos. Ei au lăsat şi tată, şi mamă, şi soră şi frate şi 
patimile lor. 

Nu-i de ajuns să laşi numai averea pentru 
Hristos. Trebuie să laşi şi ura şi zavistia şi desfrâul şi 
furtişagul şi minciuna şi răutatea şi pâra şi invidia şi 
lenevia şi nebăgarea de seamă şi toate fărădelegile şi 
păcatul. Abia atunci ne facem cu adevărat ucenici ai 
lui Hristos, când lăsăm toate. Şi când zicem roate, 
arătăm şi păcatele şi patimile cele sufleteşti. Toate 
trebuie lăsate ca să ajungem ucenici ai lui Hristos. 

Câtă vreme inima noastră e lipită de ceva din 
lumea de aici, de o femeie sau de bani, sau de casă 
sau de dregătorie, sau de cinste, sau de tată, sau de 
mamă, sau de rudenie, sau de prieteni, sau de 
cunoscuți, sau de trai bun, sau de beţie sau de orice ar 
fi, ea nu poate să placă lui Dumnezeu. Nu putem să 
iubim şi pe Dumnezeu şi pe Mamona, care în limba 
siriană înseamnă bogăţie. 


14 NE VORBESTE 


Nu putem iubi pe Dumnezeu şi păcatul, Doamne 
fereşte! Dumnezeu cere inima noastră. Dă-mi, fiule. 
inima tu! Câtă vreme inima noastră nu-i cu 
Dumnezeu, suntem mincinoșşi şi fățarnici şi vicleni. 
Inima noastră este atunci nedreaptă. Căci a zis marele 
Pavel lui Simon Magul: Vrăjmaşule a toată drep- 
tatea, inima ta nu-i dreaptă cu Dumnezeu. Dumnezeu 
se uita la inima lui Simon, că inima lui era legată de 
bani. Căci el spusese apostolului: Dă-mi şi mie darul 
acesta ca să pol să tămăduiesc pe oameni. Credea că 
Duhul Sfânt Se cumpără cu bani! lar Pavel, care era 
plin de Duhul Sfânt, i-a spus lui Simon vrăjitorul că 
inima lui nu-i legată de Dumnezeu, ci de bani şi de 
slava veacului acestuia. lar Dumnezeu se uită la inimă 
şi câtă vreme vede că inima noastră nu-i cu Dânsul, 
nu putem fi ai Lui. El cere să-L iubim din toată inima 
Şi din tot cugetul. 

Câtă vreme mintea noastră este legată de grijile 
veacului şi de bani, ea nu poate fi a lui Hristos. Câtă 
vreme trupul nostru este scufundat în lucrarea 
păcatului, nu poate fi al lui Hristos. La fel nici inima, 
dacă nu-L iubeşte pe El. Deci ființa noastră s-a 
despărțit de Hristos prin păcatele ei şi de aceea ni se 
cere să-L mărturisim şi cu faptele şi cu gura şi să-L 
iubim din toată inima, din tot cugetul şi din toată 
puterea. 

Deci când marele Apostol Petru şi ceilalţi au zis: 
lată, noi am lăsat toate, au zis: am lăsat vicleşugul, 
necredința, fățărnicia şi mândria, am lăsat şi traiul 
bun, am lăsat şi avere şi rudenie şi ne-am lipit cu 
inima numai de Tine. Ei puteau deci să fie ucenici ai 
Lui. 

Şi ce le făgăduieşte Hristos? Voi, care ați lăsat 
toate pentru Mine (adică averea, cinstea, dregătoria, 
păcatele şi patimile, şi cele dinlăuntru şi cele dina- 
fară), când va şedea Fiul Omului pe scaunul slavei 
Sale, veți şedea şi voi pe douăsprezece scaune, 
judecând cele douăsprezece seminţii ale lui Israel. 
Auzi câtă cinste le dă? 

Dar oare credeţi că scaunele de acolo vor fi de 
marmoră? Pe astfel de scaune vor şedea Petru şi Pavel 
şi Andrei şi Vartolomei şi Filip şi Toma şi toți 
ceilalți? Doamne fereşte! Cele douăsprezece scaune 
pe care vor sta cei 12 apostoli arată slava, mărirea şi 
cinstea pe care o vor avea în jurul lui Hristos, când 
vor judeca împreună cu El toate neamurile, când vor 
chema cerul de sus şi pământul de jos, ca să aleagă pe 
poporul Său (Ps. 49, 5). Atunci apostolii, care s-au 
ostenit cu Hristos şi au luat parte la ispitele Lui, care 
L-au iubit pe Dânsul din toată inima, din tot cugetul, 
din toată puterea, şi până la urmă au primit moartea 
pentru dragostea Lui, vor sta pe 12 scaune de slavă. 
Căci nu zice Hristos că vor şedea pe scaune de lemn, 
atunci când zice că Fiul Omului va veni să şadă pe 
scaunul slavei Sale. El ne dă să înțelegem că nici 
apostolii nu vor sta pe scaune de materie, ci pe scaune 
de slavă şi de cinste. In acelaşi înțeles zice: Mă duc să 
vă pregătesc vouă loc, ca unde sunt Eu, şi ucenicii 
Mei să fie. Deci apostolii vor şedea pe scaune de 
slavă, potrivit cu credința şi cu darul Duhului, după 
mărimea ostenelilor lor. Vor avea scaune de slavă, de 
mare slavă. Şi când zice Marele Apostol Pavel: Și stea 
de stea se deosebeşte în slavă, se înțelege că slava 
fiecărui sfânt se va deosebi de a celorlalţi. 

Dar cum vor judeca Apostolii cele 12 semințţii 
ale lui Israel? Noi am auzit că Tatăl nu judecă pe 
nimeni, căci zice Evanghelia: Tatăl nu judecă pe 
nimeni, ci toată judecata a dat-o Fiului. Şi dacă nici 
Tatăl nu judecă, cum o să judece Apostolii? In ce fel 
judecă ei cele 12 seminţii ale lui Israel? 

lată cum tâlcuiesc acest lucru dumnezeieştii 
Părinţi. Unul va fi Judecătorul, lisus Hristos. Căci 
Tatăl a dat toată judecata Fiului, cum se spune şi în 
psalmul 71, 1: Doamne, judecata Ta dă-o Împăratului 
şi dreptatea Ta Fiului Împăratului. Fiul va judeca 
toate popoarele cu cele şase întrebări (gol, flămând, 
însetat, bolnav, străin, în temniţă) şi va cerceta inimile 
tuturor. Căci atunci se vor descoperi — zice — cugetele 
multor inimi. lar El spune că vor judeca împreună cu 
El şi apostolii, şezând pe scaune de slavă. Vor judeca 
semințţiile lui Israel, căci şi ei au făcut parte din ele. 
Atunci va zice Judecătorul către evrei: „Cum aceştia 
au urmat Mie şi M-au iubit și din toată inima au 
împlinit poruncile Mele şi au propovăduit numele 
Meu în toată lumea şi până la urmă au primit moarte 
în cele mai mari chinuri pentru dragostea Mea, şi cum 
de voi n-aţi crezut? Că n-am adus apostoli din India. 
nici din China, nici din Japonia, n-am adus din alte 
popoare păgâne, ci dintre voi i-am ridicat pe aceşti 12 
oameni, ca să vă înveţe pe limba voastră şi să vă arate 
Adevărul. Iar voi n-aţi voit să credeţi, ci aţi rămas în 
întuneric”. 

Deci aşa au să judece Apostolii pe cele 12 
seminţii ale lui Israel. A judeca aici înseamnă a 
mustra, aşa zic Sfinţii Părinţi. Aceşti 12 apostoli vor 
mustra deci, dar mai ales va mustra Hristos pe 

poporul evreiesc pentru necredinţa lui, arătându-le că 
apostolii au crezut şi iată la ce cinste s-au suit, la câtă 
slavă, învrednicindu-se să stea lângă scaunul Său. El 
va spune: „lată câtă cinste le-am dat, pentru că au 
crezut şi M-au mărturisit în toată lumea. lar voi n-aţi 
vrut să credeţi, de aceea duceți-vă de la Mine, 
blestemaţilor, în focul cel veşnic”. Aşa vor judeca 
apostolii, adică vor mustra poporul evreiesc cu 
prezenţa lor, cu slava lor, cu cinstea lor din ceasul 
acela, că nu le-au urmat lor şi învăţăturii lor. 

Dar și Pavel spune în altă parte: Au nu știți că 
Sfinții vor judeca lumea? Dar cum? La fel ca şi 
Apostolii. Sfinţii n-au venit dintre îngeri pe pământ, 
au firi trupeşti. Milioanele de sfinți nu au venit din 
altă planetă, nici din cer, ci din popoarele pământului. 
Şi ei au fost oameni şi au flămânzit, au suferit dureri 
şi au avut frică şi osteneală, au avut came şi sânge şi 
rudenii şi neamuri şi bogății şi cinste şi toate câte le 
avem şi noi, dregătorii şi copii; dar au iubit mai 
presus de toate pe Dumnezeu, iar pentru dragostea 
Lui s-au jertfit până la ultima picătură de sânge. Şi 
atunci Dumnezeu va zice tuturor popoarelor: „Vedeţi 
pe aceşti sfinţi, care au fost ca şi voi oameni pe 
pământ? Dar au urmat Mie şi au păzit poruncile Mele! 
De ce n-aţi făcut şi voi aşa?” 

Imi aduc aminte că eram copil când mi-am pus 
în gând să merg la mănăstire. Aveam un moş în sat la 
mine, Neculai Sava. Un moş după tată, care nu s-a 
căsătorit toată viața şi ducea viață sfântă și era 
dascălul bisericii. Avea o barbă mare, albă. Şi când a 
auzit că vreau să plec la mănăstire, mi-a dat un 
ceaslov mic, cu slovă veche. Şi ştiţi ce am citit eu 

întâi în ceaslovul acesta cu slovă veche? Condacul 
zilei de astăzi. Şi scria acolo: Ca o pårgă a firii. Ţie, 
Săditorule al făpturii, lumea Îți aduce, Doamne, pe 
purtătorii de Dumnezeu mucenici, Şi celelalte... 

Auzi ce sunt sfinţii lui Dumnezeu? Sunt pârga 
firii omenești. Dumnezeu are tot dreptul să ia din 
toate popoarele lumii pârgă, că El a făcut toate 
popoarele. EI le dă viaţă, El le dă hrană, lumină, apă, 
căldură şi tot ce le e de trebuință. Întru EI şi prin El ne 
mişcăm. Nu putem să clipim o dată din ochi fără 
Dumnezeu, pentru că viaţa din noi e de la El şi întru 
EI trăim, prin El ne mișcăm. 

Deci sfinţii sunt ca o pârgă, ca un rod bine copt 
şi ales din toate neamurile pământului. Şi această 
pârgă a neamului omenesc, aceste milioane de sfinţi, 
vor judeca lumea atunci. Cum? Va zice Stăpânul: „Tu 
spui că n-ai putut să-mi urmezi Mie, că ai avut 
femeie. Dar şi aceştia au avut femei, că n-au fost toți 
feciorelnici. Tu spui că n-ai putut să vii după Mine, că 
ai avut avere, că erai în cinste, în dregătorie, că te-ai 
temut de munci. Dar şi aceștia au avut toate acestea, 
toate ale firii omeneşti, dar inima lor au pus-o în mâna 
Mea şi mintea lor şi toată fiinţa lor s-a lipit de Mine. 
M-au iubit din toată inima şi toate celelalte le-au 
socotit gunoaie: şi averea şi drepătoria şi cinstea și 
frumuseţile şi beţiile şi îmbuibările lumii acesteia 
vremelnice şi stricăcioase le-au urât din tot sufletul și 
M-au iubit numai pe Mine”. 

Aşa vor judeca sfinții lumea, când toate 
popoarele pământului vor vedea milioane şi milioane 
de sfinți aleşi din toate popoarele, strălucind mai tare 
decât soarele întru împărăţia cerului. Câtă jale va fi 

atunci! Cum se spune în Uşa pocăinţei, râuri de 
lacrimi vor curge atunci din ochii popoarelor, mai 
mari decât mările de pe fața pământului; căci se vor 
face mări de lacrimi. Dar nu vor mai folosi atunci la 
nimic. Căci vor vedea de câtă cinste se bucură sfinţii, 
de câtă podoabă, de câtă slavă, de câtă mângâiere, iar 
ei au rămas să se ducă în gheenă, în foc, să-i mănânce 
viermii  neadormiți acolo, în tartar, unde este 
scrâşnirea dinţilor. Căci va fi o despărţire nu pentru 
un an, nu pentru doi ani, nu pentru o sută, nu pentru o 
mie, nu pentru sute de mii, ci pentru veacul veacului. 

Ce se spune la Evanghelia Judecăţii? Și vor 
merge aceştia (adică drepţii) la viață veşnică, iar 
ceilalți (adică păcătoşii) la muncă veşnică. Ce jale va 
fi atunci, cum vor plânge, dar la ce va folosi plânsul 
atunci? Nu va mai folosi la nimic când vor vedea 
slava sfinților, când sfinţii îi vor mustra pe toți, îi vor 
judeca pe toţi şi le vor zice: „Şi noi am fost ca voi, dar 
nu ne-am legat cu lumea aceasta, nici cu materia, nici 
cu banul, nici cu dulceaţa, nici cu rudeniile. Noi am 
iubit pe Dumnezeu din toată inima, din tot cugetul, 
din toată puterea şi Dumnezeu a trăit în noi şi noi în 
Dumnezeu; am fost gata oricând şi în orice clipă să 
murim pentru Dumnezeu. Şi am murit şi cu omul cel 
dinlăuntru şi cu cel din afară, când a cerut vremea”. 

Aşa, fraţilor, aşa vor judeca lumea sfinţii şi 
apostolii, cu slava şi cu cinstea pe care o vor avea. 
Aşa vor mustra toate popoarele pământului, ceata 
apostolilor pe evrei, a celorlalţi sfinţi pe popoarele lor, 
pentru că nu s-au pocăit şi nu le-au urmat lor şi 
învățăturii lor. 

Frați creştini, dar oare de ce mai spune Evan- 
ghelia de azi: Și tot cel ce va lăsa pentru Mine casă 
sau moşie, însulit va lua în veacul acesta şi viaţa 
veşnică va moşteni? Aici parcă ar părea cu neputinţă. 
Cum adică? Am lepădat toate pentru lIlristos şi voi 
avea chiar aici mai mult decât am lăsat? Oare se va 
întâmpla aceasta? Da, aşa se va întâmpla. Ce au făcut 
apostolii? Au lepădat o mreajă, şi aceea cârpită, şi o 
luntre stricată, dar pe urmă — se spune în Faptele 
Apostolilor — toţi creştinii din obştea primară vindeau 
averile şi bogăţiile lor şi le aruncau la picioarele 
Apostolilor. Au fugit de averi şi toate averile le-au 
moştenit, cum spune Sfântul Efrem Sirul. 

Au plecat 12 bărbaţi din Ierusalim fără toiag, şi 
toată lumea au stăpânit şi au păstorit; au plecat fără 
traistă şi toate bogăţiile lumii le-au adunat, pentru că 
era Dumnezeu cu dânșii. Căci unde-i Dumnezeu. nu 
le lipseşte nimic celor ce se tem de Dânsul. Pentru că 
au aruncat la Dumnezeu grija lor, iar El i-a hrănit. Dar 
zice şi de casă, că o vor câştiga însutit. Casa Domnu- 
lui Dumnezeu este Biserica. Căci spune Mântuitorul: 
Casa Mea, casă de rugăciune este, iar voi ați făcut-o 
peşteră de tâlhari. 

Câte case de acestea, câte biserici nu s-au sfințit 
până astăzi în numele lor? Atâţia martiri şi sfinţi. 
Sfântul Gheorghe şi Sfântul Dumitru au lăsat toate 
pentru Hristos, dar au mii de biserici pe fața pămân- 
tului. Sfinţii Apostoli Petru şi Pavel, Sfântul Nicolae, 
Sfântul Spiridon, au pe numele lor mii şi zeci de mii 
de biserici pe tot globul pământesc unde sunt creştini. 
Toate acestea sunt casele lor, că lor li s-au închinat și 
lui Dumnezeu. Vezi, sfinţii se cinstesc pe pământ de 

două mii de ani și au atâtea icoase de rugăciune, 
atâtea biserici, nu sute, nu mii, ci zeci de mii; dar ei în 
ceruri, în Biserica celor întâi născuţi, pururea se prăz- 
nuiesc şi pururea se veselesc cu veselia cea negrăită. 

Aşa să înțelegeţi că însutit va lua; cel ce 
cinsteşte pe Dumnezeu are şi aici cinste. Căci zice: 
Cel ce Mă slăveşte pe Mine. îl voi slăvi. 

Dar ce spune Evanghelia la urmă? Cei dinrăi vor 
fi pe urmă şi cei de pe urmă vor fi întâi. Cum se 
tâlcuieşte aceasta? Întâi a fost poporul evreiesc; el a 
fost chemat înaintea noastră de Dumnezeu, de pe 
vremea lui Avraam. El este poporul care s-a închegat 
din neamul lui Avraam, este poporul lui Israel. El a 
avut chemarea înaintea noastră, au fost făcuţi prieteni 
cu Dumnezeu mai demult; ei au avut proorocii, ei 
patriarhii, ei jertfelnicul, ei Biserica Legii Vechi, ei 
cunoştinţa cu Dumnezeu cea dintâi. Dar când a venit 
Stăpânul proorocilor şi Ziditorul lor, n-au crezut. Şi 
astfel ei, cei dintâi, vor fi cei de pe urmă, pentru că 
n-au crezut. 

Dar cuvântul acesta mai are şi altă tâlcuire. El 
vorbeşte de cei smeriţi. Omul smerit se socoteşte cel 
mai de pe urmă dintre toţi, pentru că se socotește din 
adâncul inimii cel mai păcătos, cel mai neputincios, 
cel mai rău, nevrednic de mila lui Dumnezeu şi de 
cinstea de la oameni. Dar în ziua Judecăţii va fi altfel. 
Căci se zice: Dumnezeu celor smeriţi le dă har şi 
celor mândri le stă împotrivă. 

În ziua aceea, când va judeca Dumnezeu 
inimile, nu va căuta la mitre arhiereşti, nici la coroane 


* Psalm 14, 4; I Cor. 2, 7; Col. 3, 15. 

împărăteşti, nici la dregătorii înalte. Va căuta la inimile 
noastre. Cel mai umil țăran, cel mai necăjit om, cel 
care stă la vreo stână şi se roagă cu lacrimi lui 
Dumnezeu, sau este la închisoare şi se roagă, sau este 
undeva străin, sau bolnav în pat, suspinând din 
adâncul inimii către Dumnezeu, sau o văduvă săracă 
căreia nu-i deschide nimeni ușa şi zace cu copiii ei în 
necaz şi în scârbe, dar se roagă lui Dumnezeu, toți 
aceştia vor fi în ziua judecății mai mari decât 
împăratul lumii de astăzi şi de mâine şi de alaltăieri. 
Căci Dumnezeu nu va căuta la faţă, cum i-a spus lui 
Samuil, când a ales pe David. 

Dumnezeu caută şi acum la inima omului, dar 
cu atât mai mult atunci, în ziua Judecăţii. Se vor slăvi 
atunci cei smeriţi, cei nebăgaţi în seamă, cei ocărâţi, 
cei prigoniți pentru dreptate, cei săraci cu duhul, care 
se socotesc pururea săraci de fapta bună, cei ce 
flămânzesc pentru dreptate, cei săraci cu duhul, cei ce 
doresc să facă dreptate şi toţi pe care i-a fericit 
Hristos. Se vor ferici atunci cei nebăgaţi în seamă, cei 
ce au fost ca gunoiul pământului. 

Cele proaste şi nebăgate în seamă ale lumii vor 
ruşina pe cele înțelepte. Cele slabe vor rușina pe cele 
tari. De aceea zice că cele de pe urmă vor fi cele 
dintâi. Cei pe care nu-i băgăm noi în seamă acum, 
dacă se roagă lui Dumnezeu din toată inima, vor 
străluci mai mult decât soarele în împărăţia cerului, 
iar împărații lumii şi toți puternicii pământului vor fi 
atunci gunoi înaintea lui Dumnezeu, dacă nu vor fi 
crezut în El. Căci El este drept şi dreptatea Lui 
rămâne în veacul veacului. 

lubiţi credincioşi, v-am întocmit un mic cuvânt 
la Evanghelia de astăzi. Mai sunt multe de vorbit 
despre ea şi despre sfinții lui Dumnezeu. Dar dacă aş 
vorbi numai de un sfânt, ar trebui să vorbesc zile 
întregi. Dar despre toți sfinţii, cine poate vorbi? Poate 
cineva să aibă o mie de guri şi să vorbească la 
nesfârşit şi tot nu poate să descrie faptele sfinţilor. 

Aţi auzit cum numără Apostolul de astăzi 
ostenelile sfinților: prin credință — zice — au biruir 
impărăţii, au suferit de sabie. de foame, de sete. de 
fiig. s-au fierăstruit, au rătăcit în cojoace, în piei de 
capre. Şi lumea nu era vrednică de ei. Ce să spun de 
toți sfinţii? E prea greu de spus. Atât spun numai, că 
sfinții L-au iubit pe Dumnezeu din toată inima, din tot 
cugetul şi din toată puterea lor. 

S-au făcut în lumea aceasta fii după dar ai Lui, 
cum Suntem şi noi prin dumnezeiescul Botez, iar 
dincolo se vor veseli în vecii vecilor cu Dânsul. Că 
unde este Stăpânul, vor fi şi slugile Lui. Amin! 


Ă _MELCHISEDEC, 
IMPĂRATUL SALEMULUI, 
ÎMPĂRATUL PĂCII 


Sfântul şi marele lerarh Atanasie cel Mare, 
Patriarhul Alexandriei şi marele stâlp al Bisericii lui 
Hristos, adevereşte istoria sfântă despre Melchisedec”, 
împăratul Salemului, în acest chip: Acest împărat 
străin între oameni, a fost preot al lui Dumnezeu Cel 


” Pe larg, în prologul cu slovă veche, luna mai, în 22 de zile. 
ediţia din 1855 dc la Sfânta Mănăstire Neamţ. 

Prea Înalt. El a fost socotit fără de mamă şi fără de 
tată şi zilele lui au fost nenumărate de neamuri, ca să 
fie închipuirea vie a lui Hristos, Mântuitorul lumii. Și 
iată ce spune marele Ierarh Atanasie despre el: Mai 
înainte de a veni şi de a se sălășlui dumnezeiescul 
Avraam după porunca dumnezeiască în părțile 
hananeilor, trăia în hotarele Palestinei o împărăteasă 
cu numele Salem, de acelaşi nume cu cetatea 
Salemului în care împărăţea ea (Ierusalimul de azi a 
moştenit mai pe urmă numele cetății Salem, care s-a 
scufundat). Această împărăteasă a născut pe Salad, iar 
Salad a născut pe Melhi. Melhi a luat de femeie pe 
Salem, asemenea la nume cu numita împărăteasă, 
bunica lui, şi cu dânsa a născut doi fii: pe unul îl 
chema Melhi şi pe celălalt Melchisedec. Deci era 
Melhi, tatăl acestor doi fraţi, închinător la idoli şi 
desfrânat. 

Şi venind sorocul la care se aducea jertfă idoli- 
lor cu mare pompă în faţa întregului popor, a poruncit 
împăratul Melhi fiului său Melchisedec, zicând: 

— Să iei împreună cu tine slugile noastre şi 
mergând la cireada vitelor să-mi aduci şapte viței ca 
să-i jertfesc dumnezeilor mei. 

Deci, mergând Melchisedec la cireada vitelor şi 
ridicându-şi pe drum ochii spre cer — după o 
dumnezeiască insuflare — privea cu luare aminte 
frumuseţea soarelui şi luminoasa lui strălucire. Şi a 
început a zice întru sine: „Cu adevărat, Cel ce a făcut 
aceste zidiri şi le-a înfrumusețat şi le ține pe ele întru 
bună rânduială, Acela este Adevăratul Dumnezeu 
Atotputernic şi Domnul a toate, nestricat, nevăzut, 
nemuritor, numai Acestuia | Se cuvine a | se aduce 


PĂRINTELE CLEOPA 25 


jertfe, iar nu idolilor celor muţi și surzi şi fără suflet. 
Deci, mă voi întoarce la tatăl meu să-i spun despre 
această dumnezeiască gândire şi poate mă va asculta 
şi-şi va veni întru simţire şi va părăsi amăgirea deşartă 
ce-l stăpâneşte”. 

Şi întorcându-se Melchisedec la tatăl său fără să 
aducă nimic, i-a spus despre Acela Care este cauza 
tuturor şi de ce s-a întors fără viței. Şi a zis dreptul 
acesta de Dumnezeu luminat şi înțelepțit: 

— Eu am socotit, o, tată, cum că nu este cu 
dreptate ca noi, oamenii cuvântători şi cu minte, să 
jertfim viței idolilor celor muţi şi surzi şi fără simțire, 
ci Celui Singur cu adevărat Dumnezeu, Care a făcut 
cerul şi pământul cu toate din ele. 

Auzind acestea acel fără de Dumnezeu tată de la 
fiul său cel luminat de Dumnezeu, s-a tulburat foarte 
mult şi îmboldit fiind de dobitoceasca şi drăceasca 
mânie a zis cu mare iuțime: 

— Mergi de împlineşte îndată porunca ce ţi-am 
dat, iar de nu vei asculta degrab, te voi ucide. 

Deci, ducându-se Melchisedec a doua oară la 
cireada vitelor ca să aducă cei şapte viței pentru a-i 
jertfi păgânul împărat, a intrat împăratul Melhi la 
Salem, soţia sa, zicând: 

—- Eu, o, femeie, am hotărât să jertfesc la 
dumnezeii mei pe unul din cei doi fii ai noştri, la 
viitorul praznic. 

Acestea auzind împărăteasa şi cunoscând, ca o 
mamă iubitoare de fii, că împăratul vrea să omoare pe 
Melchisedec, pentru că a încălcat porunca lui, a 
început a plânge cu amar şi a se tângui foarte, fiindcă 

ea iubea foarte mult pe Melchisedec. lar împăratul 
iubea foarte mult pe Melhi, fiindcă îi purta numele. 
Văzând împăratul întristarea şi plângerea cea mare şi 
multa tânguire a împărătesei, a zis: 

- Lasă, pune sorți între noi şi pe cine va cădea 
sorțul, acela va da pe fiul său. 

Şi împăratul a luat de partea lui pe Melhi care 
purta numele lui, iar împărăteasa pe Melchisedec de 
partea sa. Şi după dumnezeiască rânduială, a căzut 
sorțul pe Melhi. Şi cu toate că împăratul s-a mâhnit 
foarte, dar pentru cuvântul dat, a gătit pe Melhi pentru 
jentfă. După această tocmeală făcută între ei a sosit şi 
Melchisedec cu cei şapte viței de la cireada vitelor. Şi 
întristându-se foarte de cele ce se puseseră la cale și 
văzând pe mama sa plângând cu amar, a plâns şi el 
mult şi s-a tânguit pentru moartea fratelui său Melhi, 
cea atât de amară. Şi urmând pilda acestui păgân 
împărat, mulţi taţi şi mame au gătit spre jertfă pe fiii 
lor, adunându-se spre jertfă ca la 500 de suflete, iar oi 
şi boi şi alte dobitoace, mulţime mare. 

Deci sosind ziua păgânescului praznic şi toţi cei 
din cetate şi de prin satele dimprejur intrând în 
capiştea idolească, fericitul şi de Dumnezeu luminatul 
Melchisedec, neputând suferi nebunia tatălui şi a 
mamei sale şi a întregului popor, s-a făcut fupar de 
bunăvoie de la casa părintească. 

Și suindu-se în Muntele Taborului, a intrat în 
desimea codrului care era pe atunci acolo şi în acea 
singurătate plecându-şi genunchii s-a rugat lui Dumne- 
zeu cu mare căldură a inimii, zicând: „Doamne, 
Dumnezeul meu, Cela ce ai făcut cerul şi pământul, 
marea şi toate care sunt într-însele, cele văzute şi cele 

nevăzute, auzi-mă pe mine nevrednicul robul Tău şi 
pe câţi s-au adunat la junghierea fiatelui meu Melhi în 
vremea acestui diavolesc praznic, pe toţi de la mic la 
mare, scufundă-i şi îi pierde de pe fața pământului. 
Facă-se iad locul acela, ca să-i înghită pe toţi acei 
nebuni şi păgâni oameni”. 

Şi, o, prea slăvită minune! îndată s-a împlinit 
cuvântul dreptului Melchisedec. Căci pământul s-a 
deschis şi fără de veste i-a înghiţit pe toţi. Şi n-a mai 
rămas nici capişte idolească, nici oameni, nici dobi- 
toace, nici zidiri, nici copaci, nimic din acea bleste- 
mată cetate. Apoi, după puţine zile pogorându-se din 
munte dreptul Melchisedec şi văzând locul acela al 
cetății scufundat cu totul în adâncurile pământului, 
umplându-se de frica lui Dumnezeu s-a suit iarăşi la 
Muntele Taborului şi a viețuit în desimea codrului 
şapte ani întregi, hrănindu-se numai cu mugurii 
copacilor, cu ierburi şi cu miere sălbatică, după cum 
mai în urmă s-a hrănit dumnezeiescul Înaintemergător 
loan Botezătorul. 

Astfel, el a fost cel dintâi pustnic mai înainte de 
llie Tesviteanul şi de loan Botezătorul. Şi fiind el gol 
de la cap până la mijloc, spatele lui s-a făcut ca ţeasta 
de broască țestoasă. 

Apoi, după şapte ani a venit glas de la Dumne- 
zeu către dumnezeiescul patriarh Avraam, zicând: 
„Avraame, Avraame”, iar el a zis: „lată, eu, 
Doamne”. „Pune şaua pe asinul tău şi luând cu tine 
îmbrăcăminte nouă şi încălțăminte nouă, suie-te în 
Muntele Taborului degrab şi acolo strigă de trei ori în 
desimea codrului cu glas mare, zicând: «Omule al lui 
Dumnezeu Celui Prea Înalt!» Şi după a treia strigare 

va ieşi din desimea codrului un mare pustnic. lar tu 
văzând pe acest om, nu te spăimânta nicidecum de el, 
ci rade-l pe cap, taie-i unghiile, îmbracă-l şi încalță-l 
şi cere-i binecuvântarea”. 

Deci suindu-se dumnezeiescul Avraam în Munte- 
le Taborului şi făcând după a Domnului poruncă, a 
strigat de trei ori în desimea codrului cu glas mare. Şi 
iată, îndată a ieşit Sfântul Melchisedec pe jumătate 
gol şi acoperit cu păr lung. Și văzându-l dumneze- 
iescul Avraam, fără de veste, foarte s-a înfricoşat și 
s-a spăimântat. lar el i-a zis: 

— Nu te înfricoşa, omule, ci spune-mi cine eşti şi 
pentru ce ai venit în această pustietate. 

lar dumnezeiescul Avraam i-a răspuns: 

— Domnul m-a trimis ca să te rad pe cap, să-ţi tai 
unghiile, să te îmbrac şi să te încalț ca pe o credin- 
cioasă slugă a Sa. 

Atunci Melchisedec a zis: 

— Fă după cum ţi-a poruncit ţie Domnul. 

Și dumnezeiescul Avraam a făcut toate câte i-a 
poruncit Domnul. lar Sfântul Melchisedec după trei 
zile coborându-se din Muntele Taborului şi luând un 
com cu untdelemn şi pecetluindu-l cu cuvântul lui 
Dumnezeu, a blagoslovit pe Avraam, zicând: „Binecu- 
vântat ești lui Dumnezeu Cel Prea Înalt. Şi de acum 
numele tău va fi pe deplin săvârşit”. 

Iar după câteva zile a venit glas din cer către 
dumnezeiescul Avraam, zicând: 

— Pentru că nimeni n-a rămas din neamul lui 
Melchisedec, el se va numi „fără tată, fără mamă şi 
nenumărat de neamuri, nici început zilelor având, nici 
sfârşit”. Şi închipuie în veac pe Fiul lui Dumnezeu. 

Deci, pentru că singur acest Melchisedec dintre 
atâtea neamuri a cunoscut pe Dumnezeu şi din 
îndemnarea Lui a mărturisit pe adevăratul Dumnezeu 
al tuturor şi pe Făcătorul zidirilor celor văzute şi 
nevăzute, şi pentru dragostea lui Dumnezeu a părăsit 
dezmierdarea şi odihna rudeniilor, a prietenilor, 
precum şi luminata mărire a împărăției sale, şi a 
cinstit mai presus de toate pe Dumnezeu şi a ales 
aspra vieţuire a pustiului în locul desfătării celei 
stricăcioase a lumii, s-a învrednicit de Dumnezeu de a 
se hirotoni în chip nevăzut preot al lui Dumnezeu 
Celui Prea Înalt; și ca să lucreze mai înaintea darului 
cele ale darului şi să ungă împărați şi preoţi şi să 
binecuvinteze sfințind şi să ofere dumnezeiescului 
Avraam şi celor împreună cu dânsul — că erau 318 
slugi de casă ale lui — pâine şi vin când acesta se 
întorcea de la tăierea lui Kedarlaomer (Fac. 14, 18); şi 
să închipuiască în sine mai înainte pe Domnul, Care 
avea să se nască din Preasfânta Fecioară Maria şi să 
rămână preot în veac după rânduiala lui Melchisedec. 

Deci s-a socotit fără tată şi fără mamă şi 
nenumărat de neamuri şi preot dumnezeiesc al celui 
Prea Înalt, fiindcă nimeni nu ştia pe tatăl şi pe mama 
lui şi pe celelalte rudenii care s-au scufundat atunci şi 
i-a înghițit pământul. Şi a fost în chip nevăzut 
hirotonisit de Dumnezeu pentru multa lui dragoste de 
Dumnezeu Cel adevărat. Acesta a binecuvântat pe 
Avraam Cu pâine şi cu vin, când Avraam se întorcea 
de la Kedarlaomer şi a închipuit cu mii de ani înainte 
preoţia lui Hristos cea din Legea Darului. 


DESPRE POST ŞI FĂŢĂRNICIE 


Fraţii mei, fățărnicia se amestecă în toată fapta 
cea bună, cum zic dumnezeieştii Părinţi. Că precum 
iedera sau rugul dacă le pui lângă un copac, se agaţă 
de el şi dacă le pui lângă un gard se agaţă de el, aşa şi 
fățărnicia, viclenia, zavistia şi slava deşartă se prind 
de sufletul nostru şi ne trebuie mare pătrundere ca să 
putem deosebi când lucrăm fapta cea bună cu smere- 
nie şi când o lucrăm cu slavă deşartă şi cu fățărnicie. 

Auzi ce spune Mântuitorul: Când postiţi, nu fiți 
trişti ca fățarnicii; că ei işi smolesc feţele, ca să se 
arate oamenilor că postesc. 

Postul a fost privit în trei feluri necuvenite de-a 
lungul veacurilor. Pe vremea Mântuitorului lisus 
Hristos erau cărturarii şi fariseii şi alţi oameni care 
voiau să fie lăudaţi pentru post. Ce făceau ei? Se 
ungeau cu smoală ca să se arate că sunt slabi, că-s 
plânşi, că-s traşi la față, că-s necăjiţi. Mântuitorul, 
vrând să curețe răutatea aceasta de pe fapta bună a 
postului, învață: Când postiți, nu fiți trişti ca 
fățarnicii... Tu însă când posteşii, unge capul tău şi 
spală faţa ta; să te arăţi vesel, să nu ştie lumea că 
posteşti. Aceia erau fățamici şi vicleni şi-şi pierdeau 
toată plata pentru osteneala postului. De aceea Hristos 
a spus: Amin grăiesc vouă, că-şi iau plata lor. De la 
cine? De la oameni. Îi lăudau oamenii, zicând: „Vezi, 
cutare cât e de slab, cât de mult a postit”. Dar vai de 
noi păcătoşii dacă ne vom lua plata aici. Dincolo nu 
vom avea decât focul veşnic. 

Pe timpul Sfântului Ioan Gură de Aur postul era 
folosit de unii altfel. Aceştia erau mai răi ca cei 
dinainte. Ce făceau aceştia? Cei amintiți cel puțin 
posteau şi se dădeau pe față cu smoală, dar pe timpul 
Sfântului loan Gură de Aur erau unii care mâncau de 
dulce, dar ca să nu arate că-s graşi se dădeau şi ei cu 
smoală pe față sau cu altceva, ca să pară că-s slabi. 
Cei dintâi posteau, dar din pricina fățămiciei lor, 
pierdeau toată plata postului. Cei de-al doilea, mai 
fățarnici, nici măcar nu posteau, dar voiau să ia slava 
celor postitori. 

In sfârşit, în timpul nostru postul e privit mai rău 
şi decât în timpul Sfântului loan Gură de Aur. Sunt 
unii acum care nu mai postesc nici măcar la arătare ca 
cei din timpul Sfântului loan Gură de Aur, care se 
temeau să nu fie cunoscuţi de oameni că nu postesc. 

Cei dintâi erau răi că se ungeau pe faţă, cei de-al 
doilea erau mai răi, dar chiar dacă nu posteau, se 
temeau ca să nu smintească pe alții şi de aceea se 
dădeau cu unsori pe faţă, ca să nu ştie lumea că nu 
postesc. Dar cei de acum sunt de o mie de ori mai răi, 
pentru că nu numai că nu se tem că smintesc pe alții 
mâncând de frupt în post, dar nici grijă nu au de 
aceasta. Ei declară sus şi tare că posturile sunt puse de 
preoţi şi călugări. Ei nu recunosc că cel ce nu postește 
este anatema. Dar canonul 19 din Gangra spune: 
„Cine nu va posti posturile rânduite de Biserică, 
întemeindu-se pe îndreptățirea cugetului său, să fie 
anatema”. 

Ştiţi ce înseamnă anatema? Cea mai grea 
pedeapsă a Bisericii. Anatema este despărțirea de 
Dumnezeu şi împreunarea cu satana şi pogorârea la 


32 NE VORBESTE 


iad împreună cu dracii. Acolo se duc cei ce nu postesc 
şi mai ales cei ce defaimă postul. 

Ei zic: Nu ce intră în gură spurcă pe om, ci ce 
iese din gură. Dar la ce S-a gândit Hristos când a spus 
cuvântul acesta? La obiceiul spălării mâinilor şi la 
carnea diferitelor animale oprite a se mânca de iudei 
(carne de porc, de cal etc.), nu la post. 

N-a postit Hristos 40 de zile şi 40 de nopţi în 
Muntele Carantaniei şi nu a fost ispitit de satana care-l 
spunea să prefacă pietrele în pâini? Şi ce a spus lisus? 
Nu numai cu pâine va trăi omul, ci şi cu tot cuvântul 
lui Dumnezeu (Matei 4, 4). 

N-au postit apostolii Petru şi Pavel şi cei 12 
când au plecat la propovăduire? N-aţi auzit ce zice 
Pavel? În post, în foume. în sete, în frig, în golătate. 
Care dintre apostoli n-a postit, care dintre cuvioşi, 
care dintre sfinţi? Iar astăzi, sunt mii şi zeci de mii de 
creştini care nu mai postesc și nici nu se mai tem că 
smintesc pe alții. Mănâncă tatăl de față cu femeia şi 
cu copiii săi de dulce, sau mănâncă mama de dulce de 
față cu copiii care trebuie crescuţi în frica de Dumne- 
zeu. Nu se tem nici de Dumnezeu că strică postul, nu 
le e ruşine nici de cei ai casei. Vai de noi şi de noi! 
Am ajuns mai rău decât butucii cei nesimţitori. mai 
rău decât păgânii, că numai numele de creştin îl mai 
purtăm. Am ajuns cum a proorocit Pavel, marele 
luminător al lumii: În vremea aceea vor avea numui 
chipul bunei credințe. dar puterea ei o vor tăgădui. 

Deci, să luăm aminte. Cine dezleagă posturile 
rânduite de Biserici, fie el arhiereu, sau preot, sau 
dascăl de teologie, sau creştin, toţi cad sub canon. 
Arhiereul şi preotul cad sub caterisire, iar creştinul 

sub afurisenie. Dacă veţi zice: „Este o dezlegare în 
caz de boală”. Da, este. Dar când? Când este cineva 
aşa de bolnav şi atât de uscat de boală încât îl întoarce 
altul în pat şi nu poate să se ridice în picioare şi vine 
un doctor creştin şi cu frică de Dumnezeu şi zice: 
„Omule, ca să te ridici din boala aceasta ai nevoie 
numaidecât de supraalimentare şi trebuie să mănânci 
mâncărurile ce ți le prescriu eu”. 

Numai acela e iertat de post. Dar nu cândele 
roşu ca sfecla, se duce la teatru, la bal, la nuntă, la 
pădure, la treburi, dar când îi vorbeşti de post declară 
că e bolnav. N-ai auzit ce cântă Biserica? Să nu 
pricinuieşti pricinuiri întru păcate. N-ai auzit ce spun 
Sfinţii Părinţi, că pricina născocită este o punte către 
păcat? Vrei să strici postul? Îngerul spune: „nu-l 
strica”. Satana spune: „caută o pricină, spune că ai 
vătămătură, că ai de ridicat butuci, că pleci în 
călătorie, doar ştii că numai pustnicii trebuie să 
postească”. Ai luat o pricină născocită ca scuză şi ai 
trecut la păcat. Dar pricina aceasta nu e binecuvântată. 

Ai auzit de cei ce au găsit motive în Evanghelie, 
când i-a chemat la nuntă marele Împărat? I-a chemat 
sluga să vină la nunta marelui Împărat, dar unul a 
spus: femeie mi-am luat şi nu pol merge, adică sunt 
legat de patimile trupeşti. Altul a zis: țarină mi-am 
cumpărat, adică sunt legat de lumea aceasta, de grija 
veacului. lar altul a zis: cinci perechi de boi mi-am 
cumpărat, adică s-a lăsat robit şi a slujit celor cinci 
simţuri: vederii, gustului, mirosului, auzului şi pipăi- 
tului. Şi atunci le-a spus lor: Amin grăiesc vouă, 
niciunul din cei chemaţi nu va gusta din cina Mea. Ce 
le-a folosit lor pricina născocită? l-a scos afară din 

împărăția cerurilor. De aceea nimeni să nu născoceas- 
că pricină, că nu poate så mănânce mâncare de post. 

Nu poți, pentru că nu vrei, dar dacă te-ar băga 
Dumnezeu într-un lagăr, cum ai putea? Că spune unul 
că a stat într-un lagăr şapte ani: „Părinte, era nişte 
troscot acolo şi eram vreo 14000 de deţinuţi. Și 
scoteam rădăcina cu unghiile din pământ şi opt zile şi 
opt nopţi n-am mâncat şi n-am băut apă, şi trăiesc 
încă şi n-am murit”. Au mâncat troscot şi iarbă şi nici 
apă n-aveau. Vezi, când omul e la necaz, cât poate? 
lar când are pâine şi apă de la izvor şi-şi poate face 
ceai cu zahăr şi are poame de poate face compot şi 
poate fierbe cartoful, fasolea, orezul şi altele, declară 
că nu poate posti. Să nu ne dea Dumnezeu să ajungem 
în situaţia să vedem cât putem posti. Şi s-ar putea să 
ajungem în această situaţie, că dacă nu postim de 
bunăvoie, ne sileşte Dumnezeu de nevoie. 

Nu vrem să postim de bunăvoie, s-ar putea să 
postim de nevoie. Dar atunci postul nu ne va fi 
folositor, ci chinuitor. Să credem că Dumnezeu ştie 
cât putem posti. 

Zici că nu vei trăi mult dacă ai să mănânci de 
post? lată, în Sfântul Munte al Atonului trăia un 
cuvios părinte. lar un alt călugăr, când era tânăr, s-a 
dus la bătrân şi l-a întrebat: 

— Părinte, câți ani ai? 

— Fiule, am 115 ani. 

— Cum ai trăit Sfinţia Ta, că te văd încă tare la 
115 ani, şi văd că vii încă la biserică? 

Și a zis bătrânul: 

— Fiule, eu de mâncări grase m-am păzit, carne 
n-am băgat în gura mea, nici lapte, nici brânză, nici 

untdelemn mult, ci foarte puţin am întrebuințat în 
viața mea, în cei |15 ani. 

Și a zis acela: 

— Dă-mi şi mie blagoslovenie să ţin aşa! 

Și a zis bătrânul: 

— Îţi dau, dar ai să ai lupte ca să te înveţi cu 
postul. Îți trebuie voință, puţină luptă. Dar dacă dai 
voinţă, iei putere. Cu cât lupţi mai mult, cu atât îți dă 
Dumnezeu mai multă putere la orice faptă bună, nu 
numai la post. 

Și a început să postească şi acesta, dar el a luat 
un post şi mai mare şi mai aspru decât acela. A zis: 
„Doamne, eu am să mănânc numai muguri de copaci 
şi numai rădăcini de pământ: morcovi, sfeclă, cartofi 
şi ce-o mai fi pe pământ, iar untdelemn n-am să 
mănânc. Să ştiu eu că n-am văzut untdelemn în viaţa 
mea.” 

Ştiţi cât a trăit acesta? A trăit 130 de ani. Acesta 
este Sfântul Leontie de Argos, care a trăit în Sfântul 
Munte, şi muncea la piatră şi la biserică, făcea metanii 
şi nevoinţă pustnicească, stătea în frig şi alerga. Dar a 
avut credinţă. N-a zis oare llristos, că nu numai cu 
pâine va trăi omul, ci şi cu cuvântul lui Dumnezeu? 
Pune credinţa în Dumnezeu, nu în mâncare. N-auzi ce 
spune marele Apostol Pavel? Bine este a vă întări în 
inimile voastre cu darul, nu cu mâncările, din care nu 
s-au folosit cei ce au umblat in ele (Evrei 13, 9). Ce 
rămâne din pântecele plin? Putoare. Ce este îmbui- 
barea pântecelui? Slujire de idol. Căci spune marele 
Apostol: A/ căror Dumnezeu este pântecele. Se 
închină la pântece ca la Dumnezeu. Când e flămând, 
înjură, se mânie pe femeie că nu i-a făcut mâncare 

bună şi socoteşte că a făcut mare lucru când a postit şi 
el o zi. Vai de noi şi de noi, de postul pe care-l postim 
noi şi de creştinii de astăzi! Să știm că de nu vom 
posti de dragostea lui Ilristos şi pentru porunca 
Bisericii, vom posti de nevoie şi Dumnezeu va da 
secetă şi foamete şi robie şi ce-o mai vrea El. Căci în 
mâna Lui sunt toate plăgile şi va bate pe toţi cum a 
bătut Egiptul. Şi atunci o să vedem că putem posti, 
chiar şi fără să vrem. 

Copilul dimineaţa când se scoală, îi pui bucata 
în mână şi-i dai de dulce. Dă-i mai bine un ceai că-i 
mai sănătos, învaţă-l să postească şi o să fie sănătos şi 
cu trupul şi cu sufletul şi o să înveţe carte mai uşor. 
Cine ţi-a spus că nu va putea să înveţe carte dacă 
n-are pântecele plin? Aşa spunea unul, că nu poate 
învăţa că nu are calorii destule. Dar câte calorii a avut 
Sfântul loan Gură de Aur când a tâlcuit toată 
Scriptura? Câte calorii avea el când mânca puţină 
zeamă de orz o dată la trei zile și dormea numai atâta 
Cât se putea ţine cu mâinile de nişte funii ce atârnau 
din podul casei? Cât poţi dormi ţinându-te cu mâna de 
funie? Aceia au fost cu adevărat oamenii Duhului 
Sfânt, nu ai cămii. În ei a suflat Duhul Sfânt. Spune 
dumnezeiescul Efrem Sirul: „Seamănă Dumnezeu, 
dar seamănă şi satana. Satana seamănă în locuri 
umede, în pântece pline, iar Dumnezeu în trupuri 
uscate şi în pântece uscate”. 

„Din sămânţa sudorii postului — zice Sfântul 
loan Scărarul — creşte spicul întregii înțelepciuni. lar 
îmbuibarea pântecelui goneşte mintea cea subțire”. Să 
ştie toți care gândesc că pântecele plin şi capul beat 
pot să înveţe carte sau să treacă examenele grele. 

Nimic mai neadevărat. Mai uşor înveţi în post, cu 
înfrânare, cu rugăciune, cu frică de Dumnezeu. Cu 
acestea puteţi face şi şcoală, puteţi munci şi să fiţi 
sănătoşi. Auzi ce spune marele Vasile în Ilexaimeron 
în cuvântul 4, despre post: „Bucatele cele grase şi de 
multe feluri, neputând să le mistuie stomacul, multe 
boli au adus în lume, iar înfrânării şi postului, de-a 
pururi îi urmează sănătatea; şi cine va posti mai mult, 
acela va trăi mai mult”. 

Acestea nu sunt cuvintele mele, ci ale marelui 
Vasile, îngerul în trup, ochiul Bisericii, gura cea de 
foc a Duhului, care a fost îndreptar tuturor soboarelor 
ecumenice în privința canoanelor, a posturilor şi a 
legii morale în Biserică. Dar unii spun: „Dar dacă îmi 
dă părintele blagoslovenie să mănânc dulce?” Îţi dă 
pentru că stărui, pentru că spui că nu poți, că ai ficatul 
bolnav, că te doare o coastă, că mori dacă posteşti. 
Dar făcând aşa, dovedeşti că n-ai credinţă. Nu vezi că 
şi doctorii dau post? Ei dau cel mai mult post şi 
regim. Ai stricat organismul, l-ai otrăvit cu toxine. cu 
cămuri, cu grăsimi. Căci corpul e ca o maşină şi dacă 
tot bagi într-însa, o strici şi apoi te duci la doctor. 
Doctorul ce să mai facă? E obosit la cap, că nu vii 
numai dumneata, vin sute pe capul lui. Şi-ţi spune să 
mănânci numai ceai, numai legume, numai compot. 
Vrea din nou să-ți redea sănătatea, dar nu prin 
îmbuibare. 

Acestea vi le spun acum, că e postul Nașterii lui 
lisus [lristos. Astăzi foarte puţini postesc. Și dacă unii 
postesc, nu postesc cum trebuie. Multe femei nu pot 
ține din cauza bărbatului. Dar altele se chinuiesc şi ţin 
postul cum pot şi înfrânează și copiii. Dacă ea a postit 

şi şi-a înfrânat şi copiii, de ce nu se înfrânează şi el? 
Se va duce în gheenă, căci nu numai că nu posteşte el, 
dar strică şi postul ei, îi strică şi sufletul ei de nu se 
poate apropia din cauza lui de Preacuratele Taine. Vai 
de bărbatul acela şi de femeile acelea care nu vor să 
postească şi nu vor să păzească curăţia. Pentru că 
fiecare avem să luăm plata pentru faptele noastre şi 
fiecare avem să dăm seama de starea noastră. Dacă 
vreți să simţiți bucuria Naşterii lui lisus llristos, 
bucuria pe care au avut-o păstorii şi îngerii la 
Naşterea Domnului, postiți, rugaţi-vă, păziți curăţia, 
faceţi milostenie, spovediţi-vă cu sinceritate şi cei 
cărora vă vor da voie duhovnicii, împărtăşiţi-vă cu 
smerenie şi atunci veţi simţi ce înseamnă Naşterea lui 
lisus Hristos. Amin! 


DESPRE PRONIA LUI DUMNEZEU 


Un negustor a căzut într-o mare datorie, căci 
ducându-se el cu corabia a pierdut multă marfă a 
statului. Şi pentru că nu a fost prudent, şi-a încurcat 
licenţa de mărfuri şi a pierdut nu ştiu câte mii de 
galbeni de aur, cum era pe atunci. Deci l-au luat şi 
l-au băgat la închisoare pe atâţia ani de zile, până va 
plăti toată datoria. 

lar acesta avea o femeie foarte frumoasă şi 
foarte credincioasă. Ea a rămas acasă cu copiii. Se 
ducea din când în când la închisoare la el să-i ducă 
mâncare, că era în oraşul de unde era ea şi din când în 
când îi dădeau voie să intre cu mâncare la soț. A 
vândut femeia de acasă ce a putut, a vândut pământ, 

tot să mai plătească, pentru că i-au pus o sumă mare 
de plătit. „Când veţi plăti datoria la stat, atunci soţul 
iese de la închisoare”. 

Și el o întreba: „Ei, cât ai mai plătit?” „Am 
vândut boii, am dat vaca, am împrumutat de la 
nănaşa, de la nănaşul, şi am dat atâtea sute, atâtea mii, 
dar mai avem mult de dat”. 

El plângea şi mânca la închisoare, că-i aducea 
soția. Dar comandantul închisorii a pus ochii pe 
femeia aceasta, că era foarte frumoasă, dar nu ştia că 
este frumoasă şi cu sufletul, nu numai cu trupul. Și 
ştia de ce bărbatul este băgat la închisoare. Ştia că-i 
băgat pentru că s-a încurcat cu gestiunea. Şi când iese 
ea de la bărbat, că ea se ducea acasă, o cheamă la el: 

— Ascultă matale! Cum te cheamă? 

— Maria. 

— Dacă vrei să dormi la noapte cu mine, eu 
plătesc toată datoria voastră! 

Acela avea bani mulţi. Dar ea aşa de cinstită era, 
că a zis: 

— Măcar de aş muri şi eu la închisoare, asta nu o 
fac. Pentru că eu niciodată nu mi-am trădat bărbatul; 
noi suntem cinstiți. El când s-a căsătorit era cum l-a 
făcut mama lui şi eu la fel, şi nu vreau să-mi pătez 
cinstea; că dacă voi muri, ce-mi folosesc mie banii 
sau libertatea sau închisoarea? 

— Dacă nu vrei, a zis el, n-am ce-ţi face. 

— Măi omule - a zis ea la urmă, tot ca să-l scoată 
pe soț — Apostolul Pavel spune aşa: Femeia trupul său 
nu-l stăpâneşte, ci bărbatul. Trupul meu nu-i al meu, 
ci este al bărbatului de la căsătorie. Mă duc să întreb 
bărbatul. Dacă îmi dă el voie, eu stau cu tine o noapte. 

— Plătesc toată datoria voastră, că eu am bani 
destui. 

Aşa s-a rănit el de frumuseţea acelei femei. 

Ea s-a dus la bărbat, când a venit a doua oară cu 
mâncarea, şi i-a zis: 

— Uite, măi, ce mi-a spus comandantul închi- 
sorii. Şi i-a povestit tot. 

lar un comandant de hoţi, tâlhar mare, care era 
alături cu celula, i-a auzit grăind. 

Dar bărbatul i-a spus: 

— Femeie, chiar de-oi muri la închisoare şi chiar 
de-om muri de sărăcie, să nu faci asta. Să nu ne pătăm 
cinstea, că sufletul nu mai moare în veacul veacului. 
Se duce la muncă veşnică. Pentru ce? Pentru ca să ne 
dea el nişte bani să ies de aici? Stau aici cât o vrea 
Dumnezeu; pot să mor aici. Tu să păzeşti cinstea ta de 
soție şi să fii mama copiilor, că aşa are grijă 
Dumnezeu de noi. Eu cred în mila lui Dumnezeu. că 
dacă ne vom ruga, El poate în alt fel să ne scoată de 
aici, nu tu să-ţi baţi joc de sufletul tău, să ai mustrare 
de cuget până la moarte din cauza mea. 

— Eu aş face şi asta pentru tine să te scot de aici; 
a zis ea. 

Dar el a zis: 

— Să nu faci, te sfătuiesc. Păzeşte cinstea ta de 
soție curată, cum ai fost până acum, că eu sunt 
bucuros să ştiu că am o soţie cuminte care se roagă 
pentru mine şi are să mă scoată de aici. lar Dumnezeu 
în purtarea Lui de grijă ne va scoate altă dată de aici, 
dar asta să nu faci Şi chiar de-oi muri, mor pentru 
păcatele mele, că aşa a vrut Dumnezeu.! 

Această discuție a auzit-o acel comandant de 
tâlhari, că el era aproape, şi el făcuse multe răutăți. 
Şi-şi zise: „Măi, uite ce înseamnă căsătorie cinstită! 
Ai văzut ce-a sfătuit-o soțul? «Chiar de-oi muri eu 
aici, tu să nu-ți pătezi cinstea! Să nu dai cinstea ta de 
soţie curată pentru bani»”. 

Acela a auzit. El avea bani mulţi că el a fost 
comandant. Şi când să plece soția, o cheamă la el. 

- Măi femeie, eu am auzit tot ce-ai vorbit cu 
bărbatul tău, că eram aproape. 

— Da, aşa este. Soţul nu-mi dă voie, ca eu să 
dorm cu acela, să-mi pierd cinstea mea de soție 
curată. A zis că el chiar dacă ar muri la închisoare, eu 
să mor curată şi să cresc copiii, că Dumnezeu va purta 
de grijă. Dacă va voi El, o să-l scoată de la închisoare. 

- Ia ascultă, femeie! Tu ştii colțul cetăţii de 
apus? (Era cetatea Salonicului, capitala Macedoniei, 
care era îngrădită cu ziduri). 

- Da. 

— Vezi că este un copac la colțul de apus al 
cetăţii. Un tei, un copac mare. Du-te la rădăcina lui şi 
ui să găseşti o cutie mare cu bani de aur. Nu săpa 
mult, că-i numai de jumătate de metru. Eu i-am pus 
acolo. Eu mai am şi în alte locuri îngropaţi. la şi du-te 
şi plăteşte pentru soţul tău şi scoate-l de la închisoare, 
că eu m-am minunat de cinstea ta şi de ascultarea ta 
de soţ, că tu n-ai vrut să cedezi. Şi soțul încă este cu 
mare frică de Dumnezeu, că a vrut mai bine să moară 
la închisoare, decât să cazi tu în păcat. Luaţi banii 
aceia ca să-i daţi şi o să vă ajungă pe toată viaţa. Eu 
am făcut multe crime şi nu se ştie dacă o să mai ies de 
la închisoare, dar cel puţin să am această milostenie 

făcută, să scot pe soţul tău de la închisoare. Eu asta vă 
rog, dacă voi muri, voi cât veţi trăi şi veţi face 
pomenire la biserică, să mă pomeniţi şi pe mine. Pe 
mine mă cheamă Gheorghe. Nu se ştie dacă eu mai 
ies, că am multe ucideri, am mari spargeri şi multe 
răutăți am făcut în viaţă, dar voi luaţi banii aceia şi să 
plătiți datoria pentru soțul şi ce va rămâne folosiți 
pentru cheltuiala casei şi să mă pomeniţi la rugăciune 
— acela, comandantul de tâlhari. 

Ea s-a minunat tare, cum Dumnezeu a venit aşa 
de repede în ajutor. Pentru credinţa soțului, că n-a 
cedat să se ducă ea să facă rău. Și se gândea ea. oare 
aşa să fie? 

Şi s-a dus noaptea cu o săpăliză și a săpat și a 
dat de cutia cu bani. l-a luat, a astupat înapoi și s-a 
dus acasă. A doua zi s-a dus la tribunal: 

- Domnilor, uite am împrumutat şi eu de unde 
am putut — dar nu a dat toţi banii odată, ca să nu-și 
dea seama aceia. Uite, vă dau atât acum, voi mai da 
peste o lună, o să mai dea nănașa, o să dea cumnata, o 
să dea nepotul. 

Şi aşa a plătit datoria soțului şi i-au rămas încă 
3000 de galbeni de aur. Și când a terminat ultimul 
ban, i-a dat tribunalul voie soțului să mearpă acasă. Şi 
l-a scos pe soţ şi a venit acasă şi au avut şi bani pentru 
mulţi ani, pentru că au aruncat nădejdea la Dumnezeu, 
şi au vrut mai bine să moară, decât să păteze cinstea 
lor de soţ şi soție în faţa lui Dumnezeu. 

Astfel s-a împlinit Evanghelia, unde zice: Au nu 
este mai mult sufletul decât hrana şi trupul mai mult 
decât haina? 

Văzând Dumnezeu că au vrut să-şi păstreze 
sufletul curat, le-a dat şi bani, l-a scos de la închisoare 
pe negustor şi au fost mai departe fericiți şi bogaţi. 
Pentru ce? Pentru cinstea lor în căsătorie. Că şi ea şi 
el au fost hotărâți, mai bine să moară pedepsiţi pe 
lumea asta, dar să nu păteze cinstea lor din căsătorie. 

Ştiţi de ce vă spun acestea? Că foarte multă 
lume se strică azi cu păcatele cele trupeşti. 


NEPUTREZIREA MORȚILOR ŞI 
PUTEREA DE DEZLEGARE A PREOȚILOR 


De multe ori am fost întrebat de unii dintre 
monahi, dar mai ales de mulţi dintre creştini, care este 
pricina că pe unii din morţi îi păsesc oamenii nepu- 
trezi în morminte. Pentru dezlegarea nedumeririi şi a 
unora şi a altora, m-am gândit să vorbim astăzi câteva 
cuvinte şi în această privinţă. Și iată ce am a vă zice: 

Ce trebuie să facă creştinii cu morţii lor, când îi 
vor găsi pe ei neputrezi? 

Dacă unii nu vor putrezi din cauza alcătuirii tari 
a trupului lor, pe aceştia se cade a-i lăsa în mormânt 
mai mulți ani, 10-20 şi mai mult. 

Cei ce nu vor putrezi din cauza pământului în 
care au fost îngropaţi, sau din cauză că au fost 
îngropaţi în vremea iernii la locuri cu prea multă 
umezeală şi gheață, să-i scoată de acolo şi să-i mute în 
alte locuri mai zvântate şi acolo vor putrezi nu după 
multă vreme. lar dacă nici aşa nu vor putrezi, să se 
ştie că sunt sub blestem şi să cheme preotul sau 
arhiereul care i-a legat spre a-i dezlega. lar dacă a 


44 NE VORBEŞTE 


murit acel arhiereu sau preot, să roage pe moştenitorii 
acelora să-i dezlege şi să-i ierte. 

Dacă cei neputrezi vor avea semnele arătate mai 
sus, înseamnă că au fost blestemați fie de arhiereu, fie 
de preot, de părinţi sau de dumnezeieştile Pravile ale 
Bisericii, şi atunci tot aşa să se procedeze: să fie 
chemat arhiereul sau preotul care i-a legat şi să facă 
molitfele de dezlegare. lar dacă a făcut cel mort vreo 
nedreptate, neamurile să întoarcă acea nedreptate. Dacă 
nu au cu ce, să roage pe cei ce au fost nedreptățiți să 
ierte pe cel mort care le-a făcut nedreptatea. Şi aşa 
legătura cea pusă asupra lui se va dezlega". 

Să se mai știe, că de se va găsi cineva neputred 
şi i se vor citi molitfele cele de iertăciune de la 
arhiereu şi nu se va risipi trupul lui, adică nu se va 
desface atunci, să fie încredinţaţi cei de față că acel 
om când a fost viu a făcut mare nedreptate şi de aceea 
nu se dezleagă trupul lui, până nu vor plăti rudeniile 
acea nedreptate şi atunci se va dezlega. 

larăşi să se ştie că dacă cineva din oameni a fost 
afurisit pe dreptate şi după Lege de arhiereul sau 
duhovnicul său, iar el nevrând să mai ceară iertăciune 
a murit aşa, şi după moartea sa se va afla trupul lui 
neputred, acel om nu mai are nădejde de mântuire, 
căci a murit călcând dumnezeieştile Pravile. lar cel ce 
a murit şi se află nedezlegat şi neputred trupul lui 
după mai mulți ani, acela prin trupul lui cere iertă- 
ciune, şi prin dezlegarea ce i se va face de arhiereu 
sau de preoți, se dezleagă de afurisenie. lar în clipa 


i“ Vezi Nectarie al Ierusalimului în răspunsurile cele asupra 
începătoriei Papei. fila 20. 

când se va fi dezlegat trupul de blestem, se izbăveşte 
şi sufletul din mâinile diavolului şi merge la lumină şi 
la viața de veci". 

Acestea de până aici fiind zise despre neputre- 
zwea morţilor, despre semnele după care se cunosc 
pricinile neputrezirii lor, precum şi despre cele ce 
trebuie a face cei vii pentru cei morţi pe care îi vor 
găsi neputrezi, fiindcă mai întotdeauna  pricinile 
arătate mai sus ale neputrezirii morţilor se întâmplă 
din cauza păcatelor şi a neîmplinirii canonului ce 
trebuie să facă omul în viața aceasta, este de folos a 
adăuga şi unele istorii adevărate în legătură cu cele 
arătate mai înainte. 

E 3 


În vremea Prea Sfinţitului Sofronie, Patriarhul 
Ierusalimului, a murit un om mare și cuvios cu viaţa, 
numit Eutropie. lar când a voit patriarhul să-l 
îngroape la mormintele cele obşteşti ale bisericii celei 
mari din lerusalim, a găsit acolo 20 de trupuri întregi 
şi nedezlegate. Dar necunoscându-se ale cui au fost 
acestea, a făcut priveghere Patriarhul şi toată Biserica, 
rugându-se lui Dumnezeu să le descopere taina lor. 
Deci Dumnezeu ascultând rupăciunea lor, a deschis 
ura unuia dintre cei adormiţi, care a zis: „Noi am 
lost sfințiți şi clerici şi, pentru lumești griji, am 
defăimat predanisita urmare a laudelor lui Dumnezeu, 
pentru care ne-am şi supus la nedezlegată afurisenie”. 
Şi întrebând patriarhul şi aflând că vreme de 20 de ani 
nu şi-au citit rânduiala, s-au făcut toți cei sfințiţi ce se 
aflau de față împreună cu patriarhul chezaşi că vor 


U Pravila Mare - Îndrepiarea Legii - glava XI - 45 

împlini ei rânduiala rămasă timp de 20 de ani a 
acelora şi aşa îndată s-au dezlegat trupurile lor. 


Spre încheierea cuvântului, vă rog din inimă să 
nu uităm cele auzite în această predică şi să înțelegem 
din cele de mai sus cât de mare este mila lui 
Dumnezeu şi cât pot rugăciunile Sfintei Biserici şi 
dezlegarea arhierească să ajute celor ce au murit 
nepocăiți şi nedezlegaţi de păcatele lor. Am arătat mai 
înainte că cel mort — care se găseşte neputred — prin 
trupul său cel neputrezit cere ultimul ajutor de la cei 
vii ai săi. Şi acest ajutor, după cum aţi văzut în cele de 
mai sus, se poate cere de la Prea Bunul Dumnezeu 
prin Sfânta Liturghie, prin rugăciunile şi dezlegarea 
cea de la arhierei şi duhovnici. 

Prin întâia minune istorisită, care s-a întâmplat 
cu cei 20 de pe vremea Sfântului Sofronie, Patriarhul 
lerusalimului, ca şi prin aceea ce s-a întâmplat la 
Episcopia de Huşi, la noi în Moldova, la anul 1785, 
prin dezlegarea acelui hagiu bulgar, Ganciu'”, s-a 
adeverit iarăşi și în chip văzut puterea cea dată de 
Mântuitorul nostru lisus Hristos sfinților Săi ucenici 
şi Apostoli, precum şi urmașilor lor, atunci când le-a 
zis: Luaţi Duh Sfânt; cărora veţi ierta păcatele le vor 
fi iertate şi cărora le veţi ține. vor fì ținute (loan 20, 
22, 23). Şi iarăşi când a zis: Adevărat grăiesc vouă: 
Oricăte veţi lega pe pămâni vor fi legate şi în cer şi 
oricâte vei dezlega pe pămâni vor fi dezlegate şi în 
cer (Matei 18, 18). 

Deci, aducându-vă aminte de aceste cazuri, 
pururea să credeţi că darul lui Dumnezeu este prezent 


2 Ne vorbeşte Părintele Cleopa, vol. 8. 

în Biserica lui Hristos şi lucrează prin slujitorii 
Bisericii Lui preaslăvite minuni. 


PUTEREA CELOR 40 DE LITURGHII 


Înainte vreme, când încă nu se ştia puterea celor 
40 de Liturghii, lumea făcea pentru cei răposați câte 
20, alți câte 30 de Liturghii. Dar s-a descoperit că sunt 
mai puternice 40 de Liturghii decât 30. Şi cum a fost? 

Un preot bătrân dintr-un sat avea peste 80 de 
ani. El, săracul, nu mai putea sluji. A măritat o fată a 
lui, iar ginerele rămăsese în locul lui la parohie. 
Poporul avea evlavie la preotul bătrân. dacă l-a 
cunoscut, pentru că pe atâţia i-a botezat şi i-a și 
cununat şi pe alţii i-a şi înmormântat; îl ştiau drept 
părintele satului, că era de mult timp acolo. Oamenii 
uveau evlavie la bătrân. Se mai duceau la spovedit, la 
citit, să le mai spună un cuvânt, şi tânărul era bucuros 
că bătrânul mai poate face ceva, de-l ajută pe el. 

Dar pe preotul bătrân îl dureau picioarele, era 
bolnav de reumatism. Acum la bătrânețe reumatismul 
işi arată puterea, pe măsură ce slăbeşte omul tot mai 
tare. Şi i se umflaseră picioarele. Acolo în satul acela 
cra un feredeu, o baie, care avea apă sărată, ce făcea 
bine la reumatism, la diferite boli. Baia aceasta era 
intr-o grădină mare, într-o livadă frumoasă. 

Şi preotul ducându-se acolo să facă baie, se du- 
cea cu nădejdea în Dumnezeu, că așa-i datoria preotu- 
lui şi a călugărului şi a creștinului când călătoreşte, 
mai ales singur, să zică rugăciuni pe drum. Zicea 
rugăciuni de acasă până ajungea în grădină. 

Când ajungea acolo în grădină, întâlnea un tânăr 
plângând şi văitându-se foarte tare, dar care nu vorbea. 
Şi mergea tânărul acesta cu preotul la baie şi arăta 
multă dragoste să-l ajute pe preot. Preotul bătrân, cât 
stătea în baie zicea rugăciuni, că el ştia rugăciuni 
multe pe de rost. 

Când ieșea din baie, tânărul acela iar venea 
plângând. Plângea într-una. Ștergea picioarele preotu- 
lui, îl încălța, îi dădea haina şi-l petrecea plângând. 
Acuma bietul preot, văzând pe tânărul acesta că 
plânge, îl întreabă: „Tinere, de ce plângi?” lar el nu 
grăia nimic. Atunci preotul s-a pândit să-i dea bani. 
Dar acela plângea şi n-a vrut să primească banii. De 
câte ori venea preotul, găsea pe tânărul ăsta care ieşea 
de undeva din livadă, că era livadă deasă cu pomi, 
plângând tare, şi mergea cu el la baie şi îl ajuta până 
ieşea preotul din grădină, iar el rămânea în grădina 
aceea. 

Atunci, ce s-a gândit preotul? A pus nişte 
prescuri şi o sticlă de vin curat într-un şervet frumos 
şi a zis: „Eu am să-i dau prescurile acestea şi o sticlă 
de vin, poate acestea le va primi, că tare mult bine îmi 
face omul acesta”. 

Când a ajuns preotul, l-a întâlnit iar plângând. A 
mers la baie, acela iar l-a ajutat, şi când să iasă pe 
poartă, preotul zice: 

— la legătura asta cu prescuri şi o sticlă de vin, 
să le mănânci, că le-am blagoslovit eu. 

Atunci a vorbit tânărul acela: 

— Oh, părinte, oh! Dacă ai şti cine sunt eu, nu 
mi-ai da prescuri să mănânc. Vai şi amar de mine! 

Şi atunci s-a speriat preotul: 

— Dar cine eşti tu, fiule? De ce n-ai vorbit până 
acum, că de atâtea ori am venit eu în grădina asta şi 
tare mult m-ai ajutat? 

- Oh, părinte sfinte, dacă ai sta sfinția ta în 
grădina asta şi în baia asta toată viața, mare bine mi-ai 
face mie! 

— Dar de ce? 

— Că numai sfinţia ta când vii în grădina asta şi 
cât stai în baie zici rugăciuni, şi numai atât pot sta şi 
cu în grădina asta a mea. 

Bătrânul când făcea baie se ruga şi zicea: 
„Doamne, pomeneşte şi iartă păcatele aceluia care a 
făcut baia aceasta”, fiindcă era gratuită şi avea toate 
cele de nevoie. 

— Dar unde eşti tu? 

— Eu sunt în iad! 

— Dar cine eşti tu? 

— Eu sunt proprietarul acestei grădini. Grădina 
aceasta cu pomi a fost a mea şi baia aceasta am zidit-o 
pe cheltuiala mea și am lăsat-o în folosul comunei, 
dar am murit în floarea vârstei, cu păcate grele şi 
m-am dus în iad. M-am mărturisit eu, dar degeaba, că 
n-am avut vreme când face canon. Şi iată, părinte 
sfinte, sunt 80 de ani de când mă muncesc în iad. Şi 
când intri tu, părinte sfinte, în grădina asta şi te rogi, 
ingerul Domnului vine şi mă scoate din foc. Şi toți 
care stau în baie, numai răutăţi fac, şi nu se gândesc la 
Dumnezeu. lar dumneata şi când stai în baie şi când 
intri în grădină, intri cu rugăciunea. Asta dreptate mi-a 
lăcut Dumnezeu, că trimite pe îngerul Domnului şi 
mă ia din foc, „cât va sta preotul în baie şi în grădină, 
pentru rugăciunile lui, fiindcă se folosește şi preotul, 


S0 NE VORBEŞTE 


tu să stai în grădina ta”. De aceea am spus, părinte 
sfinte, dacă ai sta mata în grădina asta până la sfârşitul 
vieţii, atâta stau eu afară din iad. Cum pleci mata, mă 
răpeşte îngerul Domnului şi mă duce înapoi la munci. 

Şi s-a speriat preotul. Și a întrebat: 

— Cum te cheamă, frate? 

- loan mă cheamă. 

— Da? Frate Ioane, şi cum pot eu să te ajut? 

— O, părinte, mare putere au preoţii de la 
Dumnezeu! Multe suflete scot preoții din iad. 

— Dar cu ce? 

- Dacă vrei, părinte sfinte, nu-mi da prescuri să 
mănânc, că eu sunt duh, eu mă arăt ţie aşa, dar eu nu-s 
cu tot cu trupul aici. Eu nu pot mânca şi bea acuma. 
Dacă vrei, ia prescurile şi vinul şi să faci pentru mine, 
părinte sfinte, 40 de Liturghii să mă scoţi din foc, că 
dacă mă ajuţi, mare plată ai să ai în ziua judecății, în 
ziua cea mare. 

Şi cum a zis aşa, cum era cu preotul de vorbă în 
grădină, n-a mai văzut nimic preotul. l-au ţiuit preo- 
tului urechile, s-a speriat, a rămas în grădină şi a 
început a plânge: „Doamne, Doamne, cum mi-ai 
adus un suflet din iad ca să vorbească cu mine şi 
să-mi arăţi puterea celor 40 de Liturghii!” Până atunci 
se făceau 30 de Liturghii, cum am spus. 

Atunci preotul a venit acasă plângând. Și l-a 
văzut ginerele şi fiică-sa, şi l-a întrebat: 

— Ce ai, tată, că eşti mâhnit? 

Ştii, omul se cunoaşte. 

— Dragul tatii, ce să am? Sunt supărat. Mă cam 
dor picioarele; de-acum văd că mi se apropie sfârşitul 
meu. Uite, măi băiete, ce vreau să fac. Eu, fiindcă am 

fost preot 60 de ani la comuna asta, vreau să mă duc 
pregătit din lumea asta. Să-mi dai voie să slujesc 40 
de zile Sfânta Liturghie. 

— Cine? 

- Eu. 

- N-ai să poți, tată! Vezi, mata de-abia te duci. 

— Cum va vrea Dumnezeu. 

El a vrut să slujească; să se ostenească el. 

Şi atunci s-a minunat. 

— Dacă ai să poţi, tată! Am să te mai ajut şi eu. 
Iar dacă poți mata, noi te lăsăm să faci. 

— Dar nu aşa cum slujiţi voi, numai Duminica şi 
in sărbători, eu fac ca la mănăstiri. 

Dar nu le-a spus taina ce a grăit cu acela şi ce-a 
văzut în grădină. Şi s-a apucat preotul, s-a pregătit, s-a 
schimbat, s-a spălat, s-a mărturisit la cel tânăr, că nu 
poate sluji până nu se mărturiseşte. Şi s-au minunat 
oamenii în satul acela: „Aţi auzit o veste? Preotul cel 
bătrân a zis că înainte de moarte vrea să facă 40 de 
rile slujbă”. 

Şi trăgeau clopotul la biserică în fiecare zi 
dascălul şi cântărețul. Oamenii, când auzeau, ziceau: 
„Hai, măi, că slujeşte preotul bătrân! Asta-i o minune 
mare!” Dar se minunau toţi cât de uşor făcea slujba. 
loată rânduiala, şi în fiecare zi Liturghie, că el dacă 
sc împărtășea cu Preacuratele Taine în fiecare zi, 
Sfintele îl întăreau. Sfintele Taine sunt şi pentru 
întărirea trupului, iar preotul slujitor se împărtășeşte 
in fiecare zi, când slujeşte. 

Şi se minunau toți: „Preotul cel bătrân a 
întinerit! Iai să-l vedeţi cum slujeşte, cum cădește şi 
la urmă ţine predică și face panahidă şi toate”. Şi 

oamenii, bucuria lor că a început preotul în fiecare zi 
să slujească. Așa se slujea înainte în sat. Mergeau şi ei 
la biserică. 

Şi atunci a slujit preotul acesta bătrân vreo 20 de 
zile. La 20 de zile săracul a venit de la biserică foarte 
obosit. Şi s-a dus în camera lui: „Eu mă odihnesc 
oleacă. Voi mânca când m-oi scula. Acum nu mi-e 
foame. M-am împărtăşit cu Sfintele Taine”. 

Şi preotul bătrân cum era încălțat cu ciubotele, a 
pus capul să se odihnească. Și nici n-a adormit bine şi 
vede un râu mare de foc, de n-avea margine lăţimea 
lui. O mare de flăcări. Şi auzea fel de fel de vaiete şi 
țipete și scrâșniri din dinţi și răcnete de disperare şi 
vedea cum ard oamenii și cum îi întorc dracii cu furci 
în flăcări, și cât de mare e chinul. Și s-a speriat 
preotul. 

Când aproape de malul acelui râu de foc, iaca 
vede pe loan al lui. Jumătate era ieșit din flăcări. Şi a 
început a striga, bătând din palme: „Părinte, Părinte, 
nu mă lăsa. Eu sunt loan din grădină! Iată cu Sfintele 
tale Liturghii, jumătate am ieșit din foc”. El făcuse 
jumătate de slujbe. „Nu mă lăsa, părinte sfinte, fă 
înainte şi mă scoate, că mare plată ai să ai în ziua 
judecății!” 

Şi preotul s-a trezit şi n-a mai văzut râul de foc, 
şi s-a speriat. S-a sculat, şi mai tare s-a îmbărbătat. 
„Chiar de-oi muri, dar mai fac 20 de Liturghii”, a zis 
bătrânul. A întinerit. Nici nu simțea că-i bătrân. „la 
uite, domnule, ce putere la el!” 

Vezi, omul când ia contact cu lumea de dincolo, 
cât curaj are? Şi a făcut bătrânul încă 20 de slujbe; 20 
de Sfinte Liturghii. Şi se minunau oamenii: „Măi, să-l 


PÄĀRINTELE CLEOPA 53 


întărească Dumnezeu pe părintele nostru, săracul! La 
80 şi atâția de ani face zi la zi!” — cum a făcut starețul 
meu Liturghii aici până la 82 de ani. Starețul care m-a 
călugărit pe mine, Ioanichie. Aici se vede și credinţa! 
Credinţa îl întăreşte pe om. 

Şi a făcut încă 20 de Liturghii. Şi când a ajuns la 
40 de zile, la ultima Liturghie, pe când era cu sfântul 
pocrovăţ în mână și cu sfânta linguriţă ca să consume 
Sfintele, după ce s-au împărtăşit credincioşii, preotul 
vede deodată intrând în sfântul altar un vultur frumos, 
cu pene în mii şi mii de culori. Lumea plecase din 
biserică, pentru că se dăduse anafura. Paraclisierul era 
prin biserică. Şi preotul a strigat: 

— Măi, Vasile, ia vino repede încoace! 

Când a intrat paraclisierul și a văzut vulturul aşa 
de frumos, grozav s-a minunat. A căzut cu faţa la 
pământ și a zis: 

— Vai, părinte, de unde-i pasărea asta aşa de 
frumoasă? N-am mai văzut o aşa pasăre! 

Şi atunci vulturul a început a vorbi: 

— Părinte sfinte, eu sunt loan. lată cu Sfintele şi 
dumnezeieștile tale Liturghii, 40 de Liturghii, m-ai 
scos din munca iadului! Eu zbor și mă duc la raiul 
desfătării. Şi să-ţi dea ţie Dumnezeu plată în ziua cea 
mare a judecății, că ai scos un suflet din muncile iadu- 
lui. Să ştii aceasta, că prin mâinile preoţilor şi prin 
Sfânta Liturghie multe mii și mii de suflete în fiecare 
și ies din iad, cum am ieşit şi eu. Deci mare este 
puterea Sfintei Liturghii, dar de acum înainte să nu 
mai faci 30 de Liturghii, ci 40 de Liturghii. 

Şi zicând aceasta, nu l-a mai văzut. Şi apoi 
preotul le-a spus: 

— lată azi am terminat 40 de Liturghii. De acum 
să vă spun taina de ce am slujit. 

Și le-a spus la ai lui şi au scris, că avem în 
prolog scris. „Scrieţi istoria asta, că am văzut-o cu 
ochii și am auzit-o cu urechile. lată cum s-a întâmplat 
cu mine...”. Le-a spus de când mergea la baie. Şi n-a 
mai făcut preotul baie la picioare pe urmă, l-a întărit 
Sfântul Duh. Şi a mai trăit preotul trei ani de zile și 
după trei ani s-a dus la Domnul. 

Şi s-a făcut întâmplarea aceasta în Constanti- 
nopol, pe timpul împăratului grecesc lieraclie, împă- 
rat foarte credincios, acela ce a scos Sfânta Cruce de 
la lerusalim, care a fost robită de perşi. Şi v-am spus 
aceasta ca să cunoaşteţi puterea celor 40 de Liturghii. 


ALTĂ ISTORIOARĂ CU 
IMPORTANȚA CELOR 40 DE LITURGIIII 


Dar să vă mai spun o istorioară. Până la anul 
1054 Franţa era ortodoxă, și Italia; toate ţările din 
lume eram o singură Biserică. Atunci catolicii s-au 
despărțit de noi. Marea schismă papală, când s-au rupt 
de Biserica noastră pentru anumite reforme pe care 
le-au făcut. 

Franța fiind ortodoxă, un preot din Franţa avea 
un frate militar. Și au avut francezii război cu 
mauritanii. Mauritanii erau unde este Africa Franceză 
azi, dincolo de Gibraltar imediat, către Liberia. 
Împărăţia maurilor de pe vremuri. Și s-a dus armata 
franceză să se bată cu maurii dincolo de Gibraltar, în 
Africa. 

Fratele preotului acesta din Franța a mers şi el, 
cra militar într-un regiment. Atunci nu erau tunuri ca 
acuma şi mitraliere şi avioane şi bombe atomice, 
atunci se băteau cu săbiile, ca pe vremea lui Ştefan cel 
Mare, cu sulița, cu arcul, cum era. 

Şi trecând armata franceză în Mauritania să se 
lupte, a fost mare război între armatele europene şi 
cele din Africa. Și i-au bătut francezii pe mauri, dar 
au luat maurii mulți prizonieri francezi, pe care i-au 
dus în ţara lor, printre care au luat și pe fratele acestui 
preot. Preotul era din Marsilia, portul Franţei, care este 
port la Oceanul Atlantic. Preotul n-a ştiut că fratele 
său a căzut prizonier, dar a văzut că n-a mai venit și a 
întrebat pe ceilalți soldaţi, când s-a terminat războiul: 

— Măi, dar pe fratele meu nu l-aţi văzut? 

— Părinte, cred că a murit, că a fost mare măcel. 
Stăteau trupurile pe jos cum stau butucii, aşa luptă a 
fost, şi cred că a murit şi el, săracul. 

Preotul, ca frate al lui. a început să-i facă 40 de 
Liturghii. Asta era cu câteva sute de ani mai târziu 
decât cealaltă pe care v-am spus-o mai înainte, de la 
împăratul Ileraclie. Şi a început preotul să-i facă 40 
de Liturghii. Fratele preotului nu era moit, dar era 
prizonier şi-l țineau în lanţuri într-o temniţă, şi erau 
mai mulți legaţi acolo. 

Preotul făcând Liturghia aici, când era pe la ora 
10 din zi, toate lanţurile cădeau de pe fratele preotului, 
şi rămânea dezlegat. Şi ziceau ceilalți: 

— Ce este cu tine? De ce cad lanţurile de pe tine? 
Eşti fermecător? 

Acela a zis: 

— Eu nu știu farmece. 

- Ei, nu ştii farmece! 

Toate lanţurile se rupeau şi cădeau jos în fiecare 
zi la ora zece. Aceia îl legau cu alte lanţuri. A doua zi 
şi acelea, praf jos. Puneau altele. Praf. 

— Măi, mare fermecător! Acesta o să plece din 
temnița asta când o să vrea, dacă, uite, lanţurile nu se 
țin de el. 

Dar nu ştiau ce-i. Şi-l întrebau: 

— Ce farmece ai, măi? Aşa-i că în cămaşă stau 
farmecele tale sau în pantaloni? 

Şi l-au dezbrăcat. 

— Legaţi-mă gol! 

Şi l-au legat gol şi totuși a doua zi lanțurile 
cădeau. „Unde stau farmecele și ce ştie ăsta, măi? 
Dacă am şti noi vreuna ca asta, ieşim de oriunde”. 

— Spune-ne nouă ce farmece ştii! 

Acela a zis: 

— Eu nu ştiu farmece. 

— Dar de ce religie eşti tu? că aceia erau 
mahomedani, de altă religie. 

— Eu sunt creştin. Cred în Hristos. Eu farmece 
nu Știu, dar eu cred altceva. Fratele meu este preot în 
țara mea, în Franţa, și eu cred că el face Liturghii 
acuma Și scoate părticele pentru mine, crezând că am 
murit. Și, că dacă aş fi în iad, şi de acolo aş fi 
dezlegat, nu numai de la voi. Şi eu asta cred că se 
întâmplă, că numai asta închipuie. Dar nici eu nu știu 
de ce. 

— Şi cât timp are să se întâmple aşa cu tine? 

— Ştiu că la noi se fac 40 de Liturghii. Şi o să 
vedeţi că până la 40 de zile cad lanţurile de pe mine. 

— Dar atunci ce-o să se întâmple? 

— Nici eu nu ştiu ce-o să se întâmple, dar ştiu că 
o să scap din mâinile voastre. 

— Cum? Nu scapi tu din mâna noastră! 

— Eu cred că Dumnezeu mă scotea și din iad, 
dacă aș fi fost în iad, pentru cele 40 de Liturghii, cu 
atât mai mult o să mă scoată din mâna voastră de aici. 

— Ai să vezi că te punem noi sub pază atunci! 

Şi au numărat aceia şi n-au mai pus lanţuri pe el. 

— Degeaba le punem, că 40 de zile pică toate! 

La 40 de zile acum se aţineau ei cu toţii. Au pus 
santinele duble la porți şi au pus lanţuri pe el şi pază. 
„Păziţi-l, măi, că auzi că ăsta la 40 de zile pleacă de 
aici!” 
Și cum erau ei în pază, deodată au văzut că s-a 
desfăcut acoperișul temniţei în două şi o mână l-a luat 
de perii capului și nu l-au mai văzut. Şi unde l-a dus? 
l.-a pus pe prispa casei, la Marsilia, într-o clipă de 
vreme. 

Şi atunci aceia s-au întrebat: 

— Ce s-a întâmplat, măi? 

— A venit Hristos al lui, căci am văzut o mână. 
(Ei nu știau. Era îngerul Domnului). L-a luat dintre 
noi. Toţi am căzut tremurând. Nu putea nimeni să se 
vină pe picioare. 

— Și pe unde? 

— Prin acoperişul temniței, şi temniţa s-a închis 
inapoi. 

Acela a spus: 

— Vedeţi voi cât de mare-i credinţa creştină? 
Vezi ce putere are Ilristos al lor? laca, măi, cât l-aţi 
păzit voi şi l-a luat când a vrut! 

Şi preotul când l-a văzut i-a zis: 

— Măi, frate, măi, ai venit? Mie mi s-a spus că ai 
murit. Chiar astăzi am terminat 40 de Liturghii pentru 
tine şi am scos ultima părticică pentru sufletul tău. 

Şi atunci cel scăpat i-a zis: 

— Bine ai făcut, frate, că dacă eram în iad, mă 
scoteai şi de acolo. Dacă am fost pe pământ m-ai scos 
din temniţă. Să-ţi dea Dumnezeu ţie plată, dar uite 
cum a fost cu mine. 

Şi i-a spus istoria cu lanţurile şi s-a scris şi asta. 
Acestea despre puterea celor 40 de Liturghii. 


* 


S-a mai întâmplat încă şi o altă minune în 
legătură cu cele 40 de Liturghii. Un stareț bătrân, 
ieromonah, avea un ucenic. Dar ucenicul acela nu 
prea asculta de el. Şi de multe ori îi spunea bătrânul: 
„Ascultă, fiule, ai să te muncești veşnic”. Şi s-a 
întâmplat că a murit ucenicul cel neascultător şi l-a 
văzut bătrânul în iad. Şi i-a spus: „Părinte, te rog fă 
pentru mine 40 de Liturghii, fiindcă am fost 
neascultător şi rău şi te-am amărât. Și după ce a făcut 
bătrânul 40 de Liturghii, a venit ucenicul cu un 
veșmânt îmbrăcat ca soarele şi i-a zis: „Cu sfintele 
tale rugăciuni, prin mijlocirea pe care ai făcut-o 
pentru mine, m-am uşurat şi m-am mântuit”. 


ROLUL CELOR 40 DE PANAHIZI 


Pomenirea morţilor o făceau creştinii demult, la 
Liturghia Sfântului Iacov; întâia Liturghie care se 
întocmise încă din vremea celui dintâi episcop al 

Ierusalimului. În timpul ei se rânduise slujbă specială 
pentru morți. Dar mai târziu, rânduindu-se alte slujbe 
pentru morţi, s-a văzut cât de mare folos aduc cele 40 
de panahizi pentru răposaţi. S-au descoperit multe 
taine. Acum vă mai spun o istorioară despre puterea 
celor 40 de panahizi. 

Pe timpul împăratului Nichifor Focas, pe la anul 
963, când s-a făcut Marea Lavră a Sfântului Atanasie 
în Muntele Athos, acest împărat creștin a avut război 
cu perşii. Totdeauna Imperiul Bizantin cu perșii au 
avut război, pentru că sunt în graniţă. 

Şi a fost mare luptă. Două împărăţii puternice. 
Şi atunci perșii, deși nu i-au biruit pe greci. au luat 
mulțime de prizonieri şi au făcut cele mai grele munci 
cu ei. Ca să-i piardă, i-au pus să facă un tunel. Pe 
atunci nu erau trenuri, dar în tuneluri făceau depozite. 
Au pus să sape într-un munte să facă un tunel, ca să 
vină ei acolo multe. 

La tunel au pus mai mulți prizonieri, că dacă va 
cădea tunelul peste ei, acolo să le fie mormântul. Că 
atunci nu era meșteşug, să lege bine tunelul, aşa cum 
se leagă acum. 

Bieţii greci credincioşi lucrau săracii, că aveau 
santinele lângă dânşii. Şi când au ajuns la o distanță 
varecare sub tunel, lucrând, într-o bună zi, vnrum! A 
căzut tunelul peste ei. Au murit toți. 

Dar prin iconomia lui Dumnezeu. tocmai în 
lundul tunelului, două pietre mari au căzut vârf la vârf 
1 dedesubt a rămas un loc liber. Şi acolo în coliba 
accea puteau să trăiască mai mulţi, că era larg, dar 
numai un om a rămas. El când a văzut că pietrele se 
cazimă, a intrat dedesubt şi nu l-a omorât. Dar ce 

folos? A rămas în întuneric beznă, că era în pântecele 
muntelui, întuneric şi rece. Şi se gândea el: „Au să ne 
mai scoată pe noi păgânii ăştia?” Că dacă ar fi fost 
vorba de cineva de-ai lor, s-ar fi silit să-i scoată, dar 
așa, nu s-a mai gândit nimeni la asta, ci i-a lăsat morţi 
acolo pe toți. 

Și se pândea el: „Ei, am rămas cu mila lui 
Dumnezeu, dar tot voi muri aici de foame. de fiig şi 
de urât”. Şi a început să se roage straşnic. 

Când s-a terminat războiul, venind curând după 
înfrângere la satul lor unul din tovarăşii lui de arme, 
femeia l-a întrebat: 

— Pe bărbatul meu nu l-ai văzut? 

El zise: 

— Bărbatul tău a fost prins de perși împreună cu 
alții şi am auzit că i-au pus să sape un tunel şi a căzut 
tunelul peste ei și au murit toți. Atunci a murit și al 
dumitale. 

Femeia credincioasă ştia rânduiala care se făcea 
cu parastasele (știți în Postul Mare, că duce colive la 
biserică). Ce s-a gândit ea? „Să-i port eu parastasele, 
dacă a murit, şi pe urmă îi voi face eu şi praznic la 40 
de zile!” Dar ce s-a întâmplat? Dumnezeu voia să 
descopere puterea celor 40 de parastase (panahizi). 

Atunci în vechime, Sfânta Liturghie se slujea la 
sate așa cum se slujește la noi la mănăstire, adică 
zilnic. Dar în vremea aceea, veneau toţi creștinii la 
biserică, cum se spune în Faptele Apostolilor, că erau 
pururea zăbovind în biserică şi întru frângerea pâinii. 

Şi ce a făcut biata femeie? De când a auzit că a 
murit, a început să ducă la biserică o prescură, un sfert 
de vin şi câteva lumânărele, să-i poarte parastasele. 

Aşa era tradiția. Preotul scotea la Liturghie şi o 
părticică pentru robul lui Dumnezeu care murise, 
după cum i-a spus femeia. 

El săracul, până a ajuns vestea la femeie, până 
nu ştiu ce, el a postit acolo vreo săptămână, mai mult, 
cra gata-gata să moară de foame. Era ultima suflare 
acolo în întunericul acela, dar se ruga: „Doamne, 
vreau să mă rog ie, dacă Tu ai rânduit ca eu să 
trăiesc sub aceste pietre, Tu poţi să mă scoţi şi de aici, 
sau dacă nu, mor, şi să mor rugându-mă, că n-am altă 
nădejde”. Se ruga săracul cu toată inima, că era singur 
in acel întuneric şi beznă de munte şi ştia că va muri. 

Rugându-se el, deodată numai vede că a intrat 
un tânăr, dar nu ştia pe unde, şi avea în mână o sticlu- 
ță cu vin, nişte lumânări aprinse şi o prescură. 

El era aproape leşinat. Stătea cu pântecele la pă- 
mânt, că nu mai putea să se scoale. Era mort de 
foame. 

— Scoală, frate, şi ia şi mănâncă prescura asta şi 
bea vinul ăsta, că numai bine ai şi lumină! că i-a adus 
toate lumânările aprinse. 

Şi el s-a speriat când a văzut pe tânărul acela. 

— Doamne, Tu eşti Mântuitorul Ilristos? 

— Nu. Eu sunt îngerul, păzitorul vieţii tale, şi 
acestea ţi le-a trimis soția ta astăzi la biserică şi 
Dumnezeu mi-a poruncit, fiindcă eşti în viaţă, să ţi le 
aduc, că dacă erai mort, pentru acestea aveai să 
primeşti lumina cea veşnică; dar fiindcă eşti în viaţă, 
Dumnezeu m-a trimis, fiindcă ai trup aici, să te 
intăreşti cu hrana aceasta. 

El însă nu îndrăznea să se atingă de ea. Și acela 
a spus: 

— Uite, te rog, ia şi te întăreşte, că dacă nu, mori. 

El a prins curaj şi a început să mănânce pres- 
cura, după aceea a băut câte oleacă de vin, iar mânca 
oleacă de prescură, şi aşa, încet-încet, a mâncat pres- 
cura, a băut vinul şi numai bine a avut şi lumânări. Și 
atunci a spus îngerul: 

— Eu îţi voi aduce în fiecare zi, dacă soţia ta va 
duce la biserică această jertfă. lar dacă nu, nu. 

Şi se gândea el în mintea lui: „Femeia îmi face 
parastasele. Dar ce are să se întâmple mai târziu? Știu 
că până la 40 de zile are să-mi aducă acestea aici 
îngerul Domnului. Dar după 40 de zile ce are să se 
întâmple cu mine?” 

Şi nu l-a mai văzut. Şi acuma el aştepta. A doua 
zi pe la vremea aceea, vine iarăși îngerul, şi-i aduce 
iarăşi aşa. I-a adus 20 de zile. 

La 20 de zile soţia lui, grăbită săraca acasă, că 
avea şi copii, s-a dus să ducă vaca la cireadă. Şi 
ducând vaca dimineaţa, cireada plecase din sat, şi ea 
s-a dus tocmai pe câmp, unde era. A pus deoparte tot 
ce să ducă, dar întârziind şi-a zis: „Las' că oi duce 
mâine, că azi nu mai am timp”. Și în ziua aceea, nu 
i-a adus lui îngerul prescura, vinul şi lumânările. 

Şi el a început a plânge, zicând: „Vai de mine, 
mi se pare că soția mea numai 20 de panahizi mi-a 
făcut. Azi n-a mai venit îngerul Domnului să-mi 
aducă prescura, vinul şi lumânările. De acum voi muri 
iar de foame!” 

Dar ea, biata femeie, dacă n-a adus în ziua aceea 
coliva, a dus a doua zi două, ca să fie colivele 40. Şi a 
doua zi a venit îngerul Domnului şi i-a adus mai 

multe lumânări, două sticle cu vin şi două prescuri. Şi 
1-a zis: 

— Soţia ta, a fost ieri cu vaca la cireadă, şi n-a 
avut timp să ducă panahida, dar azi a dus la biserică 
două şi eu ți le-am adus pe amândouă. 

Şi s-a bucurat el tare, când a văzut că femeia are 
de gând să-i facă 40 de panahizi. Şi a făcut rugăciunea 
şi a mâncat. Şi nu l-a mai văzut pe înger, că s-a dus. 

Şi se gândea el: „Doamne, Dumnezeule, dacă 
atâta milă şi îndurare ai făcut cu mine aicea sub 
pământ, încât sub muntele acesta îmi porţi de grijă, cu 
ce să-ţi răsplătesc eu? Ce pot eu, om păcătos, să fac 
pentru Tine, spre a-Ți mulțumi?” Și acum se gândea 
cl: „Ilai că soţia săraca până la 40 de zile o să-mi 
aducă aşa, dar la 40 de zile ce are să fie cu mine? Am 
să mor!” Aşa se gândea el, că nu ştia ce are să se 
întâmple la 40 de zile. 

Şi plângea din adâncul inimii şi mulțumea lui 
Dumnezeu, pentru mila Lui cea negrăită, că-i poartă 
de grijă, să nu moară aşa de repede, ci să mai trăiască. 
Şi zice: „Tu, Doamne, care mi-ai purtat de grijă şi ai 
dat în gând soției mele să-mi poarte 40 de panahizi, 
ajută-mi cu mila Ta şi mă scoate de aici, că Tu le poţi 
pe toate. Iar dacă voi muri la 40 de zile, să-mi fie 
iertate păcatele mele”. 

Deci femeia a continuat așa, şi în fiecare zi 
îngerul i-a adus jertfa pe care o ducea soţia lui la 
biserică. 

lar în ziua a 40-a, stând el la rugăciune, a venit 
îngerul Domnului ca fulgerul. a spintecat muntele în 
două, l-a luat de părul capului şi l-a pus acasă pe 
prispă, tocmai în Grecia, în satul de unde era el. 

Şi când s-a trezit, a văzut şi a cunoscut satul, dar 
n-a ştiut cât de repede a fost adus. Când a venit el, 
soţia era dusă la biserică. Şi când a venit ea acasă, 
vede un militar pe prispă. „Vai de mine, cine este 
acela?” De la poartă i-au slăbit picioarele de emoție. 
de frică. „Vai de mine, acesta-i bărbatul meu. Eu azi 
am isprăvit cu cele 40 de panahizi şi tocmai acum a 
venit şi el”. 

Şi când a văzut-o şi el, a început a plânge. Ea 
zicea: 

— Vai de mine, omule, de unde vii tu? Eu am 
auzit că eşti mort şi ţi-am făcut 40 de panahizi. 

lar el a zis: 

— Cu adevărat, mare milă ţi-ai făcut cu mine! 
Vino în casă. 

Şi s-au adunat toţi vecinii şi ziceau: 

— A venit vecinul de care se zicea că e mort. 

Şi-l întrebau: 

— Cum ai venit? Cum ai scăpat de la pieire, că se 
auzea că ai fost robit şi a căzut muntele pe voi? 

— Toate sunt adevărate, a zis el. Când ne-a prins. 
îndată ne-a pus să săpăm un tunel şi tunelul a căzut 
peste noi şi ne-a acoperit acolo şi au murit toţi. 

Şi le-a spus ce s-a întâmplat cu el, cum au căzut 
două pietre, la adăpostul cărora a putut sta, cum în 
fiecare zi îngerul Domnului i-a adus o prescură, o 
sticluță de vin şi câteva lumânări. Şi a întrebat-o pe 
soție: 

— Aşa-i că la 20 de zile ai uitat să duci prescura 
la biserică? Ea zise: 

— N-am uitat, ci n-am avut timp. 

— Dar a doua zi ai dus două. 

— Da, două. 

— Două am primit şi eu acolo şi toate lumânările. 

Şi s-au minunat toți foarte. 

— Cum, cine le aducea sub munte? 

— Un tânăr îmbrăcat în alb, foarte frumos. 
Venea, intra prin munte cum ai intra prin nor, nu-l 
impiedica nimic. 

Aşa sunt îngerii. Dacă Dumnezeu îl trimite în 
tad, el nu este împiedicat de nimic. Tot aşa în rai. 

Când s-a auzit de minunea celor 40 de panahizi, 
l-a chemat preotul pe acel ostaş la episcopul locului, 
să spună din nou tot ce s-a întâmplat. Şi i-a povestit 
acela toate de la capăt, şi s-a scris istoria aceasta ca să 
ştie toţi puterea parastaselor care se fac pentru morţi, 
fiind răsplătite de Dumnezeu pentru rugăciunea 
Bisericii în veacul viitor. Că dacă omul acela ar fi fost 
în iad, îngerul nu-i aducea pâine şi vin, că acolo nu 
poate omul să mănânce, ci îi aducea puterea 
rugăciunii care era făcută pentru sufletul lui. Dar 
fiindcă el era încă în trup, i-a arătat că tot ce-i aducea 
femeia la biserică, a folosit trupului şi sufletului lui. 

lată cum s-a descoperit puterea celor 40 de 
panahizi şi lumea a început şi mai cu dinadinsul să 
facă parastase pentru morţi. 


„ARUNCAŢI PE MARIA ÎN MARE!” 


Am să vă spun o istorioară cu problema avortu- 
lor, a raclajelor, că de la o vreme încoace foarte se 
practică această urgie; omoară femeile pruncii. Eu văd 
ce vine aici. 

Rari gospodari şi rare femei care păzesc viața 
cinstită şi nu omoară copiii; foarte puțini au rămas. De 
asta vin vânturile astea secetoase şi aşteptăm potopul 
cu foc care bate la uşă, că nu mai poate suferi 
Dumnezeu urgia acestei lumi. 

Toate păcatele sunt păcate, dar pruncuciderea 
este mai mare decât toate. O femeie care a făcut un 
singur avort, este oprită de la Sfânta Împărtășanie 20 
de ani. Este ucidere de om. 

Să nu-mi spui mie, cum venise o femeie acum: 
„Da, Părinte, dar era numai de o lună”. O lună? Auzi 
ce spun Sfinţii Părinţi? „Precum când tună și fulgeră, 
odată ai văzut lumina fulgerului, odată auzi tunetul, 
aşa este şi la zămislirea pruncului”. Dacă Dumnezeu 
vrea atunci să zămislească un copil, în aceeaşi clipă se 
zămislește și trupul şi sufletul. În aceeași clipă. Şi 
dacă după împreunare ai încercat să împiedici 
naşterea şi să faci vreun avort, şi după un ceas după ce 
te-ai împreunat, ucigaş de om eşti. 

Ori ucizi omul de 30 de ani, ori îl ucizi la un 
ceas după ce s-a zămislit, tot ucidere este, pentru că 
stai împotriva lui Dumnezeu, a Creatorului, care a 
scris la început, aţi văzut ce spune Scriptura: Creșreți 
şi vă înmulțiţi şi umpleți pământul şi-l stăpâniţi. 

Dumnezeu Atotcreatorul creează, cum zice pro- 
orocul: „Eu creez duhul omului în pântecele maicii 
lui”. Şi de aceea e o urgie mare pe poporul nostru 
român şi pe alte popoare; în Franţa, în Germania, în 
Anglia și în America mai tare se practică avorturile, 
mai mare urgie, şi de aceea focul acesta când începe 
va arde fără cruțare toate popoarele lumii. 

Multe păcate sunt, dar acesta le întrece pe toate, 
pruncuciderea. Pentru că sunteţi câteva suflete aici, ca 
să vă daţi seama ce înseamnă a omori copiii, am să vă 
spun o istorioară din cartea care se cheamă „Limo- 
nariu” sau „Livada duhovnicească”. 

O femeie a rămas văduvă de tânără cu doi 
copilaşi. Unul avea cinci ani şi altul aproape zece. Ea 
nu s-a mai căsătorit. Un ostaş voinic, frumos, 
necăsătorit, s-a liberat de armată; stătea aproape de ea. 
Ea ar fi vrut cu orice chip să se căsătorească şi să ia 
pe ostașul acela în căsătorie. Şi el s-a liberat sănătos, 
nu mai avea nici o obligaţie. Ea i-a trimis o scrisorică 
în care i-a spus că vrea să-l ia în căsătorie. Darela 
spus la oameni: „Spuneţi-i la femeia aceea să se 
liniştească, că eu nu iau niciodată în căsătorie femeie 
care are copii. Eu n-am fost însurat niciodată; vreau să 
iau o fată, nu să iau copii de la alt bărbat. Imi place de 
ea, e frumoasă, e gospodină, e hamică, e sănătoasă, 
numai pentru că are copii nu o iau!” 

Când a ajuns scrisoarea la dânsa, ce i-a pus 
satana în gând? „Vezi, dacă n-ai avea copii. te-ar lua 
el. Tânăr, frumos, cutare...”. I-a pus satana în gând 
să-şi omoare copiii şi să-i scrie: „Măi, de-amu' copiii 
nu-i mai am”. Gândiţi-vă, copiii ei; copiii ei rupți din 
inima ei. Unul avea cinci ani, altul avea aproape zece 
ani. 

Soțul ei murise în război. Într-o noapte când 
copii dormeau liniștiți, mama criminală ia o bardă şi 
le taie capul la amândoi. Ai auzit mamă? Tot aşa şi 
cei care fac raclaje. Nu-i cu nimica deosebit. Își ucid 
copiii. După ce i-a omorât, copiii se zbăteau în 
sângele lor, i-a dus în grădină, a săpat o groapă şi i-a 

îngropat pe amândoi şi a pus țărânā. A spălat sângele 
lor şi îi scrie acelui tânăr: „Fii sigur, de copii am 
scăpat. Acum poţi să mă iei în căsătorie, că mi-ai 
trimis răspuns că nu iei femeie cu copii. Copiii în 
veac nu-i mai am. Am făcut eu aşa fel că nu-i mai 
am”. 

Dar el a căzut jos. Vai de mine, mare criminală! 
Dacă nu i-a fost ei milă de copiii ei şi i-a omorât, oare 
pe mine, om străin, dacă mă duc, nu mă otrăveşte? 
Nu-mi taie capul? Şi-i scrie înapoi: „In veacul 
veacului femeie de aceasta nu-mi trebuie, care a ucis 
copiii ei. Criminalo şi spurcăciune ce eşti! Dacă nu 
te-ai temut tu de Dumnezeu să omori copiii tăi, cum 
ai să ai milă de mine, un om străin, când trebuie să 
fim un trup şi un suflet înaintea lui Dumnezeu? Să 
te gândeşti că o să te ajungă urgia Domnului!” i-a 
scris el. 

Atunci ea s-a temut foarte, că el o s-o pârască la 
autorităţi: „Măi, trebuie să plec de acasă, că de acum 
gata! Dacă îmi cere socoteală unde sunt copiii şi nu 
pot să spun? Mă omoară şi pe mine”. 

Se duce la portul Pireu, că era din Grecia, şi 
plăteşte la vapor să fugă în Alexandria. De acolo 
plecau sute de corăbii; şi nu erau pe atunci motoare ca 
acum, erau corăbii cu pânze. Una mergea la Alexan- 
dria, una mergea la Haifa, una mergea în Cipru, una 
mergea în Creta, una mergea în altă parte. 

Dar corabia asta cum mergea, deodată se opreşte 
în mijlocul mării, Marea Mediterană. Şi nu o zi-două, 
ci cincisprezece zile. Şi întrebau toţi, că era multă 
lume: „Domnule, ce are corabia? E stricată? Pânzele 
nu-s bune? la caută şi vezi!” „Măi, pânzele sunt bune, 

toate sunt bune, vântul este prielnic, nu-i împotrivă. Şi 
totuşi corabia nu merge”. 

Şi atunci comandantul corăbiei, fiind un om 
credincios, a zis: „la să cădem la rugăciune! Asta este 
o mare ispită. Stăm de cincisprezece zile în mijlocul 
mării”. 

Toţi au căzut la rugăciune: „Doamne, ajută-ne 
să plecăm mai departe”. Unde să se ducă din mijlocul 
mării? Se rugau toţi să le arate Dumnezeu ce să facă. 
Şi deodată toată lumea din corabie aude un glas, 
repetând de trei ori: „Dacă vreţi să mergeţi înainte, 
aruncaţi pe Maria în mare!” 

Comandantul corăbiei a zis: 

— Oameni buni, auziți? De sus vine glasul. 

— Da, auzim toți. 

— Cine este aici Maria? 

Dar erau mai multe Marii. S-a întâmplat de erau 
sute de oameni. Dar aceea care ştia că a omorât copiii, 
a spus: 

— Domnule corăbier — i-a spus comandantului —, 
vreau să grăiesc ceva cu dumneata. 

Era urmărită de urgia lui Dumnezeu. 

— Domnule, pentru mine s-a făcut glasul acesta 
— numai în patru ochi i-a spus. Eu, păcătoasa, sunt cea 
mai rea de pe fața pământului. Pentru mine stă 
corabia! 

— Ce-ai făcut, Marie? 

— Domnule, uite ce-am făcut... Şi i-a spus 
istoria, cum a tăiat copiii, ca să o ia acela în căsătorie. 

— Tu ai auzit singură: „Aruncaţi pe Maria în 
mare!” Ce vrei să facem? 

- Vreau să mă aruncați în mare, că nu mergeţi 
mai înainte, că mă urmăreşte dreptatea lui Dumnezeu 
de sus. 

Dar el, când a auzit că ea recunoaşte păcatul, îi 
părea rău. Dar se gândea: „Noi murim aici. Gătim 
mâncarea. Gătim apa, că în corabie nu bei apă din 
mare. Fiecare are apă de acasă. Mori cu apa din 
mare”. Zice: 

— Soră Marie, mă tem să te arunc în mare. 

— Cum credeţi! Dar până nu mă aruncaţi pe 
mine în mare, corabia nu merge mai departe. Păcatele 
mele au oprit corabia. 

Atunci el coboară într-o barcă, căci corabia avea 
bărci de salvare în caz de furtună, şi zice: 

— Uite, soră Maria, mă sui eu în barcă. Dacă 
corabia pleacă, înseamnă că pentru păcatele mele 
stăm aici. Pe urmă te sui tu într-o barcă, să vedem 
dacă eşti mata aşa de vinovată. Mă tem să te arunc în 
mare. Dar dacă nu eşti mata vinovată? Dacă-i alta? 

— Ai zis bine. 

A coborât acela cu barca şi se plimbă — barca 
avea lopeţi — şi vine înapoi şi-i dă şi ei o barcă: 

— Uite, soră Maria, suie mata în cealaltă barcă. 

Toată lumea se uita să vadă ce se întâmplă. 

Şi s-a suit şi ea într-o barcă şi a mers mai încolo 
cam la 20 de metri de corabie. Atunci barca s-a 
învârtit cu fundul în sus şi a dat-o în mare. Și îndată 
ce s-a înecat ea, corabia cea mare a pornit. Toţi s-au 
înfricoşat. Şi cât trebuia să meargă în cincisprezece 
zile, a mers în trei sferturi de zi. Aşa spor a avut de a 
ajuns la Alexandria. Mergea ca fulgerul, că se dăduse 
în mare greutatea cea mare a păcatului uciderii de fii. 

Şi s-a scris această istorie spre folosul nostru şi 
spre înfricoşarea celor care practică această urgie a lui 
Dumnezeu. 


CUVÂNT LA EVANGHELIA 
FEMEII GÂRBOVE 


lubiţi credincioşi, Evanghelia de astăzi este aşa 
de luminată şi aşa de limpede, că oricine o înţelege. 
Aş zice că aproape nu mai are nevoie să o tâlcuiască 
nimeni. Dar, după cum ierburile şi florile cele 
binemirositoare, ca busuiocul, menta şi altele, cu cât 
le freacă cineva mai mult în palme şi le pipăie, cu atât 
mai mare mireasmă aduc celor ce fac aceasta, şi 
precum scafandrii, care merg pe fundul mării ca să 
caute mărgăritare, cu cât se afundă mai mult în adân- 
curile cele mari ale oceanului, cu atât află mărgăritare 
de mai mare preţ, aşa se întâmplă şi cu cuvintele 
dumnezeieştii Scripturi. Dacă le citim la suprafață, 
sau le ascultăm la suprafaţă, după literă, ne folosim 
într-o mică măsură, dar dacă cercăm adâncul lor tot 
mai mult, aduc sufletelor noastre tot mai mult folos. 

Noi vedem în dumnezeieştile Scripturi că din 
îngăduința Domnului, după depărtarea lui Dumnezeu 
de unii oameni, diavolul are mare putere să-i mun- 
cească şi să-i chinuiască pe oameni cu fel de fel de 
boli, cu fel de fel de nenorociri, cu fel de fel de scârbe 
şi pagube. Vedem aceasta la sfântul şi dreptul Iov, 
când a îngăduit Dumnezeu satanei ca deprab să-i 
pricinuiască pierderea tuturor averilor şi apoi să-i 

aducă răni, bube rele în trup, de la creștetul capului 
până la talpa piciorului. 

Aceasta se vede şi în cazul regelui Saul, primul 
rege al lui Israel, cum, după ce s-a depărtat Dumnezeu 
de la dânsul pentru neascultare, a trimis un duh 
necurat care-l muncea, îl trântea pe jos, făcea spume 
la gură, şi numai când David îi cânta din harpă sau din 
psaltire, se depărta de la el duhul acela şi se uşura 
puțin. 

O vedem apoi în cazul desfrânatului aceluia din 
Corint, de care spune Sfântul Apostol Pavel că a trăit 
cu mama lui, cum pentru această fărădelege, care nu 
se pomenea nici la păgâni, dumnezeiescul Pavel a 
hotărât: Întru numele Domnului nostru lisus Hristos. 
udunându-vă voi şi duhul meu, cu puterea Domnului 
nostru lisus Hristos, să daţi pe unul ca acela satanei, 
spre pierderea trupului, ca duhul să se mântuiască în 
ziua Domnului lisus (| Cor. 5, 4-5). 

Aţi văzut deci cum, fie pentru păcate, fie pentru 
încercare, Dumnezeu îngăduie câteodată satanei să 
aducă omului boală, neputinţă, pagube, scârbe şi 
multe feluri de necazuri. Aşa s-a întâmplat şi în 
Evanghelia de astăzi, cu femeia cea gârbovă. 

lată ce zice dumnezeiescul apostol şi evanghelist 
Luca: Și învăța lisus într-una din sinagogi, sâmbăta. 

De ce învăța Mântuitorul sâmbăta mai mult 
decât în celelalte zile? Sâmbăta, în legea veche, era zi 
de odihnă şi sărbătoare pentru vechiul Israel. Ei atunci 
se adunau în sinagogile lor. Şi acolo preoţii, leviţii, 
dascălii şi legiuitorii citeau dumnezeiasca Scriptură, 
care cuprindea legea lui Moise şi scrierile proorocilor. 
Poporul stătea şi asculta. Mântuitorul se ducea adesea 

acolo, căci îi păsea grămadă pe toți şi putea să le 
tălmăcească dumnezeieştile cuvinte ale Scripturii, 
prin cuvântul Său cel viu şi lucrător. 

Aşa S-a dus Mântuitorul într-una din sinagogi Şi 
când a ajuns El acolo, iată era o femeie care avea 
duhul neputinței de 18 ani și stătea gârbovă, adică cu 
capul în jos, neputând să-l ridice în sus nicidecum. 
Era o jale să vezi o biată femeie bătrână cum stătea 
încovoiată cu capul aproape de pământ. Nu mai putea 
vedea soarele niciodată, nici stelele de pe cer, ci 
vedea numai pământul. lar această gârbovire a ei nu 
era o boală firească, ca la celelalte boli, ca la surzi, la 
orbi, la şchiopi, ci era o legătură a satanei. Ea era 
chipul omului păcătos, care când e legat de satana nu 
mai poate să mai privească la cer, ci priveşte tot la 
pământ, la mâncare, la băuturi, la desfrâu, la distracţii, 
la toată fărădelegea care trage pe om în fundul 
iadului. Aşa era şi biata femeie, un simbol, însă fără 
voia ei, fiind legată de satana de 18 ani. 

Şi Mântuitorului, văzând pe această femeie 
legată de satana, | S-a făcut milă şi fără să-L roage 
nimeni, fără să mijlocească nimeni şi să zică: 
„Doamne, îndură-Te de femeia aceasta că-i pârbovă şi 
stă cu capul la pământ de 18 ani şi n-a mai văzut nici 
soarele, nici stelele nopţii şi nici pe oameni la față”, 
văzând ca un Dumnezeu şi pe satana care o ţine aşa 
încovoiată ca o seceră, i-a zis: Femeie, ești dezlegată 
de nepulința ta. Şi punând pe dânsa preasfintele şi 
preacuratele Sale mâini, a făcut-o deplin sănătoasă, 
iar ea dădea slavă lui Dumnezeu. 

Poporul s-a înfricoşat şi totodată s-a bucurat de 
minunea aceasta. 

După săvârşirea acestei preaslăvite minuni pe 
care a făcut-o Mântuitorul sâmbăta, mai-marele 
sinagogii, un preot sau un cărturar care reprezenta 
sinagoga, a ieşit în fața poporului şi a început a 
mustra poporul, zicând: Șase zile sunt când puteți să 
veniți aici să vă vindecaţi, dar nu în ziua sâmbetei. 
Dar n-a îndrăznit să-i spună lui Hristos cuvântul 
acela, ci l-a spus către popor. Şi nu râvna legii l-a 
îndemnat pe mai-marele sinagogii să mustre poporul 
pentru minunea ce se făcuse în ziua sâmbetei, ci 
zavistia şi răutatea, care pururea stăpâneau pe cărtu- 
rari Şi pe farisei. 

Aceştia urau pururea pe Mântuitorul şi dispre- 
țuiau minunile Lui şi le acopereau cu răutatea, cu 
zavistia şi cu ura lor. Dacă n-ar fi fost plini de zavistie 
şi de răutate, ar fi înţeles ce este mai mare, ţinerea 
sâmbetei sau o vindecare ca aceasta, care era aşa de 
minunată, şi o facere de bine aşa de mare, în ziua 
sâmbetei? Dar satana şi zavistia care era în inima lui, 
nu l-a lăsat pe acest fățarnic şi zavistnic să înțeleagă 
puterea minunii. 

lar Mântuitorul, ca Unul ce era Dumnezeu şi 
Însuşi Cuvântul şi Înţelepciunea lui Dumnezeu, a zis 
către acest mai-mare al sinagogii, care se arăta atât de 
râvnitor în fața poporului pentru ţinerea sâmbetei: 
Făţarnice, care din voi în ziua sâmbeltei nu-şi dezlea- 
gă boul sau asinul şi nu se duce să-l adape sau să-i 
deu de mâncare? Adică aţi legat pe om să nu facă un 
bine altuia sâmbăta, dar nu l-aţi legat să nu dea apă 
boului sau asinului. Şi tu, făţarnice şi zavistnice. aşa 
înţelegi Legea? Nu înţelegi că această femeie este mai 
mult decât un bou şi decât un asin? Dacă tu dezlegi 

boul şi asinul şi-l duci sărbătoarea la apă şi la fân şi la 
mâncare, nu se cade oare ca Eu să dezleg în ziua 
sâmbetei pe această fiică a lui Avraam, pe care satana 
a legat-o de 18 ani? 

Deci l-a pus la întrebare, la examen: „la spune 
tu — zice — ce e mai bine: să dezleg un bou și un asin 
şi să-l duc la apă şi să-i dau fân, sau să dezleg un om 
din legătura satanei?” 

lată deci cum stau lucrurile. lisus osândeşte aici 
fățărnicia, care este o mare răutate şi o mare viclenie 
şi un mare păcat. Bine a numit-o Hristos aluat, când a 
zis în altă Evanghelie: Căutaţi şi vă păziți de aluatul 
fariseilor. care este fățărnicia. Căci precum aluatul 
dacă-l pui în făină, dospeşte toată frământătura, aşa 
făţărnicia strică la om toată întocmirea lui. Îi strică şi 
mintea, şi privirea, şi purtarea din afară şi inima lui, 
toate i le strică. De aceea Mântuitorul îi face atenţi pe 
apostoli să se ferească de acest aluat vrăjmaş şi plin 
de otravă al fățărniciei. 

Fățărnicia are ca rădăcină vicleşugul, iar ca 
odrasle şi roade: zavistia, răutatea, râvnirea, prefăcă- 
toria, minciuna, vătămarea cinstei altuia şi cele 
asemenea. Toate acestea şi multe altele sunt roadele 
fățărniciei. Dorința de câştig, slava deşartă, sunt de 
asemenea roade ale fățărniciei. De aceea, în dumne- 
eiasca Evanghelie vedem foarte adesea pe Mântui- 
torul lumii mustrând acest blestemat păcat, această 
blestemată otravă şi aluat al satanei, din sufletul 
nostru. Căci nu-L auzim în Evanghelie pe Hristos 
zicând: „Vai ţie, curvarule, vai ţie, curvă, vai ţie, 
tâlharule, vai ţie, vameşule”; ci: Vai vouă. cărtura- 
rilor şi fariseilor fățarnici. Vai vouă, arhiereilor şi 

cărturarilor fățarnici, orbi şi vicleni şi fățarnici, 
nebuni şi orbi şi câte altele. De zeci de ori îi 
blesteamă Hristos pe fățarnici. Căci Dumnezeu fiind 
El, vedea câtă răutate aduce omului fățărnicia. 

Omul fățarnic întotdeauna una are în inimă şi 
alta pe limbă, una are în minte şi alta la arătare. Omul 
fățamic nu are nici mintea sănătoasă, nici inima, nici 
arătarea, toate îi sunt stricate cu aluatul acesta care 
creşte din vicleşugul inimii lui. Una spune, alta gân- 
deşte, una te sfătuiește, alta plănuiește, una îţi arată că 
este şi alta este. Dacă priveşti la făţamic îl vezi 
bocind, rugându-se, spunând că face bine. Dar toate 
acestea le face urmărind sau câştigul, sau răzbunarea 
pe altul, sau vătămarea cinstei altuia. Şi câte chipuri 
nu ia fățărnicia, că nu ajunge vremea şi nimeni nu 
poate spune felurile vicleşugurilor făţarnicului. De 
aceea s-a spus că fâțarnicul este ca un cameleon. 

Viaţa fățamicului e pestriță ca râsul. Aţi văzut 
blana râsului, că are peri, când albi, când negri, când 
vineți. Aşa e viața fățarnicului, acum e într-un fel, 
acum e în alt fel. Trece de la o stare la alta, că 
fățărnicia nu-l lasă să fie cinstit, nu-l lasă să aibă 
sinceritatea şi nerăutatea sufletului, cum a cerut 
Hristos: Fie dar vouă cuvântul ce este da, da, şi ce 
este nu. nu. Că ce este mai mult, vine de la cel rău. 
Sau în alt loc zice: Vai vouă, fariseilor fățarnici. 

Hristos îmi cere: dacă inima mea zice da. da să 
zică şi limba mea; dacă limba zice nu, nu voi zice şi 
cu mintea. lar dacă inima mea zice da, iar limba nu, 
sunt fățarnic şi pestriţ, sunt râs, sunt cameleon, sunt 
drac fățarnic; sunt blestemat de Hristos pentru făţăr- 
nicie, că una am în inimă şi alta pe buze. Prefăcătoria 

este meșteșugul dracului. Viclenia, făţărnicia, răuta- 
tea, vătămarea cinstei altuia, dorinţa de câştig, dorinţa 
de slavă, iubirea de arătare, dorinţa de a plăcea 
oamenilor și alte multe rele izvorăsc din tăţărnicie, 
care are ca rădăcină, cum am spus, vicleşugul. 

De aceea, Sfântul Apostol lacov ne spune: Să fie 
cuvântul vostru da, da, şi ce este nu, nu, ca Să nu 
cădeți în fățărnicie. Când vom vedea că una spunem 
şi alta pândim, să ştim că ne-am prins în această 
mreajă a satanei şi e foarte preu să scăpăm de ea. Cât 
e de greu acest păcat, dacă Hristos l-a blestemat mai 
mult decât pe toate! 

Dacă vreţi să ştiţi un fățarnic mai mare decât toți 
fățamnicii lumii, gândiţi-vă la Iuda. Atunci când a 
venit femeia aceea păcătoasă să spele picioarele 
Mântuitorului şi a vărsat un vas de alabastru întreg cu 
mir de nard, mir scump, şi spăla picioarele Lui și le 
ungea cu mir şi le ştergea cu părul capului şi se pocăia 
din toată inima, iar llristos i-a zis: femeie. iartă-ţi-se 
păcatele, luda, care era de faţă, n-avea grijă de 
pocăinţa femeii, că este din toată inima, ci se gândea 
cât de scump e mirul şi a spus către ceilalți apostoli: 
De ce s-a făcut paguba aceasta? Se putea vinde mirul 
acesta cu mai mult de 300 de dinari şi să se dea 
săracilor. 

Dar luda avea grijă de săraci atunci? El, cum 
spune Evanghelistul, avea punga de obşte şi ceea ce 
se punea într-însa de către cei 12 apostoli, dădea 
rudeniilor sale. De aceea a moştenit toate blestemele 
care sunt scrise în psalmul 108 din Psaltire. El voia să 
pară că e foarte milostiv cu săracii. Dar n-avea el grijă 
să vândă mirul ca să dea bani la săraci, ci era supărat 

că s-a vărsat mirul pe care putea el să-l vândă şi să ia 
pe el mai mult de 300 de dinari. Deci, după vorbă se 
arăta că are iubire de săraci, iar în inimă, râvnea după 
arginţi, şi numai cu gura vorbea de iubirea de săraci. 
Dar nu grija de săraci îl mânca pe dânsul, ci grija că 
n-a putut face rost de o nouă sumă de bani. Dacă ar fi 
căpătat el vasul acela plin cu mir, ar fi făcut pe el vreo 
300 de dinari şi mai mult, şi apoi dădea la obşte cât 
voia, iar restul îl punea deoparte. Aceasta era în inima 
lui Iuda și aşa s-a arătat că este. 

lar când a venit la Ilristos în grădina Ghetsimani 
cu slujitorii arhiereilor, auzi câtă fățărnicie: se apropie 
ca un prieten şi zice: Bucură-te, Învățătorule! şi-L 
sărută. Din afară se arată prieten, Îl îmbrăţişează pe 
Hristos, pe Învățătorul său, şi-L sărută în fața tuturor, 
iar în inima sa are planul de vânzare. Luase arginții şi 
le-a zis slujitorilor arhiereilor: Băgați de seamă, pe 
care-L voi săruta eu, Acela este, prindeți-L. 

O, răutatea ta, ludo, cu sărutarea vinzi pe Fiul 
Omului? La arătare era prieten, în inimă vânzător; la 
arătare era râvnitor, în inimă avea mare dorință de a 
face bani prin vânzarea mirului. În toate purtările lui 
se vedea că era una la faţă şi alta în inimă. De aceea s-a 
numit fiul pierzării. Căci s-a pierdut pentru veşnicie, 
fiindcă era unul dintre cei mai mari făţarnici în care 
lucra satana cel mai mare vicleșug, făcându-se pentru 
veşnicie fiul pierzării. 

Să ne ajute Sfânta Treime şi Maica Domnului să 
luăm aminte, ca ceea ce e în inima noastră, să fie şi pe 
limba noastră. Amin. 


VINDECAREA 
COPILULUI LUNATIC 


lubiți credincioşi, 

Sunt unii oameni, numiţi scafandri, care se bagă 
în adâncul oceanelor şi pe fundul mărilor, şi caută 
acolo mărgăritare care adesea se găsesc în scoicile de 
pe fundul mării. Dar ca să găsească un mărgăritar ca 
acela, câtă osteneală trebuie să-și ia asupră-le aceştia, 
primejduindu-şi uneori chiar viața. 

Aşa ni se cade şi nouă credincioşilor, care avem 
credința dreptmăritoare şi dumnezeiescul botez, să ne 
afundăm pururea în dumnezeieştile Scripturi, să 
adâncim pururea mintea noastră în dumnezeieştile şi 
prea adâncile înţelesuri ale ei, căci numai aşa vom 
afla mărgăritarele cele prea sfinte şi prea folositoare 
pentru mântuirea sufletelor noastre. 

Aţi auzit Evanghelia de astăzi. Dacă o iei după 
slovă, Evanghelia e scurtă, dar dacă vrei să tâlcuieşti 
fiecare verset în parte, poți să faci o predică foarte 
lungă. Dar nu e vreme acum, în cadrul dumnezeieştii 
Liturghii, să facem cu de-amănuntul tâlcuirea ei, ci 
vom da doar nişte spicuiri din înţelesul ei. 

Se spune în ea: În vremea uceea s-a apropiat de 
lisus un om oarecare. Evanghelia nu ne spune cine 
era omul acela, din care parte a Palestinei, ce stare 
avea: era bogat, era sărac, era înţelept, era mai simplu, 
era bolnav sau era sănătos. 

Spune doar simplu că a venit un om oarecare cu 
o rugăminte. Şi care era rugămintea lui? A adus la 

lisus Hristos un copil al său, care era cuprins de drac 
mai cu seamă în timp de lună plină. 

Dumnezeiescul Evanghelist Marcu spune încă și 
cum se îndrăcea. Când îl apuca diavolul, zice că îl 
trântea pe jos şi făcea spume la gură. lar dumneze- 
iescul Luca spune mai mult, că striga tare, urla, țipa şi 
se bătea cu capul de pietre, spumepa şi avea faţa cu 
totul schimbată şi cu totul înfricoşată. 

Dar de ce a spus dumnezeiescul Evanghelist 
Matei că tocmai la luna plină era cuprins de drac? Nu 
sunt şi astăzi o mulțime de bolnavi de felul acesta ce 
se zic epileptici, care vin la noi la mănăstire şi le citim 
tocmai când e lună plină, căci zic ei că tocmai atunci 
se îmbolnăvesc? Oare ce legătură are luna cu boala 
aceasta ce se numeşte epilepsie? Are vreo legătură? 
Nu. Doamne fereşte! 

Dumnezeiescul părinte loan Gură de Aur spune 
că dracii, vrând să hulească zidirea lui Dumnezeu, 
pândeau această vreme a lunii pline, ca să muncească 
tocmai atunci pe cei daţi în stăpânirea lor de 
Dumnezeu. Adică să zică: iată luna e pricina că eu 
sunt bolnav de epilepsie, luna e de vină că eu sunt 
îndrăcit. Şi aşa, să hulească pe Ziditorul şi zidirea cea 
prea bună şi prea curată a lui Dumnezeu. Că a zis 
Dumnezeu la zidirea cea dintâi că erau toate cele 
făcute de El bune foarte. 

Mai sunt şi azi oameni care dau vina pe lună şi 
pe zodii. Ei zic: eu n-aş fi aşa de rău, dacă aș fi fost 
născut într-o zodie bună. Sau: e zodia mea, m-am 
născut în zodia Racului, trebuie să merg deci înapoi 
ca racul. Iar altul: m-am născut în zodia Taurului şi 
trebuie să fiu bătăuș. Sau altul: eu m-am născut în 

ințep pe alții cu cuvântul. În sfârşit alţii: eu m-am 
născut în martie, sau în zodia Peştelui, sau a 
Vărsătorului, sau a Cumpenei; de aceea sunt eu 
nehotărât. Ce nebunie! 

Dumnezeiescul şi marele Vasile zice în cuvântul 
din Hexaimeron de la facerea lumii, când vorbeşte 
despre facerea lumii în ziua a patra: „Omule nebun, ce 
legătură poate să aibă zodia de pe cer, cu naşterea ta 
pe pământ?” Niciodată nu are legătură steaua ta de pe 
cer cu naşterea ta. Ne-am făcut răi din cauza răutății 
noastre, din cauza voinței noastre. Am dat voința 
noastră în mâna satanei, ne-am făcut răi de bună voie, 
nu de silă. Nu ne-a silit nici luna la rău, nici zodiile, 
nici constelațiile cerului, ci răutatea noastră şi voia 
noastră proprie, iar aceasta aduce munca veşnică. 

lată, dar, care era pricina că dracul lua în 
stăpânirea lui pe cei îndrăciți în timpul lunii pline: ca 
oamenii să hulească zidirea cea bună a lui Dumnezeu, 
adică luna, sau cum zic alţii, stelele sau zodiile. 

Şi ce ne spune în continuare Evanghelia de azi? 
A zis tatăl copilului: Doamne, miluieşte pe fiul meu, 
că e lunatec şi rău păltimeşte; că de multe ori cade în 
foc şi de multe ori, în apă. Oare ce să fie focul şi apa? 
Chiar numai de natură vorbeşte Evanghelia? Nu, 
Doamne fereşte! Dacă te-ai lua numai după litera 
Evangheliei, te-ai face sectar. 

Dar focul şi apa aici au şi alt înțeles mult mai 
înalt. Toate patimile de care suferă omul pe fața 
pământului vin mai cu seamă din două părţi. Din 
patea mânioasă şi din partea poftitoare a sufletului. 

Pe lângă ele mai este şi partea rațională, care n-are a 
face cu aceste patimi dobitoceşti legate de simţuri. 

Sufletul omului are astfel trei părți şi din fiecare 
se nasc alte păcate. Din partea raţională se nasc: ere- 
sul, credinţa strâmbă, nebunia, hula, nediscernământul, 
nedreapta socoteală, nechibzuința, nemulțumirea de 
binefacerile lui Dumnezeu şi ale oamenilor şi cele 
asemenea. lar celelalte două părţi care sunt închipuite 
în Evanghelia de astăzi prin foc şi apă, sunt mânia şi 
pofta. 

Din partea mânioasă se nasc în om aceste păca- 
te: mai întâi ura de oameni, care e egală cu uciderea. 
Căci zice dumnezeiescul loan Evanghelistul: Cel ce 
urăşte pe fratele său, ucigaş de om este. Apoi e 
zavistia, sau bucuria de răul altuia, pizma, râvna cea 
rea, răutatea, mânia, iuţimea, ţinerea de minte a răului 
şi cele asemenea. Toate sunt păcate ale părţii celei 
mânioase, adică ale mâniei. 

lar celelalte păcate ca: lăcomia pântecelui, des- 
frânarea, beţia, lenea, dezmierdarea, moleşeala, trân- 
dăvia şi celelalte asemenea sunt păcate ale părţii 
pofititoare a sufletului. Când omul cade în acestea este 
îndrăcit. Căci zice tatăl copilului: Doamne. de multe 
ori l-a aruncat pe el în foc şi de multe ori în apă. Foc 
este mânia şi toate păcatele care se nasc din mânie; iar 
apa este pofta. Deci de câte ori suntem în păcatele 
urii, ale zavistiei, ale pizmei, ale iuțimii, ale bârfirii, 
ale nemulțumirii, ale răpirii, ale dorinţei de răzbunare, 
când ținem minte răul asupra altuia, de tot atâtea ori 
suntem aruncaţi de satana în focul mâniei. Şi de câte 
ori ne îmbuibăm pântecele şi ne îmbătăm şi curvim şi 
preacurvim şi curvim împotriva firii şi ne lăsăm prinşi 

de dezmierdare, de lene și de trândăvie, adică de 
moleşeala voinței de a lucra fapta cea bună, de atâtea 
ori suntem trântiți de satana în apa poftelor noastre. 
Aşa se înțelege ceea ce spune tatăl copilului: Doamne. 
de multe ori l-a aruncat pe el în foc şi de multe ori în 
apă. 

Aşa ne îndrăcim şi noi în fiecare zi, când satana 
ne dă în patimile părții celei mânioase, ne aruncă în 
ale părţii celei poftitoare, adică în apa poftelor şi a 
răutăților noastre. 

Dar ce spune mai departe omul lui lisus Hristos? 
Doumne, l-am adus pe el la ucenicii Tăi şi n-au putut 
vă-l vindece. Oare n-aveau credinţă ucenicii lui 
Iristos de n-au putut să vindece un îndrăcit? Dar câte 
minuni şi semne n-au făcut ei mai înainte? Căci zice 
Scriptura că le-a dat putere să învie morții, dracii să 
izgonească şi să tămăduiască toată boala şi neputința 
în popor (Matei 9, 8; loan 3, 2). Dar de ce n-au putut 
acum ucenicii lui lisus Hristos să-l vindece de boală 
pe acest bolnav? Iată de ce: darurile Duhului Sfânt, 
cum arată darul proorociei sau darul tămăduirii, când 
se dau sfinților, nu se dau pentru totdeauna, nici 
pentru toate lucrurile; proorocii prooroceau numai 
când îi insuflau Duhul Sfânt şi nu în toate lucrurile, 
nici despre toate, ci numai despre acelea pe care le 
spunea lor Duhul Sfânt, de care ştia Duhul Sfânt că 
sunt de folos să le ştie ei. 

lată leremia proorocul. Era mare prooroc, sfințit 
din pântecele maicii sale, dar nu putea să prooro- 
cească întotdeauna. De multe ori el vorbea cu poporul 
şi cu ucenicii şi-i mustra, şi făceau altfel; iar când 
venea Duhul Sfânt şi începea să proorocească îi 

spunea lui Baruh: Vino aproupe de mine şi scrie ce 
vorbesc eu acuma, că acestea sunt venite de la Duhul 
Sfânt. Simţea că a venit Duhul Sfânt şi ce va grăi el în 
acel ceas sunt vrednice de a fi scrise să rămână în 
dumnezeiasca Scriptură, în care le vedem şi astăzi 
(leremia 45, 1-5). 

De aceea n-au putut ucenicii să vindece pe cel 
bolnav. După cum darul proorociei nu se dă totdeauna 
şi nici pentru toate lucrurile celor ce proorocesc, aşa 
nici darul tămăduirilor pe care l-a dat Mântuitorul 
sfinților Săi ucenici şi apostoli, nu era totdeauna cu 
dânșii, ci numai când voia Dumnezeu să tămăduiască 
printr-înşii şi numai pentru ceea ce voia Dumnezeu. 

Deci în acel moment luase lisus Hristos darul 
tămădurrilor de la Apostolii Săi, ca să nu poată 
tămădui pe copilul acela. Dar de ce l-a luat? Pentru că 
a văzut şi la dânşii o oarecare necredinţă. Nu lipsă 
totală de credință, ci împuținare de credință. Acea 
împuţinare de credință a numit-o Mântuitorul necre- 
dinţă. A văzut la ei o îndoială. Căci atunci când au 
văzut că copilul acela cade jos, spumegā, scrâşneşte 
din dinţi, se bate cu capul de pământ, urlă, bapă spai- 
ma în lume, s-au îndoit că ar putea să-l tămăduiască. 
Și această îndoială a lor a văzut-o Văzătorul de inimi, 
lisus Hristos. Pentru aceasta i-a mustrat mai târziu 
pentru necredinţa lor. 

Şi de aceea zise bietul om: L-am adus lu uce- 
nicii Tăi, dar n-au putul să-l tămăduiască. Şi atunci 
ce-a făcut Mântuitorul? Preablândul nostru Mântuitor, 
Cel plin de toată sfinţenia, Cel ce a fost Însuşi Izvorul 
sfinţeniei şi al blândeţii, S-a mâniat. Și mâniindu-Se, 
a zis: O, neam rău şi necredincios, până când voi fi 

cu voi? Până când vă voi suferi pe voi? Auzi? Oare 
de ce S-a mâniat Mântuitorul şi de ce a făcut mustrare 
la plural şi nu la singular? Mântuitorul S-a mâniat 
pentru că a văzut la om necredinţă și viclenie. Căci la 
Evanghelistul Marcu se spune că omul a zis: De poți 
ceva, ajută-ne nouă. Aceasta a arătat că n-a venit la 
Ilristos cu toată credinţa, ci cu un fel de viclenie. Mă 
duc să vedem, va putea oare să tămăduiască pe copilul 
meu? Această viclenie şi această necredinţă a mustrat-o 
lisus Hristos, dar nu ca fiind numai a acelui om, ci a 
întregului popor. N-a zis: „O, omule necredincios şi 
viclean, pentru ce vii la Mine dacă n-ai credinţă, şi 
zici: dacă poţi ceva, ajută-ne nouă?” 

Nu a făcut mustrarea aşa, ci ne-a dat pildă 
pentru toate veacurile şi vremurile. Că viaţa lui lisus 
Llristos este şi va fi prototipul vieţii creştine până în 
veac. Ne-a arătat prin aceasta şi nouă, că atunci când 
cineva a greşit, să nu-l mustrăm pe acela de față cu 
altul. Căci în acest caz omul slab în credință se deznă- 
dăjduieşte. Cum zice proverbul: „Bate şaua să pricea- 
pă calul”, adică ne învaţă să mustrăm pe toţi, ca şi cum 
toți ar fi vinovaţi, şi aşa acela care-i vinovat, care-i cu 
„musca pe căciulă”, să ştie că pe el l-am mustrat. 

Aşa a făcut şi lisus Ilristos la mustrarea omului 
aceluia viclean şi puţin credincios, care era tatăl 
acelui copil lunatec. Căci a zis: O. neam rău şi 
necredincios, până când voi fi cu voi? Până când vă 
voi suferi pe voi? A folosit mustrarea pentru multe 
persoane, la plural, ca să nu-l deznădăjduiască. Că de 
i-ar fi zis numai lui în faţa lumii: „O, omule rău şi 
necredincios şi viclean” — îl deznădăjduia, că era om 
slab în credință. Dar prin el i-a mustrat pe toţi, ca să-l 
doară mai tare pe cel ce era vinovat. 

Aşa s-a întâmplat şi aici. Dar după această 
mustrare făcută la plural sau în chip obştesc, ce-a mai 
zis lisus Hristos? A zis: Aduceţi-l la Mine. Pe cine? 
Pe copilul acela care era îndrăcit, care făcea spume în 
timpul lunii pline şi pătimea aşa de greu. Și când l-au 
adus, ce a făcut Mântuitorul nostru lisus Ilristos? A 
certat dracul şi acesta a ieşit din el şi îndată s-a 
tămăduit copilul şi l-a dat pe el tatălui său să-l ducă 
acasă. Vedeţi? L-a tămăduit Mântuitorul nostru lisus 
Hristos, dar mai întâi a mustrat viclenia și necredinţa 
tatălui său, vorbind ca pentru mai multe persoane. 

Văzând dumnezeieştii ucenici şi apostoli că 
minunea aceasta s-a făcut așa de uşor de către lisus 
Hristos și de ei nu s-a putut face, L-au luat şi L-au 
întrebat: Doumne. de ce n-um putul şi noi să scoatem 
dracul acesta? L-au luat deoparte, pentru că le era 
ruşine de popor, apoi pentru că simțeau că aici eo 
taină. Poate vor afla de la lisus lIlristos pentru care 
pricină, pentru care păcat sau neputinţă a lor nu l-au 
putut vindeca? Luându-l la o parte, lisus Hristos le-a 
spus: „lată pentru care pricină: pentru necredinţa 
voastră n-aţi putut să-l vindecaţi”. l-a mustrat pe 
ucenici pentru că a văzut la ei puțină îndoială, puţină 
necredință, și această puţină necredinţă a lor a numit-o 
Mântuitorul necredință. Și apoi le-a împărtăşit un 
lucru mare: Amin zic vouă, că de veţi avea credință 
numai cât un grăunte de muştar (adică atât cât o 
sămânță de ceapă, și încă mai mică), vefi zice 
muntelui acestuia ridică-te de aicea şi du-te dincolo. 
şi de veți fi credincioşi, va fì vouă aşa. după credinţa 
voastră. Le-a arătat că ei nu au credinţă nici cât un 
prăunte de muştar. Dar noi păcătoşii, câtă credință 

avem? Dacă pe Apostoli i-a mustrat Ilristos, vă dați 
seama cât de puțină credință avem noi. De aceea nu se 
împlinesc cererile noastre prea repede, pentru că 
suntem prea puțin credincioși. 

Dar oare, fraților, spune Evanghelia lui Hisus 
IIristos adevărul? Doamne fereşte dacă am zice că nu. 
Cine va huli că în Evanghelie sau în toată dumne- 
zeiasca Scriptură este un cuvânt nedrept sau rătăcit, 
potrivit dumnezeieştilor canoane ale Sfinţilor Apostoli 
şi ale dumnezeieştilor Părinţi este anatema. Tot 
Cuvântul lui Dumnezeu este adevăr veşnic. Dar noi 
citim în istoria Sfinților Apostoli şi în Evanghelie şi 
nu găsim nicăieri că lisus Hristos ar fi mutat munţii. 

Avem însă câțiva sfinţi mari care au mutat 
munții cu rugăciunea: Sfântul loachim, patriarhul 
Ierusalimului; un argintar, pe vremea Sfântului Platon, 
episcopul Alexandriei; Sfântul Marcu de la muntele 
Fracesc din Abisinia, care n-a văzut 95 de ani faţă de 
om; Sfântul Averchie, episcopul lerapolei, cel 
întocmai cu Apostolii, precum şi Sfântul Grigorie 
Taumaturgul al Neocezareii — marele făcător de 
minuni — a mutat un munte şi un râu când le-a 
poruncit să se ducă în altă parte. Toţi aceşti sfinţi au 
mutat munţii cu rugăciunea şi nu este vreme să vă 
spun istoria lor, căci ar fi predica prea lungă. 

Dar de ce sfinţii au făcut minuni mai mari decât 
lisus Hristos? Pentru care pricină? Şi de ce llristos n-a 
mutat munții? Căci poate veți întreba: cum, sfinţii 
care sunt robi ai lui lisus Ilristos au făcut minuni mai 
mari decât Dânsul? Să vă lămuresc acest lucru. 

Când a venit Mântuitorul nostru Hristos în lume, 
El a făcut minuni atâta cât putea să cuprindă lumea și 

cât era de ajuns ca să creadă omul pentru mântuirea 
sa. El a înviat un mort de 4 zile, pe Lazăr, şi pe alții 
de câte o zi. Dar Sfântul Gheorghe a înviat un mort de 
400 de ani, şi Sfântul Macarie unul de 600 de ani. lată 
minuni mai mari decât ale lui Hristos. Dar pentru ce? 
Pentru că Hristos a spus: Cel ce crede în Mine. 
minunile pe care le fac Eu, şi mai mari decât Mine va 
face”. Deci dacă sfinţii n-ar fi făcut minuni mai mari 
decât lisus Hristos, nu s-ar fi împlinit cuvântul sau 
proorocia Lui. Însă cerul și pământul vor trece, dar 
cuvintele Lui nu vor trece”. 

De aceea sfinţii au făcut în vremea lor minuni 
mai mari decât Mântuitorul, dar cu puterea Aceluiaşi 
Dumnezeu lisus Hristos, Care lucra printr-înşii. Căci 
El a zis la Înălțare: Mă sui la Tatăl Meu şi la Tatăl 
vostru, şi la Dumnezeul Meu şi la Dumnezeul vostru 
Şi orice veți cere în numele Meu, vă voi du vouă. S-a 
suit acolo unde era mai înainte cu slava dumnezeirii 
Sale. Niciodată nu a lipsit ca Dumnezeu de acolo, dar 
acum a îndumnezeit trupul și a ridicat firea ome- 
nească de-a dreapta Tatălui şi de acolo a dat putere 
mare Sfinților Săi ucenici şi Apostoli să facă minuni, 
să învie morţii, să gonească duhurile, să facă chiar 
minuni mai presus şi mai mari decât a făcut El Însuşi 
pe pământ. Deci nu sfinții le-au făcut, ci tot lisus le-a 
făcut prin sfinţii Săi, ca să se împlinească cuvintele lui 
David, care a zis: Minunat este Dumnezeu întru sfinţii 
Săi şi Sfinţilor care sunt pe pământul Lui, minunate a 
făcut Domnul toate voile Sale intru dânşii (Psalm 67, 
36; 15, 3). 


2 loan 14, 12; Matei 17. 20 
l loan 10). 35: Marei 24. 34 

lată pentru ce au mutat sfinții munţii cu 
rugăciunea şi n-am vreme să vă spun alte pilde de alți 
sfinți care au făcut minuni şi mai mari. 

Şi după ce a spus Mântuitorul acestea, ce le-a 
mai spus Apostolilor? Le-a mai spus că acest neam de 
draci nu iese decât cu rugăciune şi cu post. 

lată cele două arme prea puternice date de 
Dumnezeu creştinului: postul şi rugăciunea. Credinţa 
tare, apoi postul şi rugăciunea fac adevărate minuni şi 
astăzi și vor face în veacul veacului. Cine n-are 
credință, nu cunoaşte minunile lui Dumnezeu care se 
fac în tot minutul. De aceea a şi spus Mântuitorul: De 
va fi ochiul tău curat, tot trupul tău va fi luminat. 
Care ochi? Ochiul sufletului, care este mintea. El 
trebuie să creadă ca să fie curat de necredință. Deci 
acestea sunt armele preaputernice puse în mâna 
credinței fiecăruia: postul și rugăciunea. Cu ele poate 
omul să se tămăduiască pe sine şi poate să tămădu- 
iască și pe alţii. 

Vedeţi, fraţilor, cu postul, cu rugăciunea, cu 
smerenia şi cu credinţa, s-au făcut minuni preaslăvite. 
Cu această putere au fost înarmaţi şi Sfinţii Apostoli 
de către lisus Ilristos. Şi de aceea i-a mustrat puţin 
pentru necredință, că s-au îndoit puţin, şi pentru acea 
îndoială n-au putut scoate acel duh. De aceea a spus 
liristos: Acest neum — adică neamul acesta de draci, 
că-s mai multe feluri de neamuri — nu iese decăr cu 
post şi cu rugăciune. Deci să ştiţi că şi cei mai răi și 
mai cumpliți draci se duc de la om, dacă omul e tare 
în credință, în post şi în rugăciune, cu darul Domnului 
nostru lisus Hristos, Cel împreună slăvit cu Tatăl şi cu 
Duhul Sfânt, în veci. Amin. 


SFÂNTUL IGNATIE TEOFORUL 


Voi aţi auzit că la 20 decembrie se serbează 
Sfântul Marele Mucenic Ignatie Teoforul. Oamenii 
care au porci, se gândesc la alta: „Să nu tai porcul 
până la ignat, când se apropie Crăciunul. Ingraşă 
porcul, că vine ignatul”. Dacă ar şti ei cine-i Ignat, nu 
l-ar mai cinsti cu porci tăiaţi, ci l-ar cinsti cu alt fel de 
cinste. Ştiţi voi cine-i Ignatie Teoforul? 

Ignatie Teoforul este copilul acela de care spune 
Evanghelia că a luat Mântuitorul un prunc în braţe şi 
l-a arătat la Apostoli şi a zis aşa: Amin zic vouă, de nu 
vă veți intoarce şi de nu veţi fi ca pruncul acesta, nu 
veți intra întru Împărăţia cerului. Ni se cere curăţia 
cea de la Botez şi nevinovăția cea dintâi, asemenea 
pruncilor, ca să mergem în împărăţia cerului. Dar de 
ce? Auzi ce spune Evanghelia: Nimic necurat nu vu 
intra întru Împărăţia cerului. Până nu ne-om curăţi să 
fim ca pruncii, să n-așteptăm să intrăm în Împărăţia 
cerului. Acesta-i cuvântul lui Hristos: „lată, vedeţi, 
până nu vă veţi întoarce să fiți ca pruncul acesta, nu 
veţi intra”. Acesta-i Sfântul Ignatie. 

El a plecat în Antiohia Siriei cu părinţii lui de 
unde erau, şi l-au crescut acolo. Şi a ajuns episcop al 
Antiohiei celei mari. În timpurile acelea trăia 
împăratul Traian şi era mare prigoană, iar împărăţia 
Romei stăpânea tot Orientul până în Persia. 

Când era el episcop în Antiohia, atâta de frumos 
predica şi atâta de frumos se ruga, încât atunci când 
slujea, era lumină în biserică, puteai să nu mai aprinzi 
lumânări. De la veșmintele lui lumina toată biserica. 

Şi oamenii au început să-i spună aşa: „Ignatie 
purtătorul de Dumnezeu” sau „Teoforul” pe grecește. 

A auzit împăratul Traian. Şi mergând la război 
impotriva perşilor, s-a abătut cu armatele prin Antio- 
hia Siriei, că pe acolo era drumul către Persia. Şi a 
chemat la dânsul pe episcopul Antiohiei: 

— Tu eşti Ignatie Teoforul? 

— Eu, măria ta. 

— Dar de ce îţi zic ţie oamenii „Purtător de 
Dumnezeu?” 

El n-a tăgăduit: 

— Pentru că port pe Dumnezeu în inima mea. 

— Cum poate un om să poarte pe un Dumnezeu? 

Împăratul Traian nu credea, mai ales că era 
inchinător la idoli. Se închina la zei. 

— Aşa cred, că eu port pe lisus în inima mea. 

— Am auzit că tu predici pe Hristos Cel răstignit 
şi tot Orientul l-ai luminat cu credinţa în Ilristos. Ai 
intors atâta lume de la zeii noştri. 

— Da. Până voi muri, voi întoarce popoarele 
păgâne şi întunecate de la draci la Dumnezeu. 

— Aşa răspunzi? Bine. 

A dat ordin la zece ostaşi aspri, l-au legat cu 
lanțuri Şi l-au dus de la Antiohia Siriei până la Roma, 
să-l judece împăratul Traian; ia pândiţi-vă câtă cale 
este! De aceea spunea Sfântul Ignatie în scrisorile sale 
câtre smirneni: „De la Siria până la Roma cu fiarele 
mă lupt pe uscat şi pe mare”. Îi făceau cele mai grele 
necazuri. 

Când a ajuns la Smirna, s-a întâlnit cu Sfântul 
Policarp, ucenicul lui. Acolo, când l-au văzut oamenii 
pe episcopul Siriei, veneau şi-i sărutau lanţurile, iar el 

le-a spus: „Dragii mei, pe voi nu o să vă mai văd”. 
Le-a ținut o predică, iar Sfântul Policarp i-a sărutat 
lanţurile şi a stat cu ceilalți episcopi, preoți şi diaconi, 
vrând să-l vadă şi dorind să audă dumnezeieştile 
cuvinte care ieşeau din gura lui. Nu mult după aceea, 
Sfântul Policarp a fost ars cu foc şi a murit ca martir. 

Şi l-au petrecut creştinii la corabie, plângând cu 
jale, că de acum mergeau pe Marea Adriatică. lar el 
le-a spus: „Dragii mei, creştinismul nu este un lucru 
numai al sfătuirii, adică a sfătui ceva bun pentru 
Dumnezeu. Din contra. Creştinismul adevărat este un 
lucru al suferinţei, să suferim toate necazurile pentru 
Dumnezeu, toate chinurile şi moartea pentru 1lristos. 
Asta este calea pe care a mers Ilristos şi apostolii Lui. 
ŞI pe asta trebuie să mergem şi noi, că fără de cruce 
nu este mântuire”. 

Le-a scris şi o epistolă, că avem Epistola către 
smirneni, care este în Patrologia grecească. Foarte 
întăritoare. Mergând pe jos, a trecut în drumul lui prin 
Troada, prin Filipi şi prin Macedonia, şi a întărit 
bisericile creştine, care erau sădite de Marii Apostoli 
Petru şi Pavel şi de ceilalți apostoli. Cerceta bisericile, 
învăţa, sfătuia şi întărea pe fraţii cei neputincioşi, că 
i-au dat voie ostaşii să ţină predică: „Nu vă uitaţi la 
mine că am lanţuri, că nimica în lume n-am cinstit 
mai mult decât lanţurile”. Dacă Pavel, auzi ce spune: 
Sunt legat pentru lisus Hristos, dar lanţurile acestea 
mă fac să Jiu cel mai fericit. Toate vi le doresc bune 
vouă, eu, Pavel, legatul lui lisus Hristos. care mă 
bucur foarte în lanţurile mele. 

Deci era următor al lui Ilristos, Care a fost legat 
la stâlp, biciuit şi chinuit, precum şi al lui Pavel. 

Când a ajuns la Roma, l-au băgat la închisoare 
până avea să vină Traian de la război. A venit 
împăratul Traian şi i-a adus aminte un ostaş: 

— Măria ta, pe episcopul acela care a predicat în 
Antiohia — că a predicat grozav împotriva împăratului 
şi a păgânilor, în fața împăratului Traian -- îl avem la 
temniţă. Ce să facem? 

lar împăratul a spus: 

— Pregătiţi-i moartea la zi de sărbătoare, ca să 
adun Roma toată, sute de mii, să vadă cum am să-l 
omor. Mi s-a împotrivit mie foarte şi a zis că nu se 
teme decât de Ilristos. Să-l văd eu, va veni Hristos să-l 
scoată din mâinile mele? 

Și în zi de sărbătoare l-au scos în lanţuri din 
temniţă şi l-au adus în arenă, unde era împăratul şi toți 
senatorii Romei şi sute de mii de oameni. 

Eu am fost acolo la Roma, am văzut unde au 
mâncat leii pe Sfântul Ignatie. Am văzut Coliseumul, 
unde au pătimit peste şase milioane de martiri. Este o 
clădire rotundă mare-mare, uriaşă. Și cuştile leilor 
le-am văzut. Şi sus sunt trepte unde se urcau 100.000 
de spectatori, ca să vadă cum îi mănâncă fiarele pe 
creştini şi cum îi chinuiesc. Am fost acolo. Cu ochii 
le-am văzut şi am călcat pe-acolo. 

Împăratul s-a gândit toată noaptea cu ce moarte 
să-l omoare: „Să-l răstignesc? Să-l ard cu foc în 
cuptoare? Să-l bag în cazane de aramă cu ulei încins? 
Să-l sfâşii cu unghii de fier?” Şi la urmă a spus că cea 
mai grozavă moarte este să-l dea la mâncarea leilor. 

Atunci împăratul a adus din Africa o corabie de 
lei, pe care-i ținea câte o săptămână-două flămânzi, ca 
atunci când le dădea drumul să omoare pe creştini, că 
avea mii, pe care-i dădea să-i mănânce fiarele. 

Şi Sfântul Ignatie când a auzit în temniţă că i s-a 
pregătit moartea sa: „Mâine o să te mănânce leii în 
arenă”, a simţit cea mai mare bucurie, şi a zis aşa: 
„Grâu sunt al lui Hristos şi foarte mult doresc să mă 
macin de dinţii fiarelor, ca să fiu dulce pâine a Prea- 
sfintei Treimi”. Gândiţi-vă cu câtă dragoste alerga la 
moarte ucenicul lui lisus Hristos, bărbat următor 
vrednic Marilor Apostoli Petru şi Pavel şi Sfântului 
Ștefan, întâiul martir, uşa mucenicilor. 

Deci a doua zi au adus pe Sfântul Ignatie, iar 
creştinii din Roma când au auzit că episcopul Siriei a 
venit la Roma legat în lanțuri să-l mănânce fiarele, 
au tăbărât şi se rugau de el din suflet: „Preasfinţite, 
cruță-ți viaţa, că eşti o lumină lumii şi cutare...”. 

lar el le-a spus — vedeţi Epistola către romani a 
Sfântului Ignatie: „Dragii mei creştini, n-arătaţi către 
mine dragoste deşartă. Această dragoste cu care vreţi 
să mă cruțaţi pe mine, ca eu să mai trăiesc, nu-i 
dragoste creştinească, că vreţi să mă cruțaţi, să mai 
rămân în lume. Oare eu, zice, aţi auzit ce spune Pavel, 
câ! doresc a mă dezlega şi împreună cu Hristos a fi, 
că mie a trăi îmi este Hristos şi a muri îmi este 
dobândă ”. 

Pavel aşa a alergat la moarte, cum a alergat 
Mântuitorul când mergea la Ierusalim, când voia să-L 
oprească Petru: /ată ne suim în Ierusalim şi Fiul 
Omului se va da în mâinile oamenilor păcătoşi şi-L 
vor bate, şi-L vor scuipa. şi-L vor lega. şi-L vor răni. 
şi-L vor biciui, şi-L vor răstigni. şi-L vor omori pe El. 
Când a auzit Petru, care-L iubea pe Hristos foarte 
mult, a început să aibă dragoste de EI, dar nu dragoste 
duhovnicească, ci ca să-L cruţe să nu moară: Cruţă- Te 

pe Tine, Doamne, să nu-Ți fie una ca asta, ca să 
mori. 

Și atunci, cât de tare il iubea Domnul pe Petru, 
că l-a numit verhovnic, şi i-a dat cheile Impărăţiei 
cerurilor, i-a zis: Înapoia Mea. satană — satană l-a 
numit —, că nu cugeți cele ce sunt ale lui Dumnezeu. 
ci cele ce sunt ule oamenilor. 

Spune Sfântul Nicodim Aghioritul: „Precum 
când faci focul, iese fum mare, aşa se vedea la Hristos 
înainte de-a merge la moarte, cât de tare dorea să 
moară”. S-a înfuriat pe Petru şi l-a numit satană. Dra- 
gostea Lui Și-a arătat-o: „Doar pentru asta am venit în 
lume. Să mor pentru răscumpărarea neamului 
omenesc. Dacă nu mor Eu, voi sunteți în moarte. Eu 
am venit să mor, să vă răscumpăr pe voi”. Deci mai 
înainte de patimă se vedea dragostea cea netărmurită, 
cum iese fumul înainte de flăcări: „Eu vreau să mor pe 
cruce, cum este scris în Scripturi, să vă răscumpăr”. 

Aşa şi Ignatie Teoforul acum. Când au văzut 
ostaşii că s-au adunat în număr mare creştinii din 
Roma, le-au dat voie să vorbească cu dânsul, că nu-i 
puteau omori pe toți, că erau mulţi. Zicea: „Nu arătaţi 
dragoste deşartă către mine, fraţii mei! Cât am dorit să 
mor eu la Roma şi mai ales mâncat de fiare, pentru că 
sunt grâu al lui Hristos şi nu vreau altă moarte, decât 
să fiu măcinat de dinţii fiarelor, să mă fac pâine dulce 
a Sfintei Treimi”. 

Şi atunci, văzând împăratul că nu se teme, l-a 
băgat în arenă. Dar i-a dat voie să vorbească ultimul 
cuvânt. Şi fiind legat, înainte de a se da drumul leilor, 
a ținut o predică straşnică: „Nu lăsaţi credința în 
Hristos! Nu vă lăsaţi! Uite viaţa noastră! Într-o clipă 

nu mai sunt cu voi. Eu care vă vorbesc acum, peste 
câteva clipe, sufletul meu va zbura la cer. Pântecele 
leilor va fi mormântul meu. Carnea mea va fi în 
pântecele leilor, iar sufletul meu va zbura de la acest 
trup la Preasfânta Treime şi la lisus pe care-L iubesc 
şi pe Care L-am purtat în inima mea toată viaţa”. 

Şi era un stâlp mare în arenă unde îi legau pe cei 
ce-i mâncau fiarele. După ce-a spus predica aceasta, 
l-au dezbrăcat de haine şi l-au legat gol cu mâinile la 
spate, şi 100.000 de spectatori se uitau din toate 
părțile, cum îl mănâncă fiarele pe episcopul din 
Antiohia. Şi au dat drumul la doi lei mari. flămânzi. 

Leii au venit şi întâi l-au înconjurat de trei ori şi 
au stat oleacă în genunchi înaintea lui. Dar el, dacă a 
văzut că leii nu vor să-l mănânce, a spus: „Doamne, 
cu această moarte vreau să zbor la Tine, nu cumva să 
mă cruți! Doamne, poruncește să mă mănânce leii, că 
totdeauna am dorit să fiu mâncat de fiare pentru Tine”. 

Şi atunci un leu a sărit pe un umăr de-al lui și 
unul pe celălalt umăr şi l-au sfâşiat bucăți. Şi au venit 
creştinii din nou la împăratul să le dea oasele, de la 
mâini, de la picioare, care au mai rămas. Şi le-a dat 
împăratul. 

Ce s-a întâmplat însă? Minune mare, minune 
mare! Oasele cele mai mici de la mâini le-au mâncat 
leii, au mâncat toată carnea, toate măruntaiele, însă 
inima n-au mâncat-o. |nima-i de carne. Stătea între 
oase. Şi a spus împăratul: 

— Ce-i cu inima de n-o mănâncă? 

— Măria ta, uite leii inima au lăsat-o! 

— Măi, el îmi spunea mie în Antiohia, înainte de 
a merge la război, că poartă pe lisus în inima lui. Și 

poate de aceea n-au mâncat-o leii. la luați sabia şi 
despicaţi inima aceea. 

A luat un ostaş sabia, şi când a despicat inima 
Sfântului Ignatie, ca o lămâie s-a desfăcut în două. Și 
cu slove de aur era scris pe o parte: lisus, şi pe 
cealaltă parte, Hristos. 

Deci acesta-i Sfântul Ignatie Teoforul, care, 
atunci când era copil mic, a fost purtat de Mântuitorul 
în brațe, iar el l-a purtat pe lisus, nu în braţe, ci în 
inima sa până la mâncarea leilor şi în vecii vecilor îl 
va odihni pe el întru Impărăția cerului, unde a zburat 
sufletul lui. 

Şi s-a arătat dragostea Sfântului Ignatie Teoforul, 
că n-a cinstit în lumea aceasta nici viața, nici bogăţia, 
nici cinstea, nimic, nimic mai mult decât dragostea lui 
lisus Hristos, pe Care L-a purtat în inimă. Şi s-a 
dovedit aceasta prin inima lui. care nici leii n-au 
mâncat-o, că era llristos într-însa şi prin slovele pe 
care le-a scris Dumnezeu acolo: lisus Hristos. 

Acesta s-a desăvârşit în dragostea lui lisus 
Ilristos, cum rar din sfinţi au mai ajuns această 
fericire. Amin. 


DRAGOSTEA DE DUMNEZEU 


La anul 1001 s-au încreştinat ungurii. Până 
atunci au trăit ca huni, veniți din părțile Asiei la anul 
890. Aveau un rege al lor, Ştefan cel Sfânt. Pe timpul 
lui s-au încreştinat ungurii. 

După ce s-au încreştinat, ei au stat ortodocşi 
până la 1054. Ungurii au fost ortodocşi, pe urmă au 
tăcut legături cu papa şi au trecut către Apus. 

Dar tocmai atunci când s-au încreştinat ei — că 
atunci când un popor se încreştinează întâi are mari 
daruri, pentru că vine cu mare râvnă la Ilristos —, un 
creştin, auzind că Mântuitorul a purtat crucea, a făcut 
şi el o cruce grea, cât o putea duce. El a luat-o după 
slovă, nu după duh, crucea suferinței. El a zis: „Stai, 
că llristos a dus Crucea suferinţei, dar îl chinuia şi 
crucea cea din exterior, că era prea”. 

Deci a mers bietul ungur. a luat crucea în spate 
şi a plecat din Ungaria pe jos până la lerusalim. A 
trecut tocmai prin Turcia și prin Persia, până a ieşit la 
lerusalim. Şi a mers trei ani şi jumătate. 

Toţi îl ocărau, unii îl batjocoreau: „Uite un om 
nebun, duce o cruce în spate!” Lui nu-i păsa. Alţii îl 
lăudau, alţii îl ocărau. El ducea crucea. Şi mergând el 
cu crucea zicea psalmi şi alte rugăciuni. 

Când a ajuns la lerusalim, să vadă el cu ochii 
unde a fost crucea Mântuitorului, a lăsat crucea jos în 
biserică. Şi se minunau toţi: „Vine un creştin tocmai 
din Europa, din Ungaria, cu o cruce în spate”. Lăsând 
crucea în biserică, a cuprins Sfântul Mormânt şi a 
început a plânge. Acolo la Mormântul Domnului 
fiecare se roagă cât se poate mai mult, dacă a ajuns cu 
mila Domnului. 

Aceia l-au lăsat să se roage. Dar au văzut că nu 
se mai desprinde de Mormântul Domnului. A prins de 
lespedea Sfântului Mormânt şi a pus capul jos şi a 
plâns, şi a plâns... De la o vreme nu s-a mai auzit 
plângând. Şi ei au zis: „Măi, omul acesta ori a 
adormit, ori a murit”. 

Când, după vreun ceas şi ceva, au vrut să-l 
desprindă de acolo, el murise. A murit plângând la 

Mormântul Domnului. Doctorii, după obiceiul lor, 
văzând că a murit grabnic, l-au scos de la Mormântul 
Domnului şi i-au făcut autopsie. Când au ajuns la 
inima lui, era scris cu slove de aur: „lisuse Hristoase, 
preaduice dragoste, miluieşte-mă!” 

Auzi cu ce cuvinte a murit el în gură? „Iisuse 
Ilristoase, preadulce dragoste, miluieşte-mă!” Atâta 
L-a iubit pe Mântuitorul, încât atunci când a ajuns 
unde a pătimit, din adâncul inimii cu atâta dragoste s-a 
rugat, încât a murit cu aceste cuvinte. Și s-a păstrat 
inima lui cu aceste slove, ca şi la Sfântul Ignatie, unde 
era scris lisus Hristos, când l-au mâncat leii. 

Vedeţi câtă dragoste de Dumnezeu a avut 
acesta! Câtă osteneală a avut el să plece de aici cu o 
cruce! Ani de zile să rabde foame, sete, ocară, 
osteneală, trudă; iar când a ajuns, s-a arătat ce l-a dus 
pe el, dragostea lui lisus Hristos. Care era în inima 
lui. Sufletul lui a zburat la Hristos cu aceste cuvinte. 

Să dea Dumnezeu şi Maica Domnului şi noi 
păcătoşii, dacă nu totdeauna, măcar din când în când 
în inima noastră să simțim câteva minute sau secunde 
de rugăciune ca aceasta. Aceasta-i rugăciune, când 
cineva o face din adâncul inimii şi cu mare dragoste 
de Dumnezeu. 

lar dacă ne rugăm şi dragoste nu avem sau dacă 
postim şi dragoste nu avem sau dacă facem milostenie 
şi dragoste nu avem sau dacă am face orice faptă 
bună, şi mucenicia dacă am face-o, şi dragoste nu 
avem, nimica nu suntem. 

Auzi ce zice Apostolul Pavel? De-aș avea 
credință, încât să mut şi munţii. dar dragoste nu am, 
nimic nu sunt. De-aș împărți toată averea mea la 

săraci şi de-aş da trupul meu să-l ardă, dacă nu am 
dragoste. nimic nu-mi foloseşte. 

Aţi auzit? Nici mucenicia, nici milostenia nu-i 
primită la Dumnezeu fără de dragoste. Şi aceasta am 
spus, ca să ne silim câtuşi de puţin după mila lui 
Dumnezeu, ca să fie dragoste între noi. Pentru că şi 
dracii postesc, dar tot draci sunt. Nici ei nu stau 
degeaba. Noi ne nevoim, alergăm, dar parcă ei dorm 
vreodată? Şi ei sunt feciorelnici. doar ei nu se însoară, 
nici nu se mărită, dar tot draci sunt. 

Dar pentru ce? Pentru că sunt plini de ură. 
Sfântul Dionisie Areopagitul spune aşa: „Răul din 
draci în aceasta constă: în poftă fără de minte, mânie 
fără judecată şi închipuire pripită sau nălucire”. 

Ai auzit care-i răul din draci? Poftă fără de 
minte. că a pofiit să fie asemenea cu Dumnezeu; 
mânie fără judecată, că se pomeşte fără rațiune să 
omoare pe oricine, să facă rău fiecărei zidiri a lui 
Dumnezeu. Şi al treilea: nă/ucire pripită, că s-a 
închipuit întocmai cu Dumnezeirea, uitând că i-a făcut 
Dumnezeu. Zice că dacă ai lua din draci aceste trei 
lucruri mânia fără judecată, inchipuirea pripită şi 
pojia fără de minte, ei s-ar face înperi înapoi. Aceste 
trei răutăţi îi fac pe ei draci. lar dacă ai scoate din 
ființa lor acestea, ei numaidecât ar rămâne curaţi ca 
nişte îngeri, cum au fost întâi. 

Şi de aceea a spus, ori în familie, ori în 
societate, ori în lumea asta toată, cât nu va fi dragoste, 
nimic nu este. lar dacă este dragoste, dragostea-i 
legătura desăvârşirii. 

Ai văzut când faci mâncare bună, pui de tot 
felul, dar dacă n-ai pus oleacă de sare, n-are gust. 

Spune bărbatul femeii: „Mâncarea asta-i bună, dar 
n-are gust”. Tu ai pus de tot felul acolo; ai pus şi 
ardei, şi borş, ai pus şi orez, ai pus zarzavat, dar dacă 
nu-i puţină sare nu-i dă gust. Apoi sarea cea 
duhovnicească, în toate faptele bune ale noastre, ca 
să-i placă lui Dumnezeu, este dragostea. 

Noi nu putem avea dragoste desăvârşită, că 
suntem păcătoşi, dar câtuşi de puțin. Ai văzut Sfântul 
loan Colov ce spunea? Era o întrebare în Pateric între 
Sfinţii Părinţi. Şi unii ziceau aşa, alții aşa despre fapta 
bună. Dar s-a sculat un părinte scund — asta înseamnă 
colov - bondoc, un om micuţ, după limba egipteană, 
un om mic de stat — şi a zis: „Eu vreau ca monahul și 
tot creştinul să aibă din toate faptele bune câte puţin”. 
Puţină răbdare, puţină blândețe, puţină nemâniere, 
puțină înfrânare, puţină milostenie, puţină rugăciune, 
puţină priveghere, puţină citire, puțină dreaptă 
judecată; dar toate să le facă cu dragoste. 

Dar dacă dintr-o parte zidim, că avem mai multe 
fapte bune, şi de dincolo nu băgăm seamă de 
dragoste, apoi clădim pe o roată şi se răstoarnă căruţa 
noastră. De aceea am spus că mereu vin aici creştini şi 
mame necăjite, plângând că nu le ascultă copiii, că le 
bate soțul, că nu-i înţelegere, că nu-i dragoste. 

Este ceea ce spune Mântuitorul în Evanghelie: 
În vremea de apoi se vor ridica copiii împotriva 
părinților şi-i vor omori. lată, se împlineşte, că Cel ce 
a vorbit era Dumnezeu. Şi acestea se întâmplă din ură, 
unde lipseşte dragostea. 

Să ferească Dumnezeu unde nu-i dragoste! 
Spune Sfântul loan Evanghelistul: Cel ce nu umblă cu 
dragoste. intunericul a orbit ochii lui şi nu ştie 

încotro merge. La dânsul este tot noapte. Sufletul lui 
nu poate să fie luminat, tot timpul este încețoşat, tot 
timpul este tulburat, că nu are lumina lui Dumnezeu 
în sufletul lui. 

Şi acestea le-am spus pe scurt despre dragostea 
de Dumnezeu şi despre aproapele. 


CELE PAISPREZECE PRICINI PENTRU 
CARE VOR FI JUDECAȚI PĂRINŢII 
CARE NU-ŞI CRESC COPIII 
ÎN FRICA ŞI CERTAREA DOMNULUI 


V-am vorbit deunăzi despre pedeapsa copiilor 
care nu ascultă de părinţii lor. Astăzi am să spun ceva 
despre cele paisprezece pricini. pentru care se vor 
judeca părinţii care nu-şi cresc copiii în frica şi 
certarea Domnului. Și iată ce ama vă spune: 

1. Începutul înțelepciunii este frica de 
Dumnezeu şi cu cei credincioşi ea se formează o dată 
în sânul mamei (Sirah 1, 14). Aţi auzit în dumneze- 
iasca Scriptură că Dumnezeu porunceşte în Legea 
Veche să nu trecem cu vederea dobitoacele vrăjma- 
şilor noştri, când acelea vor pătimi rău (leşirea 23. 4, 
5). Deci prima pedeapsă pe care o dă Dumnezeu 
părinţilor care nu se îngrijesc de a-şi creşte fiii în frica 
şi certarea Domnului este tocmai pentru această 
adâncă nepăsare a lor; căci nevoind ei a se îngriji de 
creşterea fiilor lor după voia Domnului, prin aceasta îi 
au mai rău decât pe nişte dobitoace străine. 

Calul neimblânzit ajunge nărăvaş, aşa şi un 
copil lăsat în voia lui ajunge rău-crescut (Sirah 30, 8). 

2. A doua pedeapsă a lui Dumnezeu vine asupra 
părinților, de nu vor creşte pe fiii lor în frica şi 
certarea Domnului, fiindcă ei prin această negrijă îi au 
mai rău decât pe vrăjmaşii lor. Mântuitorul nostru ne 
poruncește să iubim pe vrăjmaşii noştri (Matei 5, 44). 
Apoi, câtă urgie a lui Dumnezeu nu va veni peste 
aceşti părinţi care nu-şi iubesc pe fiii lor după porunca 
lui Dumnezeu şi-i lasă pe ei să lucreze orice răutate, 
spre a moşteni focul gheenei? 

Cel care învață pe fiul său. întărâtă pe vrăjmaşi 
şi înaintea prietenilor se va bucura pentru el (Sirah 
30, 3). Varga şi nuiaua dau înţelepciunea, iar copilul 
lăsat de capul lui va aduce scârbă şi ruşine părinţilor 
săi (Pilde 29, 15). 

3. Iarăşi, în Sfânta Scriptură este poruncă de a 
nu defăima pe cei străini (Ieşirea 23, 9). Deci a treia 
pedeapsă a lui Dumnezeu vine asupra părinţilor, de nu 
se vor îngriji a-şi creşte fiii în frica de Dumnezeu, 
deoarece prin această nepurtare de grijă ei se arată 
față de fiii lor mai cu nepăsare decât faţă de un 
oarecare om străin pe care fiecare este dator de a nu-i 
defăima sau de a-l trece cu vederea. 

În ce chip miluieşte tatăl pe fii, aşa a miluit 
Domnul pe cei ce se tem de EI (Ps. 102, 13). 

4. larăşi auzim pe marele Apostol Pavel că de 
nu se îngrijeşte cineva de cei ai casei lui, unul ca acela 
s-a lepădat de credinţă şi este mai rău decât un 
necredincios; deci a patra pedeapsă a lui Dumnezeu 
care vine asupra părinţilor este deoarece prin această 
nepăsare faţă de casnicii lor, ei sunt mai răi decât 
necredincioşii. Dacă însă cineva nu poartă grijă de ui 

săi şi mai ales de casnicii săi, s-a lepădat de credinţă 
şi este mai rău decăl un necredincios (| Timotei 5. 8). 

5. A cincea pedeapsă vor lua de la Dumnezeu 
părinţii care nu se îngrijesc de buna vieţuire a copiilor 
lor, căci prin această negrijă, ei nu necinstesc numai 
trupurile lor, ci chiar şi sufletele lor. care sunt 
neprețuite înaintea Domnului, după mărturia cuvântu- 
lui care zice: Ce vu da omul în schimb pentru sufletul 
său? (Matei 16, 20). Deci, chiar dacă numai un fiu ar 
avea cineva şi prin nepurtarea sa de grijă, acesta îşi va 
pierde sufletul, ce răspuns va da acel părinte în faţa 
Dreptului Judecător? 

Nu râde cu el, ca să nu te doară împreună cu 
el şi mai pe urmă să ţi se strepezească dinţii (Sirah 
30, 10). 

Nu-l lăsa în voia lui la tinerețe şi nu trece cu 
vederea greşelile lui (Sirah 30, 11). 

6. A şasea pedeapsă vor lua aceşti părinţi pentru 
că ei, datorită nepurtării lor de grijă, nu numai pe 
casnicii lor îi defaimă, ci şi pe înşişi copiii lor. care le 
sunt mult mai apropiaţi decât casnicii, căci care este 
fiul pe care tatăl său nu-l pedepseşte? (Evrei 12, 7). 

Dacă eşti drăgăstos cu fiul tău. te va înfricoşa; 
joacă-te cu el şi te va întristu (Sirah 30, 9). 

7. A şaptea pedeapsă a lui Dumnezeu va veni 
peste părinţi, atunci când ei nu numai că nu poartă de 
grijă de fiii lor spre a-i creşte în frica Domnului, ci 
chiar şi pe alţii Care ar putea să-i ajute spre acest 
lucru, nu îi caută (ex. duhovnici, profesori buni etc). 

Deprinde pe tânăr cu purtarea pe care trebuie 
să o aibă; chiar când va îmbătrâni nu se va abate de 
lu ea (Pilde 22, 6). 

8. A opta pedeapsă a lui Dumnezeu asupra 
părinţilor vine atunci când ei nu numai că nu se 
îngrijesc să caute povăţuitor şi dascăl pentru fiii lor, ci 
Chiar şi pornirea cea bună a lor o opresc şi cu orice 
chip se silesc să pună piedici obiceiurilor lor celor bune, 
cum ar fi atunci când opresc pe fiii lor de a merge la 
călugărie, sau de a vieţui în lume cu mare frică de 
Dumnezeu. 

Ceartă pe Jiul tău şi fă-l să lucreze, ca să nu se 
poticnească întru ruşine (Sirah 30, 13). 

9. A noua pedeapsă asupra părinţilor vine de ia 
Dumnezeu atunci când nu numai că opresc pe copiii 
lor de la fapta bună, ci chiar se luptă pe toate căile 
spre a-i pedepsi şi a nu-i lăsa să lucreze cele bune. 
Dacă Scriptura zice: Nu necăji pe slugă (Sirah 7, 21, 
22), cu cât mai mare pedeapsă nu vor lua aceşti 
părinţi pentru această răutate a lor? 

Și voi, părinților. nu întărâtaţi la mânie pe 
copiii voştri, ci creşteți-i întru învățătura şi certurea 
Domnului (Efeseni 6. 4). 

10. A zecea pedeapsă vor lua părinţii de la 
Dumnezeu, când nu se vor îngriji de creşterea fiilor 
lor în frica Domnului, deoarece păcatul lor nu este 
numai cu firea mai mare, ci şi cu vremea; fiindcă mult 
mai grea şi mai mare este osânda celor ce greşesc 
acum, în legea Darului, decât asupra celor ce greşeau 
în Legea Veche, deoarece Legea Darului mult mai 
desăvârşite învățături are în această privință decât 
Legea cea Veche, care a fost numai o umbră a 
Evangheliei (Evrei 10, 1, 2, 27). 

Povestiţi-le feciorilor voştri. iar ei feciorilor lor. 
iar aceia neamului cure va veni după ei! (loil |. 3) 

11. A unsprezecea pedeapsă a lui Dumnezeu va 
veni peste părinţii care nu-şi cresc fiii în frica şi 
certarea Domnului, fiindcă în legea Darului, însăşi 
nunta, prin care vin copiii în lume, de mai mare cinste 
s-a învrednicit de la Dumnezeu, suindu-se la treapta 
de Taină, prin prima minune care s-a făcut de 
Mântuitorul Hristos în Cana Galileii (loan 21. 8-10). 

Binecuvântarea tatălui întăreşte casa fiilor. iar 
blestemul mamei le dărâmă până în temelie (Sirah 3. 9). 

12. A douăsprezecea pedeapsă a părinţilor care 
nu şi-au crescut copiii în frica de Dumnezeu este 
întristarea şi scârba pe care o vor avea din cauza fiilor 
celor rău crescuţi. 

Copiii răi fac viaţa amară părinţilor, şi viaţa 
amară este mai rea decât moartea (Sirah 30, 17). 

Un fecior nebun este nenorocirea tatălui său 
(Pilde 19, 13). 

13. A treisprezecea pedeapsă a părinţilor 
acestora este că vor fi prigoniţi de fiii lor la bătrâneţe, 
aşa cum a fost prigonit David Proorocul de fiul său, 
Abesalom (II Regi 15), deoarece nu l-a pedepsit 
atunci când l-a ucis pe fratele său, Amon, fiindcă îl 
iubea pe el mai mult decât trebuia. 

Pleacă grumazul lui la tinerețe şi bate-l până 
este prunc, ca nu cumva, încăpățânându-se. să nu te 
usculte (Sirah 30, 12). 

14. A paisprezecea pedeapsă şi nu ultima, a 
părinţilor care nu şi-au crescut fiii în frica şi certarea 
Domnului, este aceea că ei vor muri cu morți jalnice, 
de scârbe şi de veşti rele, din partea fiilor lor, şi se vor 
duce în munca cea veşnică, după cum s-a întâmplat şi 


PĂRINTELE CLEOPA 107 


cu Eli preotul, care a murit de năpraznă, auzind de 
moartea fiilor săi celor răi şi nelegiuiți (1 Regi 4, 17). 

Cel care ceartă pe Jiul său va avea mulțumire şi 
între cei cunoscuți se va lăuda cu el (Sirah 30, 2). 

Acestea toate se întâmplă atunci când nici 
părinţii şi nici copiii nu au frica de Dumnezeu. După 
dumnezeieştii Părinţi, înţelepciunea are două capete: 
la unul este frica de Dumnezeu, iar la celălalt 
dragostea Lui. Dumnezeiescul Prooroc David zice că 
frica Domnului este începutul înţelepciunii; iar fiul 
său Solomon o numeşte pe ea şcoala înțelepciunii. 
Isus Sirah, arătând că frica Domnului este mai presus 
decât toate faptele bune, zice: Frica Domnului mui 
presus de toate a covăârşii. 

Cu frica Domnului se abate tot omul de la rău. 
Cu această frică şi proorocul David pururea se 
împodobea spre a nu greşi; de aceea şi zice: de-u 
pururea vedeam pe Domnul înaintea mea, ca să nu 
greşesc. Apoi Sfântul loan Scărarul ne sfătuieşte 
zicând: „Să ne temem de Dumnezeu măcar cum ne 
temem de fiară”. 

Marele Vasile şi Sfântul Dorotei şi alţii dintre 
Sfinţii Părinţi arată că sunt două frici de Dumnezeu: 
Prima este a celor noi începători, care nu fac binele 
pentru Dumnezeu, ci fiindcă se tem de muncile 
viitoare; iar a doua este frica Domnului cea curată, 
care rămâne în veacul veacului (Psalm 18, 10). 

Aceasta se naşte din dragostea de Dumnezeu şi 
este o frică fiască, nu de rob sau slugă, ci frica de a nu 
pierde dragostea lui Dumnezeu; şi cu această frică se 
tem de Dumnezeu toți cei ce Îl iubesc pe El foarte. 

Despre aceasta zice psalmistul: Temezi-vă de Domnul, 
toți sfinţii Lui (Psalm 33, 9). 

Cu această frică născută din dragostea de 
Dumnezeu era îmbrăcat marele Antonie, când zicea: 
„Eu nu mă tem de Dumnezeu, fiindcă Íl iubesc pe El”. 
Este acea dragoste care scoate afară frica, despre care 
zice dumnezeiescul Evanghelist loan în epistola sa 
sobornicească. Dar să se ştie, că nu poate cineva să 
câştige frica cea desăvârşită, de nu o va câştiga mai 
înainte pe cea dintâi. Aşadar, începutul înţelepciunii 
este frica de Dumnezeu, iar sfârşitul este dragostea de 
Dumnezeu, sau mai bine zis, sfârşitul este desăvârşita 
şi curata frică, care se naşte din dragostea de 
Dumnezeu. 

Deci frica cea deplină şi desăvârşită a sfinţilor, 
cu care ei se tem de Dumnezeu, are înaintemergă- 
toare frica cea de nou începător, care se mai numeşte 
şi începătoare. 

Mustră pe fiul tău şi el iți va fi odihnă şi îţi va 
face plăcere sufletului tău (Pilde 29, 17). 


DIALOG CU UN OFIȚER" 


— Părinte, cum ai ajuns mata aici la călugărie? 

— Am venit la 14 ani la mănăstire. Fac 6ł de ani 
de când am venit, pe 62 acuş. Am şaptezeci şi ceva de 
ani, dar n-am văzut ruşine de femeie în viaţa asta. A 
trebuit să păzesc înfrânarea, ca nu cumva mai târziu 
să-mi vie a zburda. Dacă mănânci gras şi bei, gata 
pofta. 


'* Dialogul a avut loc în anul 1987. 

— N-a fost greu la început când erai mata tânăr? 

— Nu! Că noi am citit pe Sfinții Părinţi. Şi atunci 
puteam face o rugăciune mai mult. Acum, noi 
bătrânii, nu mai avem lupta asta, dar îți spun pentru că 
ai întrebat. Avem trei voturi: Votul fecioriei. votul 
sărăciei de bună voie — adică să nu aduni bani, că 
banii sunt ai Bisericii — şi al treilea vot, ascultare 
necondiționată până la moarte, supunere şi ascultare. 
Astea sunt voturile noastre. 

— Şi deci nu v-a fost greu la început cu 
înfrânarea, când eraţi tânăr? 

— Nu, nu, nu! Eu când vedeam ceva, nu gustam 
vinul câte cinci luni de zile. Stai oleacă! Nu îngădui 
vinul şi carnea şi mâncarea şi somnul mult. Ţine calul 
de frâu! Nu să te ducă el unde vrea. De ce ţi-a dat 
Dumnezeu frâu”? 

— Aţi făcut şi armata? 

— Când eram în armată şi mergeam pe afară în 
marş, fără cadență, îmi ziceau ofițerii: „Ilie, dă raniţa 
lui Amariei; lui Mircea dă-i arma şi vino-ncoace!” 

Să merg cu ei, pe alăturea cu trupa. Era unul 
săracul de la Hălăuceşti: „Mhăi Ilhie — vorbea pe nas 
—, mhăi thu heşti frhate cu thăți ofhiţării, mhăi! Shă-ţi 
dhuc heu rhaniţa tha?” „Dar eu sunt bucuros, măi? 
Dar ce vrei? Nu vezi că ei mă cheamă ca să le 
povestesc, mergând cu regimentul?” Că mergeam zeci 
de kilometri pe jos. Până la Bacău şi până la Botoşani, 
câte manevre făceam! 

„Thu mhăi, pharcă heşti frhate chu thăţi 
ofhițării, mhăi! Mhergi cu hei şi dhiscuţi; Ihe sphui 
minciuni, ce sphui thu acho!o; thu mhergi fhără harmă 
şi fhără rhaniţă şi heu...”. „Dar eu sunt bucuros?” 

— Le povesteați mereu. 

— Da. Şi la căpitani şi la colonei. Şi când stăteam, 
mă întrebau: „Măi Ilie, măi, cum îi la mănăstire, măi? 
Măi, cum trăiesc măicuțele cele aşa de frumoase? 
Măi, nu cred eu că toate-s de treabă”. 

Ştii, ei făceau câte o glumă. „Dar călugării aceia 
cum pot să trăiască, măi, fără femei?” 

Curiozităţi de-ale lor. Eu le-am zis: „Dacă ai 
cunoaşte pe Ilristos, ai fi ştiut cum se poate trăi. Auzi 
ce spune Apostolul Pavel: Să fie acum cei ce au averi 
ca şi cum nu le-ar avea; cei ce au femei. ca şi cum nu 
le-ar avea; cei ce se folosesc de lumea aceasta, ca şi 
cum nu S-ar folosi de dânsa. căci chipul lumii 
acesteia trece”. 

Viaţa aceasta-i umbră şi vis. A trăit Adam 930 
de ani, şi la moartea lui a venit arhanghelul Uriil din 
cer: «Adame, cum ţi s-a părut viața?» «Aşa, Doamne, 
Cum aş intra pe o uşă şi aş ieşi pe cealaltă». După 930 
de ani! Vezi ce-i viaţa noastră? O scurtă vizită, o 
nălucire... 

Nu mă lăsau. Mă chemau la masă, la popotă: 
„Nu-i daţi carne, că el nu mănâncă carne. Aista-i 
soldat care nu mănâncă carne”. 

Veneau cucoanele ofițerilor şi-mi dădeau pâine, 
cafele cu lapte, cutare. „Acela-i un soldat care-i 
călugăr, ziceau. El nu mănâncă carne ca noi”. 

— Dacă la călugărie este abstinenţă totală şi se va 
mântui sufletul sub această formă... 

— Păi Hristos a fost însurat, măi? 

— „ce facem atunci cu miliardele celelalte de 
păcătoşi care nu trăiesc aşa? Ăştia sunt pierduţi? 

— Nu! Cine ţi-a spus că-s pierduţi? N-a pus 
Hristos Taina Cununiei, una din cele şapte taine? 

— Şi atunci dumneavoastră de ce vă abţineţi de 
la treaba asta? 

— Dar ce a spus Apostolul Pavel? 

— Nu știu. 

— Bine este tânărului să se însoare. dar mai bine 
să rămână aşa! Bine este fecioarei să se mărite. dar 
mai bine să rămână aşa. 

— Şi atunci ce se întâmplă cu specia umană? 

— Stai, lasă cu specia, că din 20 şi ceva de 
milioane în România, de-abia ai o mie de călugări. 

— Dacă-i mai bine aşa... 

— Este mai bine ca să nu te căsătoreşti! 

— Atunci să trăim toți aşa! 

— Nu toţi. Auzi că fiecare are darul său? Unul 
într-un fel și altul în alt fel. Unuia îi este dat darul să 
se căsătorească şi altuia să păzească fecioria pentru 
Hristos. 

— Sunt împărţite darurile. 

— Da, că sunt împărţite darurile, nu-s la fel. Şi 
cel ce s-a căsătorit şi s-a cununat tot se mântuieşte. 
Femeia prin durerile naşterii şi amândoi prin creşterea 
copiilor în frica de Dumnezeu. lar noi, nu. Vezi între 
apostoli? Sunt doisprezece şi numai doi au fost 
căsătoriţi, Petru şi cu Filip. Ceilalţi au trăit în feciorie. 

la să te întreb pe mata: Ilie proorocul a fost 
căsătorit? Enoh a fost căsătorit? Daniel a fost 
căsătorit? Cei trei coconi din Babilon, în cuptor, care 
n-au ars, când a ars cuptorul, au fost căsătoriţi? Elisei 
a fost căsătorit? Nazireii din Legea Veche. călugării. 
care erau zeci de mii, erau căsătoriți? 

— Nu știu! 

— Ei, păi dacă nu ştii, stăi, că cu moş Costache 
de-abia ai început! De-abia ai început vorba, şi dacă 
stăm o lună de zile n-o gătim. Tot lucruri noi îţi spun. 

— Apoi om mai veni pe aici! 

+ 

— Părinte, scrie în Biblie că omul este făcut după 
Chipul şi asemănarea lui Dumnezeu. Are Dumnezeu 
ochi, nas, limbă, cum au oamenii? Şi dacă este așa, 
cum sunt ochii lui Dumnezeu? Sunt albaştri, verzi, 
căprui? 

— Măi Lazăre, știi tu care sunt ochii lui 
Dumnezeu? Ochiul lui Dumnezeu înseamnă puterea 
lui Dumnezeu cea atotprivitoare, care cercetează 
inimile și gândurile noastre! Ochii lui Dumnezeu sunt 
neîncetata luare aminte a Lui spre rugăciunea celor 
drepţi și spre faptele tuturor oamenilor, spune Sfântul 
loan Damaschin. Tot ce mişcă în universul acesta, nu 
se mişcă fără știrea şi îngăduinţa Lui; de la cel mai mic 
atom, și albinele şi fumicile şi ce fac îngerii şi 
arhanghelii în cer şi heruvimii şi serafimii. 

Aştia-s ochii lui Dumnezeu, puterea Lui cea 
atotvăzătoare. Căci zice: Când El privea până la 
marginile pământului şi îmbrățişa cu ochii tot ce se 
află sub ceruri (lov 28, 24). 

— Şi omul este după chipul și asemănarea lui 
Dumnezeu... 

— Stăi, stăi, stăi! Nu te băga în lucruri mari! Vrei 
să mănânci oase, frate Lazăr. Stai! Măi, ochiul lui 
Dumnezeu este puterea Lui cea atotvăzătoare. 

Apoi mirosul lui Dumnezeu. Zice că a mirosit 
Dumnezeu miros de bună mireasmă la jertfa lui Abel. 

Ce înseamnă, că Dumnezeu miroase? El are nas, măi? 
Vai de mine! Fiindcă eşti om îl vezi ca şi om, dar El 
nu este compus. Mirosul lui Dumnezeu este puterea 
Lui cea atotmirositoare, plăcerea Lui față de jertfele 
oamenilor, când le aduc cu credinţă şi cu smerenie. 
Dar care-i limba lui Dumnezeu, măi? Care-i gura lui 
Dumnezeu? 

— Care sunt? 

— Mânca-te-ar raiul! Vrei să ştii multe? Și vii la 
un putregai de moșneag, la un cioban prostălău aici? 
Vii într-o seară şi întrebi lucruri mari? Nu te băga la 
adânc, că te îneci acu! Stăi olecuţă! Puterea lui 
Dumnezeu cea atotcunoscătoare — El toate le cunoaşte 
şi le vede — este mintea lui Dumnezeu nemărginită. 
Puterea lui cea atotvorbitoare, prin care vorbeşte în 
Cugetele și în inimile tuturor, este limba şi gura lui 
Dumnezeu. Ai auzit? 

Ce înseamnă mâinile lui Dumnezeu, frate 
Lazăr? la să-mi spui tu acum, că ești deștept, măi!... 

— După ce am înţeles eu din Biblie... 

— Nu, nu, nu! După Dogmatică vorbim. Ce 
înseamnă mâna lui Dumnezeu? Că zice: Mâinile Tale 
m-au făcut (Psalm 118, 73). Are Dumnezeu mâini? 
Doamne fereşte! Mâinile lui Dumnezeu sunt puterea 
Lui cea atotlucrătoare, atotfăcătoare, prin care a făcut 
toate, lumea cea gândită şi cea nevăzută și aşa mai 
departe. Dacă te bagi în dogme, cu moş Costache ai 
de treabă! 

— Nu m-am băgat în dogme. 

- Ba da, te-ai băgat. Că mata mi-ai spus că 
Dumnezeu are ochi albaştri. 

— Așa am văzut în icoană... 

— Măi, dar ce vezi tu acolo este trupul lui 
Hristos, nu dumnezeirea Lui. 

— Da, dar El este Fiul. 

— Este Fiul, dar aici este după partea omenească. 
că El este Dumnezeu şi Om. Faci ca monofiziţii? 
Crezi că Dumnezeu are o singură fire? 

— Atunci în cazul acesta, omul este făcut după 
chipul şi asemănarea lui Ilristos sau după chipul şi 
asemănarea lui Dumnezeu? 

— A lui Dumnezeu, măi, dar trebuie să ştii că 
omul nu este numai ce vezi, trupul. Asta-i humă, măi, 
este pământ, este mâncarea viermilor. Sufletul este 
după chipul şi asemănarea lui Dumnezeu. Are minte, 
cuvânt și duh. Ai văzut vreodată mintea dumitale? 

— Păi... 

— Ai văzut vreodată cuvântul dumitale care-l 
vorbeşti? 

— Dacă sufletul este după chipul şi asemănarea 
Lui, de unde atâția criminali şi atâția răi? N-ar trebui 
să existe aşa ceva! 

— Nu iscodi, Lazăr, că te îneci! 

— Eu așa văd lucrurile. 

— Da, vezi, dar nu cunoşti Scriptura. Nu te băga 
unde nu cunoşti, că te îneci! Nu auzi ce spune 
Scriptura? Dumnezeu l-a făcut pe om şi l-a lăsat în 
mâna sfatului său; să facă ce vrea. Ai citit în Psaltire? 
Doamne, că cu arma buneivoiri ne-ai încununat pe 
noi. Ai citit în Evanghelie când zice Hristos: Cine 
vrea să vină după Mine, să ia crucea și să-Mi 
urmeze”? Ai văzut că rămâne la voia omului? Te faci 
dumnezeu după dar, sau drac. Ţi-a lăsat voie liberă. 

Ai zis că de ce sunt atâţia oameni răi? Pentru că 
voiesc ei. 

Cum citeşti mata la Corinteni 6 cu 2, că sfinţii 
vor judeca lumea? Cum o să judece sfinţii, dacă 
Hristos este Judecător? Ia să-mi spui dumneata! 

` — Cine ştie cum? 

— Dar nu-i lămurit de Sfinţii Părinţi, care au fost 
plini de Duhul Sfânt? lată cum, zice Sfântul loan 
Gură de Aur: „Când ai să spui tu că n-ai putut să faci 
voia lui Dumnezeu, ai să vezi milioane de sfinţi care 
strălucesc ca soarele şi care au trăit şi ei pe pământ, 
au avut şi ei trup, foame, slăbiciune, boli, şi au fost şi 
sfinți”. Deci aşa vor judeca sfinţii lumea, cu poziția 
lor față de cei păcătoși. 


E 


— Părinte, dacă dreptul abia se mântuiește, ce 
speranţă am eu, părinte, un păcătos? 

— Asta-i aşa, ca să ne smerim. Ştii cu ce-l 
ajungem noi pe drept? Cu smerenia. Aşa! Uite, eu 
sunt bătrân și bolnav și stau la rugăciune cu tine. Tu 
faci 500 de metanii și nu te mândrești, îţi faci datoria, 
şi eu săracul de-abia fac trei. Dar îmi pare rău că nu 
pot face cât faci tu; şi eu te-am ajuns din urmă cu 
smerenia. Ai înţeles? 

Sfântul Isaac Sirul zice: „Întristarea minţii şi 
smerenia ridică pe cel neputincios la nivelul faptei 
bune”. Tu faci milostenie multă. Dai, faci praznice. 
Eu dau doi bănişori ca văduva, dar n-am mai mult. 
şi-mi pare rău. Eu cu părerea de rău te-am întrecut 
pe tine. Tu te lauzi ca fariseul: Mu/pumescu-Ți Tie. 
Doamne, că postesc de două ori în săptămână şi dau 

zeciuiulă din câte câştig şi cutare... Şi eu stau ca 
vameşul: Dumnezeule, milostiv fii mie, păcătosului! 

Și auzi ce zice Mântuitorul: Amin zic vouă. Mai 
îndreptat a ieșit vameşul din biserică înaintea lui 
Dumnezeu decât furiseul. Că zice Sfântul Efrem: 
„Fă-ţi ţie două căruţe. Înjugă păcatul cu smerenia şi 
dreptatea cu mândria, și vei vedea că păcatul cu sme- 
renia, măcar că-i păcat, este înaintea lui Dumnezeu 
mult mai mare, decât fariseul cu mândria, care se 
laudă cu faptele lui”. 

Aşa-i. Tu când nu poţi să faci o faptă bună, să- 
ţi pară rău, că inima înfrântă şi smerită, Dumnezeu 
nu o va urgisi. Ai auzit? Mânca-v-ar Raiul! 

— Părinte, noi învăţăm copiii de mici frica de 
Dumnezeu, dar când se fac mai mari şi pleacă în 
societate, se fac răi şi nu vor să mai creadă. Ce mai 
putem face cu ei? 

— Da, aşa este. În casă, dacă tata sau mama sunt 
buni, negreşit şi copiii să ştiţi că merg pe urma lor. Nu 
se poate! Este un cuvânt bătrânesc, dar foarte 
adevărat, că „surcica nu sare departe de trunchi”. 
Dacă este rău, rău se face, dacă este bun, bun se face. 
Când va vedea un copil în casă pe tatăl său că posteşte 
toate sfintele posturi de peste an şi miercurile și 
vinerile și merge la biserică şi face milostenie, se 
mărturisește în fiecare post şi nu înjură, nu fură, nu se 
îmbată, nu face alte răutăţi, nu se poate ca să nu se 
facă bun copilul acelui om, văzând viaţa tatălui său ca 
o icoană în fața lui totdeauna. 

Este cum spune Sfântul Talasie Libianul: „Taci 
tu, să vorbească faptele tale!” lar Sfântul loan Gură de 
Aur zice: „Se cade preotului să predice în trei feluri: 

cu mâna, adică să scrie; cu vorba, adică să înveţe, şi 
cea mai înaltă predică a lui este cu trăirea, cu viaţa”. 

Dacă părinții sunt buni, copiii îi urmează pe ei. 
Şi chiar de-ar uita ei până la o vreme — că se duc în 
societate, cresc mai mari, se fac răi; îmi spun oamenii: 
„Părinte, când erau acasă posteau, nu înjurau, 
mergeau la biserică. Acuma s-au făcut răi...” —, dar 
când dau de un necaz, fac tot ce au învăţat acasă. La 
necaz îşi aduc aminte ce le-au zis tata şi mama. Când 
merge bine, cam uită. Dar cei şapte ani de acasă nu 
ies din inima lor. Dacă au avut părinţi buni şi i-au 
învățat de mici Tatăl nostru şi Crezul şi rugăciuni şi 
Sfânta Cruce, să meargă la biserică, să postească, să 
nu înjure, intră adânc în inima lor şi când dau de un 
necaz, zic: „Măi, tata și mama așa m-a învăţat!” 

Am să vă spun o întâmplare. Eram stareţ la 
Mănăstirea Slatina, în Bucovina. Şi acolo am 
călugărit vreo 50 de frați, călugări tineri, că aveam 
aproape o sută fără câţiva acolo. 

Odată, un frate al unui călugăr, Ignatie, a venit 
în concediu; era sergent. Pe vremea aceea se făcea 
educaţie politică contra Bisericii. Acum nu se mai 
face. Acum este multă libertate. Şi soldaţii aveau un 
locotenent care le spunea acolo: „Măi băieţi, nu-i 
Dumnezeu. Nu L-a văzut nimeni...” — el îşi tăcea 
datoria, aşa cum îi spuneau superiorii. Dar toţi soldaţii 
râdeau, pentru că toţi erau crescuţi în frica de 
Dumnezeu şi nu mai auziseră una ca asta până atunci, 
să spună cineva că nu-i Dumnezeu. 

Tocmai atunci erau la câmpul de instrucţie, să 
facă instrucția individuală; la stânga, la dreapta, 
salutarea din mers. Astea care se fac fără armă. Și a 

venit o ploaie mare, groaznică. Tuna şi fulgera. Şi 
când au văzut că vine ploaia, a zis comandantul: „Ce 
facem? Ne prinde ploaia. incotro fugim?” Era departe 
de ei. cam la un kilometru-doi, o şură de paie mare, 
unde a treierat mașina. 

— Domnul căpitan, zice unul, mergem de ploaie 
acolo! 

— Da, măi! Arma în cumpănire, ranița în spate, 
pas alergător. Fuga marş, cum o putea fiecare! 

Şi când au ajuns lângă şura aceea de paie, îmi 
povestea ăsta: „Părinte, când a trăsnit odată, s-a făcut 
o lumină, cred că a trăsnit pe aproape, atunci toți 
soldaţii au început să-şi facă cruce. Atunci făcea și 
ofițerul cruce. Când a mai trăsnit şi a doua oară, 
soldaţii făceau şi metanii. A început a face și ofițerul 
metanii. Dar soldaţii: «Domn” locotenent, dar parcă ai 
spus că nu-i Dumnezeu!» «Taci. măi, taci! Aşa mi-o 
spus mama acasă. Așa mi-o spus mama când eram 
mic, când trăsnește este dracul aproape şi trăsneşte pe 
tine»”. 

Când a văzut că trăsnește, şi-a adus aminte ce 
i-a spus mamă-sa acasă, să nu-l trăsnească. Așa se 
întâmplă cu aceștia care zic că nu-i Dumnezeu; că nu 
zic decât din gură, dar ei în inima lor cred. Când dă de 
un necaz, zice: „Măi, ia să ne rugăm!” 

Așa și voi. Chiar dacă zice el. El s-a mărit, s-a 
luat cu altul în societate, s-a amestecat cu alţii, și aşa 
din mândrie nu vrea să zică că-i Dumnezeu. Dar când 
va da pe front sau în altă parte de-un necaz sau de-o 
boală sau de-o primejdie, şi când va vedea că nu mai 
poate, să-l vezi cum se închină acela. În inima lui este 
sădită de acasă, de mama şi de tatăl lui, frica de 

Dumnezeu și credința în Dumnezeu, și aceea biruieşte 
până la urmă. Şi tot creştin bun moare, dacă dumneata 
l-ai învăţat. 

lar dacă nu l-ai învăţat de mic frica de Dumne- 
zeu şi credinţa, acela-i om dezorientat. Când dă de un 
necaz mare, ori îşi face seama, ori se împuşcă, ori 
cutare, că el n-are nădejde că este o viaţă veşnică 
dincolo de mormânt. 

De aceea vă spun să aveţi mare grijă să creşteţi 
copiii în frica şi certarea Domnului. 


E 


Noi, poporul român, suntem plămădiți creştini 
ortodocşi de două mii de ani. Sfântul Apostol Andrei, 
cel întâi chemat, a predicat în Sciția Minor, adică în 
Dobrogea; apoi coloniştii aduşi de romani din Asia 
Mică şi Siria, pentru a coloniza Dacia, erau în bună 
parte creştini. Pe urmă, nu puţini dintre ostașii romani 
staționați pe pământul ţării noastre, erau creştini. 
Toate aceste argumente dovedesc că poporul român 
s-a născut creștin și a rămas creştin până astăzi. 

Deci suntem creștini nu ca bulgarii, de la 840, 
sau ca ungurii, de la anul 1001, sau cum au fost ruşii, 
de la anul 980. Noi suntem de 2000 de ani creştini. 
Poporul nostru este plămădit în dreapta credinţă de 
2000 de ani şi nu poţi să desparţi istoria poporului 
român de istoria Bisericii, precum nu poţi să desparţi 
trupul de suflet. De aceea vă spun să rămâneţi în 
credinţa strămoşească şi s-o păstraţi cu toată inima, să 
creşteți copiii voştri în frica şi certarea lui Dumnezeu, 
să vă fie dragă Biserica, să ascultați de preoţi. Şi ce-ai 
apucat tu de la strămoşi, biserică, icoană, cruce, 

Sfântul Maslu, aghiazmă, spovedanie, post, înmor- 
mântare cu preot, cruce şi icoană, cu aceea să mori şi 
tu, şi aceea să lași moștenire copiilor tăi, dacă vrei să 
fii român adevărat şi creştin adevărat. 

Biserica noastră este mama noastră duhovni- 
cească. Ea ne-a născut pe noi la dumnezeiescul botez 
prin apă și prin Duh. Biserica noastră nu poartă grijă 
de sufletele noastre numai cât suntem vii, ci şi după 
moarte. Nu vedeţi că facem panahizi şi Liturghii și 
pomeniri prin Biserică, că Biserica este Trupul lui 
Hristos? Şi toate câte se aduc prin Trupul, se duc la 
Capul ei, la Hristos, în ceruri. 

Biserica este stâlpul şi întărirea adevărului. 
Biserica ne-a născut pe noi prin apă şi prin Duh şi 
avem darul punerii de fii. al înfierii. Noi suntem fiii 
lui Dumnezeu după dar prin Biserică. 

Cine s-a rupt de la Biserică, nu mai este al lui 
Hristos, ci al satanei. Auzi ce spune Hristos? Eu sunt 
buciumul viței — adică trunchiul —, voi sunteți 
ramurile. Dacă Hristos este Capul Bisericii, ramurile 
cele mai mari sunt arhiereii, mitropoliţii, şi cele mici 
preoții şi cele şi mai mici, creştinii. Toţi trebuie să 
aparținem de acelaşi trunchi. Cine s-a rupt de la 
Trupul Bisericii lui Hristos, este asemenea unei crengi 
dintr-un copac înflorit care a căzut jos. Mai rodeşte 
aceea? Aceea se usucă, fie înflorită, fie rodită, și o 
așteaptă focul și nimic altceva. Aşa-i acela care s-a 
rupt de la Biserică. S-a rupt de Trupul lui Ilristos, că 
Biserica-i Trupul lui Ilristos, că zice Sfânta Evanghe- 
lie: Eu sunt buciumul viței, voi sunteţi ramurile; toată 
vija care rămâne întru Mine. aduce roadă multă. şi 
care nu rămâne. se taie şi în foc se aruncă. 

Păziţi-vă, Doamne fereşte! Nu vorbiţi, cum 
spune Sfântul loan Evanghelistul, cu aceia care spun 
să n-ai sfânta icoană în casă, sau să n-ai cruce, sau să 
nu crezi în preot, sau în Biserică! Nu numai că nu 
trebuie să vorbeşti cu ei; nici bună ziua să nu le dai şi 
nici în casă să-i primeşti. Aşa spune Evanghelistul 
loan. Nu-l primi, că aduci otravă, aduci pe Antihrist, 
aduci pe satana în casă la tine. Nu! Toţi care nu sunt 
fii adevăraţi ai Bisericii, toţi cei în care nu trăieşte şi 
țara şi Biserica, aceia nu sunt nici români buni, nici 
creştini buni. Sunt putregaiul societăţii. 

Şi de aceea păziți-vă să nu veniţi în contact cu 
ei, păziți-vă de învățătura lor! Pentru că dacă aveţi 
părinţi dreptcredincioşi şi aveţi şi preoţi şi biserică, vă 
învață totdeauna. Să aveţi frica de Dumnezeu, să 
creşteți copiii în frica de Dumnezeu, să ascultați de 
părintele vostru şi de Biserică şi întru toată viața 
voastră să nu uitaţi frica de Dumnezeu, că frica de 
Dumnezeu vă păzeşte de tot lucrul rău şi vă duce la 
Împărăţia cerurilor. Amin. 

A treia zi după moarte îngerul va pune la cântar 
paşii făcuţi pe la biserici, pe la mănăstiri; iar celălalt 
contabil” va aduce paşii pe care i-ai făcut la baluri, la 
meciuri, la televizoare, la jocuri, la nunți cu lăutari, la 
discotecă. De aceea vă rog, ca să nu poată găsi paşii 
voştri acolo, să vă spovediți, mamă. Să spuneţi aşa la 
spovedanie: 

„Părinte, când eram tânăr am fost la nunţi cu 
lăutari, la jocuri, la discoteci, la baluri, la meciuri, la 

circuri, la cinematografe...”. Şi când te-a dezlegat 
preotul pe pământ, gata! A şters Duhul Sfânt de la ei. 
Aceia mor de ciudă. 

Dumnezeu, Preaveşnicul, Preasfântul, Preaatot- 
înduratul, Preaatotmilostivul, a ştiut că o să preşim, că 
suntem oameni supuşi neputinţelor. De aceea a pus 
între El şi noi taina pocăinţei. A spus prin Proorocul 
Jeremia: Întoarceți-vă către mine, fiii oamenilor, şi 
Mă voi întoarce şi Eu către voi; de vor fi păcatele 
voastre ca mohorâciunea, ca zăpada le voi albi; de 
vor fi ca roşeala, ca lâna le voi face albe. şi nu voi 
maui pomeni cele dintăi. 

lar în Legea Darului a pus şi taine. Prin 
succesiune apostolică a dat putere preoţilor, ce vor 
dezlega ei pe pământ, să fie dezlegat şi în cer. 

De aceea, când vezi în casă că s-a îmbolnăvit 
mama sau tata, soțul sau soţia, copilul, ginerele sau 
nora, fratele sau sora, nu aduce întâi doctorul, ci 
preotul! Doctorul nu-ți poate da o clipă de viaţă. 

Eu am stat la spital şi mă întrebau doctorii: 

— Părinte, crezi că putem să te facem sănătos sau 
nu? Ce credinţă ai mata? 

— Eu am venit cu credință în Dumnezeu. 

— Dar noi ce suntem? 

— Voi sunteţi ferăstraie, topoare şi cleşti în mâna 
lui Dumnezeu. Dar poate ceva toporul sau fierăstrăul 
sau foarfecul fără cel ce-l poartă? 

— Nu! 

— Aşa nici voi, nu puteţi face nimic fără 
Dumnezeu. Dumnezeu dacă vrea să vindece pe cineva 
prin tine, îl vindecă, dar Dumnezeu lucrează. 

— Da, aşa-i, părinte! 

Asta zicea un profesor doctor. Era doctor docent 
la laşi. Veneau seara la mine la salon câte 10-20 de 
doctori; veneau să le vorbesc şi asistente şi infirmiere, 
că eu acolo nu tăceam. 

Veneau la poarta spitalului zeci de maşini: „Aici 
este Părintele Cleopa?” Portarul le-arăta: „Intrarea la 
bolnavi de la 2 la 4; marţea, joia. sâmbăta şi 
Duminica”. Dar aceia stăruiau. Şi-atunci zicea 
portarul: „Căutaţi pe părintele care vorbeşte? Uite 
acolo, unde-i geamul deschis!” Nu numai că nu-i 
oprea, dar le arăta şi unde stăteam. 

La ieşire, portarul spitalului mi-a spus: „Părinte 
Cleopa, dacă mai stăteați puțin în spital, eu îmi 
terminam casa de făcut cu ce primeam de la vizitatorii 
care veneau la sfinția voastră!” Era o coloană de 
maşini la poartă... 

Eu le-am spus când m-am dus acolo: 

— Eu am venit că sunt bolnav de hernie şi cu 
rinichii, dar nu cumva cât voi sta în spital să-mi daţi 
carne, că la Sihăstria nu se mănâncă carne de 350 de 
ani. Asta-i regula Sfântului Munte! Eu i-am spus 
doctorului celui mare, iar el mi-a zis: „Lasă. părinte, 
că le spun eu!” 

Nu mi-au dat, săracii. Numai odată vine într-o 
luni una tare voinică, din aiestea care dau de mâncare 
la bolnavi. 

— Părinte, v-am adus azi pâiniță proaspătă şi cu 
unt! 

— Soră Jana — aşa o chema —, eu dac-oi mânca 
azi pâiniță proaspătă cu unt — era luni — trei ani nu mă 
pot împărtăşi. 

— Vai de mine! 

— Nu-nvăţa pe popa carte! N-am voie eu lunea, 
miercurea şi vinerea să mănânc de frupt. Du-te şi adă 
pâiniţa cu marmeladă! 

S-a dus repede şi a adus. Nu. Le-am spus. Opt 
zile după operație trebuia să iau numai supă de 
zarzavaturi, fără ulei. 

Altădată pentru operaţie, trebuia să-mi facă o 
uroprafie la rinichi. Era în Postul Mare. Mi-a făcut o 
analiză şi n-a ieşit. Apoi a venit la mine o doctoriţă şi 
mi-a zis: , 

— Părinte, ca să iasă urografia la rinichi, trebuie 
să mănânci trei ouă! 

— la ascultă, doamnă. Dacă îmi dai munţi de aur 
de la Nicolina până la Copou, nu-ţi mănânc trei ouă în 
Postul Mare! 

— lată, de aceea veniţi la spital şi de accea muriţi! 

— Şi dacă oi muri, ce? Moare un rege? Moare un 
putregai de moşneag! Ce? Numai eu mor? Nu moare 
toată lumea? 

— Şi de ce nu mănânci ouă? 

— Eu nu cred în ouă! 

— Dar în ce crezi? 

— Eu cred în Tatăl, în Fiul şi în Duhul Sfânt! 

S-a dus şi m-a spus la directorul spitalului: „Este 
acolo un părinte care nu vrea să mănânce ouă pentru 
analiză!” 

Dar directorul mă cunoştea, şi-i zice doctoriței: 
„Păi tu ştii Cine-i părintele ăsta? Este Părintele 
Cleopa! El a stat aproape zece ani la pustie cu un 
cartof pe zi şi ceva buruieni...”. 

Când a auzit ea aşa, a venit la mine în salon. cu 
mâncare de post pregătită de ea, şi-a cerut iertare şi 
apoi am mers din nou la analiză. 


PĂRINTELE CLEOPA 125 


Şi mi-au făcut urografia aceea fără ouă. Când au 
venit cu clişeul, mi-au zis: 

— la uite, părinte, ce frumos a ieşit! 

— Doamnă, a ieşit fără trei ouă? 

Râdeau toți. Rinichiul stâng se vedea mai 
umflat, iar rinichiul drept normal. 

— Vedeţi că a ieşit fără ouă? 

— Părinte, ne iertați! Așa ceva n-am văzut de 
când suntem noi! 

S-au purtat aşa de frumos doctorii şi asistentele, 
mai bine decât mama! În tot ceasul: „Cum te mai 
simţi? Poţi dormi? Nu ţi-i foame? Cutare...”. 

Şi veneau asistente şi-mi ziceau: „Să iei pastila 
asta pentru calmare. Asta ca să dormi. Asta ca să ai 
poftă de mâncare...”. 

Eu le strângeam şi când plecau ei, la uşă era o 
coşarcă de pus gunoiul. Când a venit infirmiera să 
măture odată în salon a zis: „Văleu! Ce-i aici?” Era un 
pumn de pastile. „Dar eu ştiu ce-i acolo?” „Cine le-a 
pus?” „Nu ştiu. Da’ ce-mi daţi voi mie grăunțe în 
toată ziua? Să iau pastile? Nici o pastilă, nimic nu-mi 
trebuie!” 

După operaţie m-au dus la reanimare. Acolo am 
adormit pe un scaun pliant. Am dormit trei zile şi trei 
nopți. Când m-am trezit, mi-au zis: 

— Părinte, mata ştii că ai dormit trei zile şi trei 
nopți şi tot timpul ai vorbit? 

— Nu ştiu nimica! Ce-am vorbit? 

— Părinte, ştii câte predici am înregistrat? la te 
uită ce-am înregistrat! Mi-au arătat casete întregi. 
Erau predici pe care eu le vorbisem cu 30-40 de ani în 
urmă. Însă eu n-am ştiut nimic! 

Dar venea lumea, săracii, cu rucsacii plini, să-mi 
aducă de mâncare. Alţii veneau să-mi dea bani să-mi 
iau medicamente. Astea îmbrăcate în alb se împo- 
triveau: „Voi l-aţi omorât! Voi l-ați băgat în spital! 
Nu-l lăsați să aibă linişte, să-şi facă tratamentul”. 

Oamenii plângeau, săracii, că mă cunoşteau. Și 
veneau şi lăsau de aici şi până acolo numai rucsaci 
plini. Mă întrebau ele ce să facă cu ei: „la-i şi du-i la 
bolnavi în saloane”. Dacă au văzut, s-au dus şi au 
spus la doctorul cel mare: „La preotul acela este 
coloană de oameni. Toată ziua vin”. Dar doctorul i-a 
spus: „Este cunoscut părintele ăsta şi prin alte ţări. Să 
nu-l țină mult, să nu-l obosească! Dar lăsaţi-i să 
vină!” 

Dacă au auzit că cel mare nu le opreşte, au venit 
şi ele: 

— Dar cu noi când vorbeşti? 

— Dar voi aţi spus că mă omoară poporul! N-aţi 
spus voi? 

— Cu noi când vorbeşti? 

— Uite, de la ora cutare la ora cutare. 

Veneau câte 20-30 să vorbesc şi cu ele. Şi apoi 
veneau femeile de la infirmeria spitalului, care spală 
lenjeria, cearșafurile, şi acelea săracele. Şi apoi 
veneau cei de la lifturi: „Dar cu noi când vorbeşti?” 
Tot mă întrebau: „N-ai nevoie să sui, să cobori?” 

- N-am nevoie de nimic. Eu când am oleacă de 
timp, am Acatistierul şi Psaltirea la mine. 

Mi-au dat un salon mare. numai cu un singur 
pat, ca să poată veni ei acolo. Şi apoi doctorii veneau 
după aceea, de la ora şase după masă. Veneau câte 20. 
Aiestea îmbrăcate în alb numai le puneau scaune: 

- Părinte, dar cu noi cum este? Cum este cu 
mântuirea noastră? 

— Voi aveţi mare plată de la Dumnezeu, când 
vine omul bolnav să-l îngrijiţi şi nu-i cereţi bani. Nu 
vă uitaţi la bani! Dacă vezi că-i bolnav. n-are cu ce, 
săracul, să nu-i ceri nimic. că un suflet este mai 
scump decât toată lumea! 

— Dar cum este? Ce spune Scriptura despre noi? 

— Uite ce spune Biblia: Doctorul. Dumnezeu l-a 
dat şi ştiinţa doctorului Dumnezeu i-a lăsat-o. 
Domnul a zidit din pământ leacurile. şi omul înțelept 
nu se va scârbi de ele. Cu acestea tămăduieşte şi 
ridică durerea. Dar ceea ce Dumnezeu rânduieşte spre 
mântuire, doctorul nu poate vindeca. 

— Asta cum este, părinte? că erau şi doctori 
bătrâni şi tineri. 

— lată cum este cu voi: la să-mi spuneţi voi, 
câți sunteţi aici, câţi draci ați scos din oameni până 
acum? 

Se uitau unul la altul. 

— Nici unul. 

— Câţi orbi din naştere, care s-au născut orbi, 
i-ați făcut să vadă? 

— Nici unul. 

— Câţi muţi şi surzi aţi făcut să vorbească şi să 
audă? 

— Asta nu se poate. 

— Aici este ceea ce spune Scriptura: Ceea ce 
Dumnezeu ne rânduieşte spre mântuire, doctorul nu 
poate vindeca. Sunt boli lăsate de la Dumnezeu, anu- 
me. Ori este mut, ori surd, ori epileptic, ori îndrăcit. 
Astea tot Dumnezeu dacă vrea, doctorul mai poate 
îndrepta. 

Dacă aş avea un milion de doctori de-a dreapta 
mea, nimeni nu-mi poate da o clipă de viaţă, pentru că 
viața mea este în mâna Atotţiitorului. Ai auzit ce 
spune Scriptura? Doumne. ai pus cu palme măsurate 
zilele mele. lar la Ecclesiast: Clipele vieții tale sunt în 
mâna Mea. 

O clipă nu putem trăi fără Dumnezeu! O clipă! 
Ce n-ar face doctorul, dacă ar putea da o clipă? Ar 
muri? N-ar mai muri niciodată. Omului îi place lumea 
asta. Însă poate să fie cel mai mare doctor din lume, 
când a venit clipa, se duce. 

Mântuitorul a spus: Privegheaţi şi vă rugaţi, că 
nu Ştiţi ziua, nici ceasul. 

Le-am spus la spital asta la un cârd de doctori şi 
directori. Le vorbeam seara, că veneau, săracii. 
Veneau asistentele cu mâncare pe care o făceau ele 
pentru doctori: 

— Da-i cu grăsime? 

— Da. 

— Fugi de aici! N-am voie să mănânc cu 
grăsime. 

Eu le ziceam că am trăit aproape 60 de ani în 
mănăstire. Și-au adus ei şi alte mâncări, că ştiau. 
Veneau acolo cu fel de fel de mâncări, cu băuturi. Eu 
aveam de vorbit. Dar mi-era drag de credinţa lor. 
Când am luat biletul de ieşire din spital, să plec, m-am 
speriat câți doctori şi doctoriţe şi asistente au mers cu 
mine până la maşina noastră. Mi-au umplut geanta de 
bani şi de pomelnice. Şi mi-au spus: „Părinte, cât timp 
aţi stat sfinția voastră în spital, ne-aţi ajutat foarte 
mult cu aprovizionarea. Tot ce primeaţi aici, era 
suficient pentru bolnavi”. 

M-am trezit vara aici cu unii din ei: „Eu sunt 
cutare, părinte, eu sunt cutare...”. Nu-i mai Cunoş- 
team. Că eu unde m-am dus, mi-a plăcut să-i învăţ, 
săracii, pentru că şi ei au plată mare, dacă or îngriji cu 
credință de oameni bolnavi. Nu numai să se uite dacă 
le-au dat bani. Să aibă milă, că un suflet este mai 
scump decât toată lumea! 

Mântuitorul spune: Bolnav am fost, şi n-aţi venit 
la Mine. Tu când te duci la omul bolnav, nu te duci la 
el, la Hristos te duci. 

Dacă ştiţi în sat la voi o femeie bolnavă, un om 
bolnav, un tânăr, să-i cercetaţi. Și dacă nu poţi să-i 
duci nimic, poate n-ai, atunci zi-i: „Mătuşă, moșule, 
soră, frate, nu te descuraja! Uite, a răbdat lov şapte 
ani şi jumătate. L-au mâncat viermii de viu. Şi câtă 
avere a avut el şi i-a luat Dumnezeu averea şi zece 
feciori“. la gândiţi-vă! 

Şi văzând Dumnezeu răbdarea lui, l-a făcut 
sănătos şi i-a mai dat 140 de ani de viaţă şi averea 
îndoită. El răbda, zicând: Dacă am primit de la 
Dumnezeu cele bune, nu vom primi oare şi pe cele 
rele?... Domnul a dat. Domnul a luat: precum I S-a 
părut Domnului, aşa a făcut. Fie numele Domnului 
binecuvântat de acum şi până în veac”. 

Ferice de cel ce rabdă boala cu mulţumire, că 
Dumnezeu, văzând asta, îl vindecă fără doctori. 


15 Vezi „Ne vorbeşte Părintele Cleopa”. vol. 1. 


SFÂRŞITUL LUMII 
ȘI VENIREA DOMNULUI 


De ce potopul cu foc, care-l vedeţi anunţat în 
ziare, vine, bate la ușă? Nimeni nu va scăpa, că va 
veni fără veste ca fulgerul cerului, aşa cum spune 
Mântuitorul: Privegheaţi şi vă rugați că nu ştiţi ziua, 
nici ceasul întru care Fiul Omului vu veni. Și precum 
în vremea lui Noe, oamenii mâncau. beau. cumpărau, 
sădeau, se măritau şi se însurau, până a intrat Noe in 
corabie şi a venit apa şi i-a înecat pe toți. aşa va fi 
venirea Fiului Omului. 

Dar atunci a venit apa de i-a înecat, dar acum nu 
vine apa, ci focul. Ce fel de foc? Nu-i de acesta de 
lemne pe care-l facem noi. Este foc de miliarde de ori 
mai puternic. 

Ştiţi dumneavoastră ce vine asupra noastră? 
Poate n-am crede ce spune presa. Dar ce spun ziarele 
acum, au spus Sfinţii Prooroci cu mii de ani înainte, 
că lumea se termină prin foc. Cu mii de ani au spus. 

lată am nişte fragmente din Scânteia": În jurul 
Europei sunt 50.000 de încărcături atomice, pe mare 
şi pe uscat. Ca să se piardă Europa trebuie 15 
încărcături; nici măcar 20 nu trebuie. Şi-s 50.000. 

Ăştia calculează puterea echivalentă şi arată că 
Europa trebuie să moară de câteva mii de ori. La un 
moment dat se va face praf şi cenuşă. lată că ziarul 
este acolo. Numai rachetele de pe un singur submarin 
atomic, o salvă de rachete, poate distruge Europa, de 


U Dialogul a avut loc în anii "80. 

trei ori s-o facă un câmp radioactiv pustiu. Nu mai 
există sate, oraşe, păduri, munte. deal: smoală şi sticlă 
şi cristal. Şi ştiţi în cât timp? În câteva secunde. 

Acum se va împlini proorocia marelui Prooroc 
Sofonie care spune: Dumnezeu în vremea de apoi 
într-o clipă va distruge popoarele lumii. Citiţi la 
Proorocul Sofonie capitolul 1, 18. 

Acum se va împlini ce zice marele Prooroc 
Isaia: În vremea de apoi. de focul mâniei Domnului se 
va aprinde tot pământul. Pământul va fi tot de 
jăratec. Munţii şi dealurile se vor topi ca ceara, 
pădurile vor arde ca fânul. Se vor topi popoarele 
pământului ca picăturile din cudă. Vor fi cei rămaşi 
ai pământului mai rari ca piatra sajirului şi ca aurul 
de Ofir. Şi vor Jugi ca nişte gazele sperioase în lume 
şi nu va mai înţelege nimeni unde a fost ţara sa. Unde 
a fost un oraş precum Bucureştiul. vezi un morman de 
cristal. Unde a fost pădure, o să vezi smoală şi cristal. 
Nimic nu se mai alege din lumea aceasta. 

Acum se va împlini proorocia marelui Prooroc 
Zaharia, care zice: /ară vine ziua mâniei Domnului, 
arzătoare ca cuptorul, neamestecată cu milă, când 
toate popoarele lumii vor arde ca spinii țurinii. Toate 
canoanele şi pedepsele de pe lumea asta de la 
începutul ei vin neamestecate cu milă. 

Acum se va împlini mărturia Duhului Sfânt, 
care s-a pomenit cu o mie de ani înainte de venirea lui 
Hristos, de marele şi Sfântul Prooroc David, care zice: 
Munţii ca ceara s-au topit de faja Domnului, că vine, 
vine să judece pământul. 

Dumnezeiescul Gură de Aur şi Marele Vasile, 
explică de ce a zis de două ori vine: O dată arătând 

venirea cea dintâi, când a venit Hristos pentru 
mântuirea noastră şi a suferit pentru noi şi a murit 
pentru noi. Şi apoi arătând venirea a doua, când vine 
să ne judece. Nu mai vine acum să sufere. De aceea 
zice Duhul Sfânt în câteva locuri: că vine, vine. 

Auzi ce spune la catisma a zecea, psalmul 74: 
Topitu-s-a pământul şi toţi cei ce locuiesc pe dânsul. 
Auzi ce spune la psalmul 9, cât de adevărat vorbeşte 
de prăbuşirea lumii acesteia prin focul atomic? Zice: 
Afundatu-s-au neamurile întru stricăciunea care au 
făcut-o: în cursa aceasta cure du uscuns-o s-a prins 
piciorul lor. Sau: Cădea-vor în mreaja lor păcătoşii. 

Unii fac bombe atomice ca să-i distrugă pe alţii, 
iar aceia se gândesc să le răspundă. Se pregătesc şi ei, 

nu? Nu stau cu mâinile încrucişate. Fac tot așa. Dar ne 
afundăm cu toţii. În ce? În stricăciunea pe care o fac 
mâinile noastre. 

Şi auzi ce zice Duhul Sfânt la al doilea stih? 
Cunoaşte-se Domnul, judecăţi făcând; în faptele 
mâinilor sale s-a prins păcălosul. Ai auzit? Se 
cunoaşte Dumnezeu când face judecată, în faptele 
mâinilor lor se prind păcătoşii. 

Tu ai făcut ca să distrugi pe altul, şi acela ca să 
te distrugă pe tine. lată cum se prind toate popoarele 
lumii în aceeaşi cursă. 

Dacă citiți în Sfânta Scriptură, să înțelegeţi. Să 
nu înţelegeți sucit şi strâmb ca sectarii, ca să strâmbaţi 
credința oamenilor. Marele Apostol Petru verhov- 
nicul, în Epistola a doua sobornicească, capitolul II, 
zice așa: În vremea de apoi vor fi oamenii mândri, 
vicleni, trufaşi, desfrânați, neastâmpăraţi, ocărâtori, 
bârfitori, obraznici, luători în râs, necredincioşi, 
neascultători de părinți şi celelalte. 

Și atunci stihiile vor lua foc: aerul, apa şi 
pământul. lar pământul şi toate lucrurile de pe el în 
întregime vor arde cu foc. De două ori repetă. 

lar Marele Apostol Pavel, gura lui Ilristos şi 
vasul alegeni, mai luminat spune de ceea ce ne 
aşteaptă pe noi. Auzi la întâia Epistolă către Tesa- 
loniceni 5, 3: Când vor zice pace, pace, fără de veste 
va veni pieirea, şi nu vor scăpa, precum nu scapă 
femeia de durerile naşterii. Clar. 

Din toate acestea, şi n-am vreme să pomenesc 
pe toţi proorocii care au prevestit despre sfârșit cu mii 
de ani înainte, înţelegem că lumea se termină prin foc. 
Toţi ştim ce ne aşteaptă. 

Dar auzi ce spune Scriptura? „Voi nu sunteţi din 
fiii pieirii, să vă apuce vremea aceea neprepătiţi. Voi 
sunteți fiii luminii. Fiecare să ia aminte de sine cum 
stă”. 

E viața lui sfântă, curată? E mărturisit? E 
împăcat cu toți? Este omul fiu adevărat al Bisericii lui 
Hristos? Nu-i sectar? Posteşte posturile? Face 
milostenie? Merge la biserică? Se mărturiseşte în 
fiecare post? Creşte copiii în frica de Dumnezeu? Nu 
înjură? Nu-i bețiv? Nu-i curvar? Nu-i hoț? Nu-i 
fumător? Nu-i hulitor în vreun fel? Pentru că nu va 
mai fi vreme de pocăință. 

Aţi văzut voi deunăzi cum tuna şi fulgera? Mai 
ai tu timp atunci de pocăință când vine fulgerul? Aşa 
vine războiul ăsta. Trăsnet. N-ai când clipi din ochi şi 
te-ai făcut sticlă. 

Cât dă Dumnezeu şi mai este pace, atât mai 
existăm pe glob. Biserica noastră de 2000 de ani se 
roagă pentru pace la cele mai mari slujbe ale ei. Ea nu 

începe nici Utrenia, nici Vecernia, nici dumnezeiasca 
Liturghie până nu se roagă întâi pentru pace. Voi nu 
auziți în biserică? „Cu pace Domnului să ne rugăm! 
Pentru pacea de sus şi pentru mântuirea sufletelor 
noastre, Domnului să ne rugăm! Pentru pacea a toată 
lumea, pentru bunăstarea sfintelor lui Dumnezeu 
Biserici şi pentru unirea tuturor, Domnului să ne 
rugăm!” La ectenia mică: „lară şi iară cu pace 
Domnului să ne rugăm!” La sfârşit zice iarăşi: „Cu 
pace să ieşim!” 

i Biserica se roagă. Aşa este învățată de llristos, 
Impăratul păcii. Dar în Biserica lui Ilristos mulţi intră 
cu urechi şi n-aud, pentru că mintea lor este la afaceri. 
Pentru creştinii ortodocşi Biserica mijloceşte, având 
Capul ei în cer, pe Hristos. Dar în biserică sunt prea 
puţini față din câţi sunt afară de biserică. 

Du-te într-un sat unde trăiesc 7-8000, 10000 de 
oameni, şi ai să vezi în biserică 2-300, 400. Restul 
nu-s în biserică. Ca să vezi cât de puţini sunt cei care 
se roagă! 

Şi de aceea să învăţaţi pe copiii voştri şi pe toţi, 
cât putem, să ne rugăm lui Dumnezeu să mai ţină 
pace pe pământ. Că acum nu mai este aşa, că cel de pe 
front moare şi eu acasă trăiesc. Când începe focul 
atomic şi ia foc văzduhul, se ridică o ciupercă de 
10000 de metri de la pământ şi ne distruge în patru 
feluri: 

Intâi cu sunetul. Dacă s-ar sparge o bombă 
atomică la Piatra Neamţ, noi am muri aici de huiet, 
pentru că nu mai rămân timpanele sănătoase, aşa de 
tare trăsneşte. 

Ne omoară cu fierbinţeala, că are atâtea mili- 
oane de grade, încât nu se poate spune. Dacă oţelul la 


PĂRINTELE CLEOPA 135 


1400 de grade curge ca apa de izvor, ce să mai zici la 
10 milioane de grade? Ce minte mai poate socoti? 

Ne omoară apoi cu lumina. Atâta lumină 
radiază când explodează o bombă atomică, încât dacă 
ai deschis ochii o dată, nu-i mai ai pentru totdeauna. 

Şi a patra, ne omoară cu radiaţiile atomice. 

Aceia care vor fi atunci cu arma neutronică, 
aceia vor chema moartea şi moartea va fugi de la ei. 
Care vor fi aproape de centrul exploziei, vor muri 
îndată, dar cei care vor fi la periferie, la o distanţă 
de la centrul bombei, aceia se topesc oasele în ei 
toate şi ei trăiesc. Şi se fac ca nişte şopârle umblând 
pe pământ şi Strigă moartea şi moartea nu vine. Cele 
mai grozave chinuri! Bombe apocaliptice! 

Uite, am un ziar acum. Avem 4,5 miliarde de 
oameni pe glob. Și acest depozit atomo-nuclear a 
tuturor popoarelor care au arsenale nucleare. poate 
distruge 300 de miliarde de oameni odată. Și la noi 
sunt numai 4,5 miliarde. 

Ştiţi dumneavoastră ce vremuri trăim? Noi 
suntem cei de pe urmă! Ar trebui numai să plângem 
toată ziua! Dar nu simţim. Trăim în nesimţire, că aşa 
au trăit şi cei dinainte de potop. lată aşa-i şi acuma. 

Toate generaţiile astea care sunt acum, vai şi 
amar ce ne aşteaptă. Știi că Dumnezeu ţine în frâu 
puterea popoarelor ca să nu înceapă. Ba se tem de 
raportul de forțe — care au cele mai multe bombe din 
lume —, ba de tehnică. Mila lui Dumnezeu! lar când 
va lua frica asta, ai văzut ce scrie în Apocalipsă: A 
trimis Dumnezeu un inger să ia pacea de pe pămăânl. 
Şi a început războiul cel mare, Armaghedonul. la 
toate popoarele pământului. Și atunci nu mai era ţară 


136 NE VORBESTE 


şi nu mai era neam ca să nu fie în tulburare şi în 
război. Pacea o ține Dumnezeu. 

Să ne rugăm la Preasfântul Dumnezeu să dea 
pace pe pământ, pentru că atâta fel de armament s-a 
pregătit, că dacă începe războiul, noi săracii într-o 
clipă ne-am făcut cristal; toate popoarele lumii. 

Aceasta am spus, ca să ne dăm seama în ce 
vremuri trăim. Ferice de cel care îl va găsi moartea 
făcând voia lui Dumnezeu. Amin. 


DESPRE PĂCATELE CE LE FACE OMUL 
IMPOTRIVA CELOR 10 PORUNCI 


Împotriva poruncii I greşesc: 


— Cei fără de Dumnezeu; 

— Cei cu mulți dumnezeii; 

— Cei ce se leapădă de pronia lui Dumnezeu şi 
cred în noroc, în superstiții, ursitori, fermecători, 
vrăjitori, descântători, eretici; 

— Cei ce se nădăjduiesc spre sine şi spre alţi 
oameni; 

— Cei care se deznădăjduiesc de mila lui Dumnezeu; 

— Cei care se hotărăsc de a păcătui până la moarte 
şi a nu se pocăi; 

— Cei ce urăsc pe Dumnezeu şi se leapădă de El; 

— Cei care ispitesc pe Dumnezeu și cer de la El 
minuni fără de nevoie; 

— Cei care fură lucruri sfinte şi bisericeşti; 

— Cei care cumpără cu bani darul lui Dumnezeu; 

— Cei care se lenevesc şi nu voiesc a învăţa tainele 
credinţei celei dreptmăritoare; 

— Cei care citesc cărțile eretice şi care se 
împărtăşesc cu nevrednicie cu Sfintele şi Preacuratele 
Taine ale lui Hristos. 


La porunca a Il-a greşesc: 


— Cei care se închină zidirii în locul Ziditorului; 

— Cei care prin împătimirea către materie slujesc 
zidirii în locul Ziditorului, aşa cum sunt iubitorii de 
argint, desfrânaţii, lacomii cu pântecele, pe care 
Apostolul îi numeşte închinători de idoli, zicând: 
Omorăţi mădularele voastre cele de pe pământ: 
desfrănarea, iubirea de argint şi lăcomia, cure este 
slujire de idoli (Colos. 3, 5) şi cărora dumnezeul lor 
este pântecele (Filip. 3. 11); 

— Toţi câţi au evlavie făţarnică; 

— Cei care cred în viziuni şi în vedenii deşarte şi 
înşelătoare; 

— Toţi iubitorii de dezmierdări, care iubesc 
chipurile şi idolii patimilor cu mintea şi cu inima lor. 


La porunca a III-a greşesc: 


— Toţi hulitorii, cei ce jură strâmb şi pun pe alții 
să jure; 

— Cei ce zic „zău” sau „Dumnezeu ştie”; 

— Cei ce fac făgăduinţe bune şi le calcă; 

— Proorocii cei mincinoşi, dascălii cei mincinoşi, 
ereticii; 

— Cei ce fac glume cu cuvintele Sfintei Scripturi: 

— Cei ce hulesc şi cârtesc împotriva lui Dumnezeu 
la necazuri şi la supărări; 

— Toţi care nu suferă cu răbdare şi mulțumire 
bolile, necazurile, pagubele şi alte încercări care le vin 
prin îngăduinţa lui Dumnezeu; 

- Toţi care hulesc adevărul şi Sfintele Scripturi şi 
zic că în Scriptură se află basme şi alte neadevăruri. 


La porunca a IV-a greşesc: 


- Toţi care nu merg regulat la Sfânta Biserică în 
ziua Duminicii, întru care a mutat Dumnezeu sâmbăta 
cea veche. Iarăşi greşesc: 

— Cei ce lucrează în Duminici şi Sărbători; 

— Cei ce prăznuiesc păgâneşte şi nu creştineşte şi 
se duc în Duminici şi sărbători la cârciumi, la baluri, 
la jocuri, la filme nepermise, la scrânciob, la jocuri de 
noroc; 

— Toţi păstorii duhovniceşti care nu învață 
poporul în zile de Duminici şi sărbători, din Sfânta 
Evanghelie şi din alte învățături ale Sfintei Scripturi. 


La porunca a V-a greşesc: 


- Toţi copiii care nu cinstesc și nu ascultă pe 
părinţii lor; 

— Cei care nu ascultă de părinţii lor duhovniceşti, 
de arhierei, de duhovnici, de dascălii Bisericii; 

— Toţi supuşii care nu ascultă de stăpânii şi 
conducătorii țării lor; 

— Toţi părinţii trupeşti şi duhovniceşti care nu se 
îngrijesc de fiii lor trupeşti şi duhovniceşti; 

— Bărbaţii care nu îngrijesc trupește şi sufleteşte 
de femeile lor şi femeile care nu ascultă de bărbaţii lor 
când aceia le învaţă pe ele cele bune. 


La porunca a Vl-a greşesc: 


— Toţi care omoară pe alții cu mâna lor sau prin 
alte meşteşuguri, sau prin pâră şi clevetire; 

— Toţi care omoară sufleteşte pe alţii, precum sunt 
ereticii şi învățătorii cei mincinoşi; 

— Cei ciumaţi care molipsesc pe alţii în vremea 
ciumei sau holerei sau a altor boli molipsitoare: 

— Cei care se aruncă pe sine în primejdie de 
moarte fără de socoteală şi se omoară singuri în orice 
fel; 

— Femeile care omoară pe pruncii lor şi cei ce le 
ajută pe ele la acest mare păcat: 

— Toţi cei care fac sminteală prin pilda vieții lor 
celei rele; 

- Toţi care se bucură de răul şi primejdia 
aproapelui lor; 

— Toţi care zavistuiesc şi se mâhnesc pentru 
binele şi sporirea aproapelui lor; 


La porunca a VII-a greşesc: 


— Toţi câţi preacurvesc cu femei străine, măritate 
sau nemăritate; 

— Monahii care au căzut din făgăduinţă: 

— Cei ce se sulemenesc cu scopul de a atrage pe 
alții în cursa desfrânării; 

— Cei ce au căzut în desfiânare duhovnicească 
(eres); 

— Toţi câţi au îndemnat pe alţii să păcătuiască sau 
i-au sfătuit prin scrisori şi prin alte mijloace spre 
păcatul desfrânării. 


La porunca a VIll-a greşesc: 


— Toţi furii, tâlharii. răpitorii cei ce iau cu sila 
lucrurile sau viaţa altora; 

— Toţi care fură din averea altora; 

- Toţi negustorii care fură cu vicleșug prin 
cumpene nedrepte şi înşeală la cântar; 

— Toţi care cumpără lucruri de furat ştiind aceasta; 

— Toţi care iau amanet lucru străin şi îl strică sau 
nu-l dau înapoi în starea în care a fost; 

— Toţi care fură prin acte false de la stat, de la 
Biserică sau de la oricine; 

— Cei ce lucrează cu vicleşug şi cu nepăsare la 
lucrul aproapelui şi îl fac în pagubă în loc de folos; 

— Toţi care nu plătesc cu cât s-au învoit la cei ce 
le-au lucrat; 

— Toţi câți amestecă cele bune cu cele rele (cum 
ar fi vinul curat cu apă, laptele cu apă, smântâna cu 
lapte, mierea cu zahăr, seminţele de grâu cu alte 
seminţe, cu corpuri străine, spre a trage mult la cântar 
ş.a.m.d.) 

— Cizmarii, croitorii, lemnarii, cojocarii şi alţi 
meseriaşi care fac lucrul rău sau fură din materialul 
care li s-a încredințat, spre a face lucrul cerut. 

— Toţi care mută gardul sau hotarul ş.a. 


La porunca a IX-a greşesc: 


— Cei ce mărturisesc strâmb asupra altora; 

— Cei ce jură strâmb spre paguba altora; 

— Cei ce primesc şi se învoiesc cu minciunile 
minţii, adică cu păreri greșite asupra altora; 

— Cei ce râd de sluţeniile și neajunsurile fireşti ale 
altora; 

— Cei ce îndeamnă pe alţii să jure strâmb; 

— Cei ce clevetesc pe fraţii lor şi îi pârăsc pe ei la 
alţii spre a le face rău sau pagubă sau necinste; 

— Judecătorii care prin mită judecă strâmb; 

— Toţi cei care spun minciuni sau îndeamnă pe 
alţii să spună minciuni sau să jure strâmb; 

— Toți care din zavistie pun piedică altora care au 
dregătorii spre folosul de obşte al poporului. 


La porunca a X-a greşesc: 


— Toţi care poftesc lucru străin, ca de exemplu: 
femeie, casă, țarină, bou, slugă, slujnică, haine, avere 
şi toate câte sunt ale aproapelui. 


* 


Să se ştie că din cele 10 porunci, 4 erau scrise pe 
tabla cea dintâi şi ele învățau dragostea şi datoriile 
noastre față de Dumnezeu, iar celelalte porunci erau 
scrise pe tabla a doua și ele învățau dragostea și 
datoriile noastre față de aproapele. Din acestea, cinci 
opresc păcatul cu lucrul: cinsteşte pe tatăl şi pe mama, 
să nu ucizi, să nu desfrânezi, să nu furi, să nu 
mărturiseşti strâmb împotriva aproapelui. 

lar porunca a zecea este cea mai subţire, căci 
opreşte păcatul spre a nu se face nici cu gândul şi nici 
cu pofta. Cu alte cuvinte această poruncă scoate 
păcatul din rădăcina lui. 

Nu opreşte numai să nu desfrâneze cineva, ci 
nici să nu privească cu poftă la femeie. 

Această sfântă poruncă ne învață pe noi şi ne 
porunceşte să ne păzim inima noastră de poftele şi 
gândurile cele rele care izvorăsc din ea, căci după 
cuvântul Domnului: Din inimă ies: gânduri rele, 
ucideri, aduliere, desfrânări. firtişaguri. mărturii 
mincinoase. hule (Matei 15, 19). 

Şi în alt loc zice: Ce/ ce caută la femeie cu 
po/lă, a şi preacurvil cu ea în inima sa. 

Dumnezeiescul loan Gură de Aur zice: „Precum 
flacăra aprinde pe trestie, aşa pofta aprinde pe suflet. 
Precum fumul întunecă şi vatămă ochii, aşa pofta 
întunecă şi orbeşte mintea”. Şi iarăși zice: „Rădăcină 
a preacurviei este pofta cea neînfrânată”. 

V-am spus aceasta așa pe scurt, ca să înţelegeţi 
care sunt păcatele noastre împotriva celor zece 
porunci, mai ales că după molitfa de spovedanie, atât 
a monahilor, cât şi a mirenilor, urmează spovedania. 
Prin această aducere aminte am vrut să vă ajut să 
ţineţi minte la spovedanie, dacă nu toate, măcar unele 
din ele. 

lar dacă nu le puteţi ţine minte, spre a reuşi bine 
spovedania, să vi le scrieți pe hârtie şi aşa să le 
spuneţi cu amănuntul, căci spovedania dacă nu se face 
cum trebuie, nu folosește sufletului, ba mai mult 
atrage asupra lui mânia Domnului, mai ales dacă nu 
din neştiinţă și uitare, ci din lene şi ruşine nu se sileşte 
cineva a spune toate înaintea duhovnicului său. 

